(12 ނޮވެމްބަރު 2020 އާ ގުޅޭ)\nލައިތުގެ ލޮލުގައިވި ފޮތިކޮޅު ތެމެންފެށިއެވެ. އެ ދެ ލޮލުން ކަރުނަ އަންނަނީއެވެ. އެކަކަށް ވެސް އެވީ ގޮތެއް ނޭނގެއެވެ. ހޭނާރާ އޮވެ ރޯތީ އެންމެން ވެސް ހައިރާންވިއެވެ. ލައިތު ކޮމާއަކަށް ގޮސްފައިވާކަމުގެ ޚަބަރު ޑަކްޓަރު ގެނެސްދިނީ އޭނާއަށް ފަރުވާދެމުން ދަނިކޮށެވެ.\nޚާއްޞަ ޑަކްޓަރުންގެ ދެ ޑަކްޓަރު އައިސީޔޫއަށް ވަނުމުން އަސަދު އިންތިހާއަށް ކަންބޮޑުވިއެވެ. ވެގެން އުޅޭ ގޮތެއް އޭނާއަށް ސާފުކުރެވޭ ގޮތެއް ނުވިއެވެ. ހޭނާރާ އޮންނަންވެއްޖެނަމަ ކޮމާއަކަށް ހިނގައިދާނޭކަން ޑަކްޓަރުންވަނީ ޢާއިލާއަށް އަންގާފައެވެ. އަސަދުގެ ހިތްވަރު ގެއްލެމުންދިޔަ ހިނދު އެ ދެ ލޮލުގައިވި ކަރުނައިގެ މައްޗަށް އޮތް ބާރު ވެސް ގެއްލުނީއެވެ. ދެ ލޮލުގައި ކަނާއަތް އަޅާލެވުމާއެކު ފާރުގައި ނިތްކުރި ޖައްސާލެވިއްޖެއެވެ.\n"ނިފްރާ ވެސް ވަކިވެގެންދިޔައީ، އަހަރެމެންގެ ދަރިފުޅު ވެސް ވަކިވަނީތަ؟" އަސަދުގެ ހިތް ވިރެމުންދާ ފަދައެވެ. މާޒީގެ އެ ދުވަސްތައް އިއްޔެވީކަމެއް ފަދައިން ހަނދާނުން ފިލައިގެން ނުދަނީސް އެ ހިތާމަތައް ދެވަނަ ފަހަރަށް އަސަދާ ބައްދަލުކުރީ އެ ދުވަހަށްވުރެ ހިތްދަތި ގޮތަކަށެވެ. ބީވެގެން ދިޔަ އަނބިމީހާ ބައެއްގެ ޝިކާރައަށްވީހެން އެމީހުންގެ ދަރިފުޅަށް އެ ހާލު ޖެއްސީ ވެސް ދުރުން އައި ބައެކެވެ. އޮތީ ކޮން ދުޝްމިނުކަމެއްކަން ކުޑަކޮށް ވެސް ނޭނގެއެވެ.\n"ބައްޕާ..." އަސަދުގެ އަތުގައި ހިފާލީ ލައިރާއެވެ. ގޮތް ހުސްވެފައިވާ މީހަކު ފަދައިން އަސަދު ދެފަރާތަށް ބޯހޫރުވާލީ މޫނުން އަތް ނެގުމެއްނެތިއެވެ.\n"ޑޭޑް..." ޖިނާނުގެ އަޑު ދާދި ގާތުން އިވުނެވެ. ކުދީންގެ ހާސްކަން އިތުރުވެއްޖެކަން އަސަދަށް ވިސްނުނީ ދެނެވެ. ދެ ލޯ ފުހެލުމާއެކު އޭނާ ހުރިހާ ކުދީންނާ ކުރިމަތިލިއެވެ. އިރާދަކުރެއްވިއްޔާ ލައިތު އެނބުރި އަންނާނޭކަން ލައިރާ ބުނެލީ ޔަގީންކަމާއެކުއެވެ. ލައިތުއަށް ޓަކައި ޢާއިލާގެ ހުރިހާ މެންބަރުން ކެތްތެރިވާން ޖެހޭނެކަން ސެހްރާނު ބުނީ އަސަދުގެ ކޮނޑުގައި ހިފަހައްޓާލަމުންނެވެ.\nކާރަށް އަރަމުން ވެސް ކެންޒާ ދެ ލޯ ފުހުނެވެ. އެހެންނަމަވެސް އޭނާގެ ލޮލުން ކަރުނަ އައުން ހުއްޓޭ ގޮތެއް ނުވިއެވެ. ކާރު ދުއްވަން އިނީ ކާކުކަމެއް ވެސް ނޭނގެއެވެ. ކުރީގައި ދެމީހުން ތިބިއިރު، ކެންޒާއާއި މިފްރާހު އިނީ ފަހަތު ސީޓުގައެވެ. އެއްވެސް މީހަކަށް ވެސް ސަމާލުކަމެއް ދެވޭގޮތެއް ކެންޒާއަށް ނުވިއެވެ. ހޮސްޕިޓަލުން ނުކުމެ ކާރަށް އެރުމަށް ޓަކައި އެޅި ކޮންމެ ފިޔަވަޅަކާއެކު އޭނާގެ ފުރާނަ ހަށިގަނޑާ ދެތަންވަމުން އައި ފަދައެވެ. ހިތް ތެޅެމުންދިޔައީ މަރަށް ތެޅޭ ފަދައިންނެވެ. ލައިތުއާ ނުލާ ދިރިއުޅުން ފުރިހަމަނުވާނެކަން އެނގެއެވެ. ޚާއްޞަކޮށް އެ ހިތް ދެވަނަ ފަހަރަށް މިލްކު ކުރި ލައިތަކީ ކެންޒާ އިންތިޒާރުކުރި ރައިޒަންއަށް ވީމައެވެ. އެ ލޯބި ފުހެވިގެން ދުވަހަކުވެސް ނުދާނެއެވެ.\nއަތްދަބަހުން ނެގި ޓީޝޫތައް އަވަސް އަވަހަށް މޫނުގައި ޖައްސާލިއެވެ. އަނގައިގަ އަޅާ ބާރުކޮށްލި ނަމަވެސް ގިސްގެ އަޑު ބޭރުވެއްޖެއެވެ. މިފްރާހު މަޑުމަޑުން ކެންޒާއާ ގާތަށް ޖެހިލައި، ކޮނޑުގައި އަތްޖައްސާލި ހިނދު އޭނާ ފޮޅުވާލައިފިއެވެ. ޓިޝޫތަކާއެކު ދެއަތް މޫނާއި ވަކިކޮށްލައި މިފްރާހަށް ކެންޒާ ބަލާލިއެވެ.\n"އަހަރެން މަރާނުލީ ކީއްވެތަ؟ އެ ހުރިހާ އަނިޔާއެއް ދޭންވީ މީހަކީ އަހަރެން، ކަލޭ ބޭނުންވި ގޮތް ނުހެދި މީހަކީ އަހަރެން." ކެންޒާގެ ދެ ލޮލުން ފެންނަން ހުރި ނަފުރަތާއި ވޭން މިފްރާހު ވެސް ދުށްޓެވެ. އެހެންވިޔަސް އޭނާ ގަސްދުގައި އެ ޖަޒުބާތުތަކަށް އިސްކަމެއް ނުދިނީއެވެ. ހިތަށް ސިކުނޑި ވިސްނައިދިނީ ފަހުން ރަނގަޅުވާނޭ ކަމެވެ.\nގެއަށް އާދެވުމާއެކު ކެންޒާއަށް ކޮޓަރިއަށް ވަނުމަށް މިފްރާހު ބުންޏެވެ. އެމީހުންގެ އިންތިޒާރުގައި އިން މީހަކު ފަދައިން ސިޓިންރޫމުގައި މުބީން އިނެވެ. އޭނާ ޓިކެޓުތައް ގެނައެވެ. ޓްރާންސިޓްކޮށް ދާން ހަމަޖެހިފައި އޮތުމުން ދަތުރުމަތީ އެތައްގަޑިއިރު ހޭދަކުރަން ޖެހޭނެކަން މިފްރާހަށް އެނގުނެވެ. ކެންޒާ ހުރީ ފެންނުވަރާކަން އެނގި، އޭނާ ތާޒާވެލަން ފުރުޞަތު ދިނުމުގެ ގޮތުން މިފްރާހު ކޮޓަރިއަށް ވަނީ އެ ވާހަކަ ބުނުމަށެވެ. ތައްޔާރުވެގެން ނުކުންނަން ދެން މިފްރާހު ސޯފާގައި އެބައިނިން ކަމުގައި ބުންޏެވެ. ކެންޒާ އެއްވެސް އެއްޗެކޭ ނުބުނެ މިފްރާހުގެ އެނދުގެ އަރިމަތީ އިށީނދެލައިގެން އިނީއެވެ. އަދިވެސް އޭނާ ރޮނީކަން ގައިމެވެ. ކޮޓަރިން ނުކުންނަން އައިސްފަ ވެސް މިފްރާހު މަޑުކޮށްލިއެވެ. އެނބުރި ކެންޒާއަށް ބަލާލުމާއެކު އެއްވެސް ދޮރެއް ތަޅުލައިގެން ނުވާނޭ މިފްރާހު ބުނެލިއެވެ. އޭނާ މިވަގުތައް ކޮޓަރިން ނުކުތަސް އިރުކޮޅަކުން އައިސް ބަލާނެކަމުގައި ބުންޏެވެ.\nމަޑުމަޑުން ޔާދިންގެ ލޯ ހުޅުވުނުއިރު އެނދު ކައިރީ ހުރި ގޮނޑީގައި އިނީ ޖިނާނެވެ. އަލިކަމަށް ލޯ ހޭނުމާއެކު ޔާދިން ތެދުވަލަން އުޅުނެވެ. އެހިނދު ފޯނުން ކުރަން އިން ކަމެއް ހުއްޓާލައި ޖިނާނުގެ ސަމާލުކަން ޔާދިންއަށް ދީފިއެވެ.\n"ބްރޯ، ކަމެއް ބޭނުންވީތަ؟" ޖިނާނު އަހާލިއެވެ.\n"ކެން... ކެންޒާ އެބަހުރިތަ ބޭރުތަ؟" ޔާދިން އަހާލިއެވެ.\n"އެންމެން އޭނާ ހޯދަނީ، ފޯނެއް ވެސް ނުނަގާ.. ކަނޑާލާފައޭ ބުނަނީ، ސުޖާ އަންކަލް މެދުވެރިކޮށް ކެންގެ އަޕްޑޭޓެއް ލިބޭތޯ ބައްޕަ އެބަ ބަލާ، ނޯ ލަކް ޔެޓް." ޖިނާނު ތަފްސީލު ދިނެވެ.\n"ގަޑިން ކިހާއިރެއް..." ނިދިފައި ހޭލެވިފައި އަލުން ނިދޭ ގޮތްވާތީ ވަގުތު ދާ ގޮތެއް ޔާދިންއަކަށް ނޭނގެއެވެ. އޭނާ ހޮސްޕިޓަލު އެނދުގައި އޮންނާކަށް އެއްގޮތަށް ވެސް ބޭނުމެއްނޫނެވެ. ޢާއިލާގެ އެހެން މެންބަރުންނެކޭ އެއްގޮތަށް އެމީހުންނާއެކު، ބައްޕާއާއެކު ހުންނަން ޔާދިންއަށް މާ މުހިންމެވެ.\n"ލަންޗް ޓައިމް، ޔާދުބެ ނިދިފައި އޮއްވަ ޑަކްޓަރު އައި، ދޮން ވެއްޖެ ކައުންޓަރުގައި." ޖިނާނު ބުންޏެވެ.\n"ދޫކޮށްލަނީތަ؟" ޔާދިން އަހާލިއެވެ. އެހިނދު ޖިނާނު ބޯޖަހާލާފައި ހީވަނީއޭ ބުނެލިއެވެ.\nވަގުތު ކޮޅަކަށް ހިމޭންވެ އޮތުމަށްފަހު ލައިތު ކިހިނެއްތޯ ޔާދިން އަހާލިއެވެ. ޖިނާނުގެ މޫނުން ވަގުތުން މާޔޫސްކަން ފާޅުވިއެވެ. އަދިވެސް އޮތީ އައިސީޔޫގައޭ ޖިނާނު ބުންޏެވެ. ކެންޒާ އައިސް ލައިތާ ބައްދަލުކުރި ފަހުން ހާލު ދަށަށް ދިޔައީކަން ޖިނާނު ފާހަގަ ކުރިއެވެ. ބައްޕަގެ ހާލު ވެސް ރަނގަޅެއްނޫންކަން ޖިނާނު ފާހަގަކުރިއެވެ. ލައިތު ފެނުނީއްސުރެ ކަސްތޫރީ ރޮނީކަން ޖިނާނު ބުންޏެވެ. އެހެންވެ ރޮއެރޮއެ މާމަގެ ހާލު ގޯސްވެދާނޭތީވެ ހޮސްޕިޓަލުގައި މަޑުނުކޮށް މާމަ ގޮވައިގެން ފަރުޒީނާއި ސަރަފީނާ ދިޔައީ ގެއަށްކަން އޭނާ ބުންޏެވެ. އެފަދަ އެތައް ވާހަކައެއް ދައްކަން އިނދެފައި އޭނާ ވަގުތުކޮޅަކަށް ހުއްޓާލިއެވެ. ސީލިންގަށް ނަޒަރު ހުއްޓާލައިގެން އޮތް ޔާދިންގެ މޫނަށް ފަރުވާތެރިކަމާއެކު ބަލާލިއެވެ. އެނދާއި ގޮނޑި ކައިރިކޮށްލުމާއެކު ދެ އުޅަންބޮށި އެނދުގައި ޖައްސާލައި ޔާދިންއާ ގާތްވެލިއެވެ. ދެން ޖިނާނު އެދުނީ ކަން ހިނގާދިޔަ ގޮތް އޭނާއަށް ކިޔާ ދެވިދާނެތޯއެވެ. ކޮންބައެއްކަމާއި ލައިތާ ދިމާކުރީ ކީއްވެކަން އެނގޭތޯ ޖިނާނު ސުވާލުކުރިއެވެ. ޔާދިންގެ ދެބުމަ ކައިރިވެލިއިރު އޭނާގެ ކޯކަށިގަނޑަށް އައި ބަދަލުން، އޭނާ ދަތްކުނޑިވިކާލީކަން ޖިނާނު ދެނަހުއްޓެވެ.\n"ހީ ވިލް ފައިޓް ބެކް، ހީ އިޒް ވަން އޮފް އަސް..." ޖިނާނު ބުނެލި ގޮތުން ހީވީ އަމިއްލަ ނަފްސާ ވާހަކަދެއްކި ހެންނެވެ. ފެށުނީއްސުރެން މާބޮޑު ގާތްކަމެއް އެ ދެމެދުގައި ނެތް ނަމަވެސް ލައިތަކީ ޔާދިން ފަދައިން އޭނާގެ ބޭބެއެއްކަން ޖިނާނު ޤަބޫލުކުރެއެވެ. އޭނާގެ ނަޒަރުގައި ލައިތަކީ އަމިއްލަ އުސޫލުތަކެއް ގެންގުޅޭ، ފަސޭހައިން ބަލިކޮށް ނުލެވޭނެ ފަދަ ވަރުގަދަ އަޒުމެއްގެ ޒުވާނެކެވެ. ކެންޒާ އެ ޢާއިލާގެ ތެރެއިން ފެންނަން ފެށުމާއެކު ލައިތުއާ އެ ޢާއިލާއާ އޮންނަ ގުޅުން ރަނގަޅުވި ކަމުގައި ޖިނާނު ޤަބޫލުކުރެއެވެ. ޢާއިލާގެ މެންބަރުންނާ ލައިތު ވާހަކަދައްކާލެއް ވެސް ގިނަކަން ޖިނާނަށް ފާހަގަވެއެވެ. ކެންޒާގެ ސަބަބުން އެންމެންނަށް ލައިތުގެ ނުފެންނަ ސިފައެއް ފެނުމުގެ ނަސީބު ލިބުނެވެ. އޭނާއަށް ކެންޒާ ކަމުދިއުމަކީ ވެސް އެންމެން އަޖައިބު ކުރުވި ޚަބަރެކެވެ. އެއަށްފަހު އޭނާ ކެންޒާދެކެ ވާ ލޯބި ފޮރުވާކަށް މަސައްކަތެއް ނުކުރެއެވެ. ރުޅިގަދަވެ ފޫހިވެފައި ހުންނަ ލައިތުގެ މޫނުމަތިން ހިނިތުންވުމެއް އެންމެންނަށް ފެނުނީ ކެންޒާގެ ސަބަބުންނެވެ.\n"އައި ތިންކް ޝީ ލެޕްޓް ހިމް." ޚިޔާލުތަކުގެ ތެރެއިން ޖިނާނުގެ ނަޒަރު ޔާދިންއާ އަމާޒުކޮށްލިއެވެ.\nމެންދުރު ފަސްވަނިކޮށް ޔާދިން ގެއަށް ދޫކޮށްލިއެވެ. އޭނާއާއެކު ޖިނާނާއި ލައިރާ ވެސް އައެވެ. ހޮސްޕިޓަލުގައި މަޑުކުރީ ސެހްރާނާއި އަސަދެވެ. ދަރިފުޅާ ދުރުގައިވަނިކޮށް ކަމެއް ވެދާނޭތީ ހޮސްޕިޓަލުން ބޭރަށް އެންމެ ފިޔަވަޅެއް އަޅާލަން ވެސް އަސަދު ބޭނުމެއްނޫނެވެ.\nސުޖާއު ވަދެގެން އަންނަތަން ފެނި ގޮނޑިބަރިން އަސަދު ތެދުވިއެވެ. އެއްޗެކޭ ބުނުމުގެ ކުރިން ސުޖާއު ދެފަރާތަށް ބޯހޫރާލިއެވެ. އޭނާ އެ އައީ ނުބައި ޚަބަރަކައިގެންކަން ސެހްރާނަށް ވެސް އެނގުނެވެ. އަސަދުގެ ކޮނޑުގައި އަތް ޖައްސާލުމާއެކު އިށީންނަން ސުޖާއު ބުންޏެވެ. އަސަދާއި ޖެހިގެން ހުރި ގޮނޑީގައި ސުޖާއު އިށީނެވެ.\n"އެ ގެއަކުނެތް އެކަކު ވެސް، ދޮރޯށި ހުރީ ތަޅުލާފަ... ޔާދިން ކިޔާދިން ނަންބަރުގެ ކާރު ފެނިއްޖެ، އެކަމަކު ވޭނެއް ނުފެނޭ، ކާރު އޮތީ ބައިބައި ވަކިކޮށްފަ، ހުޅުމާލެ ގަރާޖެއްގެ ތެރޭ، ޒިޔާދު ކިޔާ މީހެއްގެ ކާރު އެއީ، އޭނާ ފުލުހުންގެ ބެލުމުގެ ދަށަށް ގެނެވިފަވަނީ، އަސަދު، ގޭންގް ހަމަލާއެއްމީ... އެވެސް އާދައިގެ ބައެއްނޫން، އެމީހުންގެ އިސްމީހަކީ މުބީން ކިޔާ މީހެއް، އެކަމަކު މިހާތަނަށް އޭނާގެ މައްޗަށް އެއްވެސް ކަމެއް ސާބިތުވެފައެއްނެތް، އެ މުބީންއަކީ ނިފްރާގެ ކޭސްގައި ގެންދެވުނު މީހެއް... އޭރު އޭނާ ދޫކޮށްލެވުނީ ކުޑަކުއްޖަކަށްވީމަ، އެފަހަރުވެސް އޭނާ ސީދާ ބައިވެރި ނުވާކަމަށްވީ، މިހާތަނަށް ބެލުނު އެއްވެސް ފުޓެޖަކުން އޭނާ ފެންނާކަށްނެތް، ޝައްކުކުރެވޭ މީހުންގެ ލިސްޓެއް ތައްޔާރުކުރުމުގެ މަސައްކަތް ފަށާފަވަނީ، އެކަމަކު އެމީހުންނޭ އެކަން ކުރީ ބުނާނޭ ވަރަށް ހެކިނުލިބޭ... މިކަން އަވަސްކުރަން ބޭނުންވިޔަސް އަވަހެއް ނުވާނެ." ސުޖާއުއަށް ލިބިފައި ހުރި މަޢުލޫމާތު އޭނާ ޚިއްޞާ ކުރިއެވެ.\n"އޭނާ ކުރިކަމެއްތަ މީ؟ އޭރު ދޫކޮށްލި ކުޑަކުއްޖާ އަހަރެން ހަނދާންހުރި... އެކަމަކު އޭނާއެއްނޫނެއްނު ނިފްރާއަށް ހަމަލާ ދިނީ." އަސަދަށް ޤަބޫލުކުރަން ދަތިވިއެވެ.\n"އަށާރަ ނުފުރޭތީ އޭރު ކުޑަކުއްޖެއް، އެކަމަކު އޭރު ވެސް އޭނާ އެއްބާރުލުން ދިނީ ކުށްވެރިންނަށް... މިއަދު އޭނާ ހުރީ އަތްނުލެވޭ ހިސާބެއްގައި، އެފަދަ މީހުންނަށް ބާރުލިބެނީ ކިހިނެއްކަން އަސަދަށް ވެސް އޮޅިފައެއް ނޯންނާނެ، ސިޔާސީ ކަންކަމަށް އަސަދުގެ ޝައުގުވެރިކަމެއް ނެތަސް... ޤައުމުގެ ހާލަތު ނޭނގިއެއް މިހާރު ނޯންނާނެ." ސުޖާއު ބުންޏެވެ.\n"ފައިސާތަ ބޭނުންވަނީ..." އަސަދަށް ބުނެލެވުނީ ބޭއިޚްތިޔާރުގައެވެ. ސުޖާއު މަޑުމަޑުން ދެފަރާތަށް ބޯހޫރާލިއެވެ.\n"އޭރު އެއީ ފޭރުމެއް، އެކަމަކު މިފަހަރު... މިފަހަރު މީ ކޮންމެވެސް ކަހަލަ ޒާތީކަމެއް." ސުޖާއުއަށް ވިސްނޭގޮތް ހާމަކުރިއެވެ. އެ ދެމެދުގައި ދެކެވޭ ވާހަތަކައް ސެހްރާނަށް ވެސް އިވެއެވެ. ސުޖާއުއަށް ފޯނެއް އައީ އެވަގުތެވެ. އޭނާ ފޯނުކޯލު ނަގައި ވާހަކަދައްކަން ފެށުމުން އަސަދާއި ސެހްރާނަށް ވެސް އެ ވާހަކަ ގުޅިފައިވީ ކެންޒާއާކަން އެނގުނެވެ.\n"ކެން ފެނުނީތަ؟" ފޯނުކޯލު ނިންމާލުމާއެކު ސުޖާއު ގާތު ސެހްރާނު އަހާލިއެވެ.\n"އެއާޕޯޓުން އެ ގުޅީ... އޭނާ ފުރައިފި." ޚުދު ސުޖާއުއަށް ވެސް ޤަބޫލުނުކުރެވިފައި ހުރި ކަހަލައެވެ.\n"ކޮންތާކަށް؟" އަސަދަށް އަހާލެވުނެވެ.\n"އޭނާގެ ބަޔާން މިކަމުގައި ވަރަށް މުހިންމު، ލައިތުއާ ބައްދަލުކުރަން އައިއިރު އޭނާއާއެކު އިތުރު މީހަކު އައިތަ؟" އެވަގުތު ސުޖާއުގެ ސިކުނޑީގައި ވަނީ ކީކޭކަން ދެނެގަތުން އަސަދާއި ސެހްރާނަށް ވެސް ފަސޭހައެއްނުވިއެވެ. އޭނާ ކުރި ސުވާލަށް ޖަވާބު ދޭނޭ ގޮތެއް އެ ދެ މީހުންނަށް ވެސް ނޭނގުނެވެ.\nކެންޒާ ފެނުމުން އެކުއްޖާއާ ކުރިމަތިލާން ނުކެރިފައި އަސަދު އިނީއެވެ. ސެހްރާނު ހަނދާންވީ އޭނާ ކެންޒާއާ ކުރި އެއްވެސް ސުވާލަކަށް ޖަވާބު ނުދޭކަމެވެ. ޔާދިންގެ ވާހަކަތަކުން ލައިތުއަށް ހަމަލާދޭން ގެންދިޔައީ ކެންޒާ ރަހީނުކުރުމަށްފަހުއެވެ. އެމީހުންގެ ބޭނުމަކީ ލައިތުގެ ކިބައިން ބަދަލެއް ހިފުމެވެ. ސެހްރާނަށް ވިސްނުނީ އެމީހުންގެ މަޤުޞަދު ހާސިލުވުމުން ކެންޒާ ދޫކޮށްލީ ކަމެވެ. އެހެންވިޔަސް ލައިތާ ދުރަށް ކެންޒާ ދިއުމަކީ ޤަބޫލުކުރެވޭވަރު ކަމެއްނޫނެވެ. އެފަދައިން ކެންޒާ ކަންތައް ނުކުރާނޭކަން ސެހްރާނުގެ ޟަމީރު ވެސް އެއްބަސްވެއެވެ.\nސުޖާއުގެ ފޯނަށް އައި ފޮޓޯ އޭނާ އަސަދަށް ދެއްކިއެވެ. ކެންޒާގެ ގާތުގައި ހުރި ޒުވާނާއަކީ ކާކުކަމެއް އަސަދަކަށް ނޭނގުނެވެ. އޭނާ ވަގުތުން ސެހްރާނަށް ބަލާލިއެވެ. ސެހްރާނު ވެސް ދެ ފަރާތަށް ބޯހޫރާލީ ނޭނގެއޭ ބުނާ ފަދައިންނެވެ. ސުޖާއު ބުނި ގޮތުގައި އެ ދެމީހުން އެއާޕޯޓަށް އައިސްފައިވަނީ އެކީގައެވެ. އަދި ބޯޑުކޮށްފައިވަނީ ވެސް އެކުގައިކަމެވެ. ކެންޒާއާއެކު ހުރި ޒުވާނާއާ ބެހޭ މަޢުލޫމާތު ހޯދުމުގެ މަސައްކަތް ފަށައިފިކަން ސުޖާއު ބުންޏެވެ.\nފްލައިޓަށް އެރީސުރެ މަންޒިލާ ހަމައަށް ދެވެންދެން ވެސް ކެންޒާ ވާހަކައެއް ނުދައްކައެވެ. މިފްރާހުއަށް ބަލައެއް ވެސް ނުލައެވެ. ކިތަންމެ ފަހަރަކު ކެންޒާގެ އަތުގައި ހިފާލަން މިފްރާނު މަސައްކަތް ކުރިއެވެ. ނަމަވެސް އެ ފުރުޞަތު އޭނާ ނުދިނުމުން މީހުންތަކުގެ ތެރޭ ގަދަކަމުން އަމިއްލަ އެދުން ހާސިލުކުރަން މިފްރާހު ނޫޅުނީއެވެ.\nކާރުގައި ހޭދަވީ ދިގު ދަތުރަށް ފަހު، ކެންޒާ ގޮވައިގެން މިފްރާހު އައީ ހޮޓަލަކަށެވެ. ޢާއިލާގެ ގާތަށް ދާނީ ފަހުން ކަމުގައި މިފްރާހު ބުނީ ހޮޓެލަށް ވަންނަމުންނެވެ. ކެންޒާ މޭޖެހޭގޮތްވިއެވެ. އޭނާ ގޮވައިގެން ހޮޓެލަކަށް މިފްރާހު އައީތީ އެތައް ސުވާލެއް ސިކުނޑީގައި ފުނިޖެހެމުންދިޔައެވެ. ކޮޓަރިއާ ހަމައަށް އެމީހުންނާއެކު އައި ހޮޓެލުގެ ސްޓާފްއާ ވާހަކަދައްކަން ދޮރުމަތީ މިފްރާހު ހުއްޓެވެ. ކެންޒާ އެތެރެއަށް ވަދެގެން އައީއެވެ. އެއީ އެތައް ގޮތަކުން ފުރިހަމަ ކޮޓަރިއެކެވެ. ދެމަފިރިން އެކުގައި ލޯބީގެ ވަގުތުތައް ހޭދަކޮށްލުމަށް ނުހަނު ހިތްފަސޭހަ ގޮތެއް ހުރިހާ ދިމާއެއްގައި ވިއެވެ. އެތަނުގައި ހުރީ އެންމެ އެނދެކެވެ. ތުނިތުނި ފަރުދާގެ ފުރަގަހުގައި ބެލްކަންޏަށް ނުކުމެވެން ހުރި ދަމާ ދޮރު ފެންނަން ހުއްޓެވެ. މިފްރާހުގެ ގަސްދަކީ ކޮބައިކަން ނޭނގުނަސް، އެ ކޮޓަރިތެރެއަށް ނަޒަރު ހިންގާލުމުން ކެންޒާއަށް ލަފާކުރެވުނެވެ. ދެ ލޯ މަރާބާރުކޮށްލުމާއެކު ކެންޒާއަށް ދެތުންފަތް ފިއްތާލެވުނެވެ.\n"ފްރެޝްވެލަން ދާންވީނު، އިރުކޮޅަކުން ކާން ގެންނާނެ." މިފްރާހުގެ އަޑު ކައިރިވަމުން އައެވެ. ކެންޒާ ދެ ލޯ ހުޅުވާލުމާއެކު މިފްރާހުއާ ދުރަށް ދެވޭތޯ ބެލިއެވެ.\n"ވަރަށް ވަރުބަލިވެއްޖެ." އެނދުމައްޗަށް ބަންޑުން ވެއްޓިގަންނަމުން މިފްރާހު ބުނެލިއެވެ. ކެންޒާ ހުރި ދިމާއަށް ބޯއަނބުރާލައި އޭނާ ބަލާލިއެވެ. އެއްފަރާތުގައި ހުރި ގޮނޑީގައި އިށީން ގޮތަށް ކެންޒާ އިސްޖެހިފައި އިނީއެވެ. ތިބެވުނު ތަނާއި މިފްރާހުއާ މެދު ކުޑަ ވެސް ޝައުގުވެރިކަމެއް އެ މޫނުން ފާޅެއްނުވެއެވެ. އިރުކޮޅަކު އެގޮތަށް ކެންޒާއަށް ބަލަން އޮތުމަށްފަހު މިފްރާހު ތެދުވިއެވެ. އެނދުގެ ފައިލާކޮޅުގައި ހުރި ދިގު ގޮނޑީގައި އިށީނދެ ދަބަސް ހުޅުވާލިއެވެ. އޭގެ ތެރެއިން އެއްޗެއް ނަގަން އުޅެފައި މިފްރާހު އަނެއްކާ ވެސް ބަލާލީ ކެންޒާއަށެވެ. ލާނެތް ހިނިތުންވުމެއް ތުންފަތުގައި ދުވެލިއެވެ. މިފްރާހު ކޮޅަށް ތެދުވެ ލައިގެން ހުރި ޓީޝާޓު ގަޔާ ވަކިކޮށްލިއެވެ. ދެން ވެސް ކެންޒާ އިސްއުފުލާ ބަލާނުލިއެވެ.\n"ފާޚާނާއަށް ނުވަންނަންޏާ އަހަރެން ވަންނަނީ... އޯކޭ ކިޓީ ޖޮއިން ކުރިޔަސް، އައި ވުޑް ލަވް ދެޓް." ސަމާސާ ރާގެއްގައި މިފްރާހު ބުނެލިއެވެ. ކެންޒާއަށް މިފްރާހުގެ އަޑު ނީވޭ ކަހަލައެވެ. ނަމަވެސް ކެންޒާގެ ކޯތާފަތުން ރޮނގެއްހެން ފޭބި ކަރުނަތިކި މިފްރާހަށް ފެނުނެވެ.\n"ރުއިން ހުއްޓެންދެން މީ އަހަރެމެން އުޅޭނެ ތަނަކީ." ކެންޒާއަށް ބަލަން އިރުކޮޅަކު ހުރެފައި މިފްރާހު ބުނެލިއެވެ. މިފަހަރު އެ އަޑުގައިވީ ސީރިއަސްކަމެވެ. އޭނާ ގޮސް ފާޚާނާއަށް ވަނެވެ.\nފެންވަރައިގެން ނުކުމެގެން އައި ގޮތަށް މިފްރާހު ހުއްޓުނީ ކެންޒާގެ ކުރިމަތީއެވެ. އޭރު ވެސް އޭނާ އިހު އިން ގޮނޑީގައި ހަރަކާތެއްކޮށްނުލާ އިނެވެ. އުނުގައި އޮތް ހުދު ތުވާލި ފިޔަވައި އެ ޒުވާން ހަށިގަނޑުގައި ނިވާކަމެއް ނުވެއެވެ. ކެންޒާގެ ދަތްދޮޅީގައި މިފްރާހުގެ ފިނިފިނި އިނގިލިތަކުން ހިފާލިއެވެ. އެއަތް ކެންޒާ ދުރުކޮށްލީ ނުހަނު އަވަހަށެވެ.\n"ތިހެން ކިހާ ދުވަހު އިންނާނީ... ޢާއިލާގެ ގާތަށް ނުދިޔަޔަސް އަހަރެން ކައިވެނީގެ ކަންކަން ހަމަޖައްސާނަން، ތި ހަށިގަނޑުގައި އަތްލަން ހުރި ހަމައެކަނި މީހަކީ އަހަރެން، އެކަން އަދިވެސް ޤަބޫލުކުރާކަށް ނުވޭތަ؟ ކިޓީ، ކީއްވެތަ ތިހާ ގޮތްދޫނުކުރަނީ؟" މިފްރާހު ވާހަކަދެއްކީ މަޑުމަޑުންނެވެ. އަޖައިބުވެފައިވާ މީހަކު ފަދައިން ކެންޒާއަށް ބަލާލެވުނެވެ.\n"ތީ އިންސާނެއްތަ؟" މިފްރާހަށް ކުރެވުނު ކަމެއް އޭނާއަށް ހަމަނޭނގެނީބާއޭ ކެންޒާ ހިތަށް އެރިއެވެ. ކުޑަކޮށް ވެސް އޭނާގެ ފުށުން ކުށްވެރިކަމުގެ ޒަރެއްހާ ހިސާބު ވެސް ނުފެންނާތީ ކެންޒާ ހަމަ އަންތަރީސްވެއްޖެއެވެ.\n"އައި އޭމް ހިއުމަން... އަދިވެސް ޔަގީންނުވޭތަ؟" ކެންޒާގެ ދެއަތުގައި ހުސިޔާރުކަމާއެކު މިފްރާހު ހިފަހައްޓާލުމާއެކު ކުރިއަށް ގުދުވެލިއެވެ. ކެންޒާގެ ކޯތާފަތުގައި ދެފަހަރެއްގެ މަތިން އޭނާގެ ތުނބުޅި ހާކާލީ ލާނެތް ހިނިތުންވުމަކާއެކުއެވެ.\n"މިރޭ ނިދޭނެހެން ހިޔެއްނުވޭ." ކެންޒާގެ ކަންފަތް ދޮށުގައި ސިއްރުސިއްރުން މިފްރާހު ބުނެލިއެވެ.\n"ސައިކޯޕެތްއެއްތީ... ނޯ އެމްޕަތީ... ޓޯޓަލް ސައިކޯޕެތް..." ބޮލުން މިފްރާހުގެ ބޯ ކޮށްޕަމުން ކެންޒާ ބުންޏެވެ. މިފްރާހު ހީނލީއެވެ. އޭނާގެ ނުހަނު ގާތުގައި ކެންޒާވާއިރު އެފަދަ ބަސްތަކުން މިފްރާހު ރުޅިއައުމުގެ ބަދަލުގައި އެ ހިތުގެ ތެޅުން އަވަސްވެލައެވެ.\n"ގޯ، ޓޭކް އަ ޝަވާ." ކެންޒާއާ ދުރަށް ޖެހިލައި އަތުން ދޫކޮށްލާފައި މިފްރާހު ބުންޏެވެ.\nކާއެއްޗެހި ކޮޓަރިއަށް ގެނައުމުން މިފްރާހު ކެއުމުގެ ކުރީން ކެންޒާ ގާތު ކާން ބުންޏެވެ. ކެންޒާއަށް މަޑުކުރުމެއްނެތި މިފްރާހު ކާން ފެށިއެވެ. ކެންޒާ އިން ގޮތަށް އިނީއެވެ. ކައިނިންމާފައި މިފްރާހު އުޅުނީ ފޯނު ހިފައިގެންނެވެ. އޭނާގެ ވޮލެޓުން ނެގި ސިމް ކާޑު ފޯނަށް ލެއްވުމުގައެވެ. ދެން އޭނާ ނުކުތީ ބެލްކަންޏަށެވެ. އެތަނުގައި ހުރެ އޭނާ ފޯނުން ދެއްކި ވާހަކައެއް ކެންޒާއަކަށް ނީވެއެވެ. ފޯނު ކޯލު ނިންމާފައި މިފްރާހު އެތެރެއަށް ވަދެ ކޮޓަރީގެ ބައެއް ބޮކިތައް ނިވާލީއެވެ. ދެން އެނދަށް އަރައި ހަމަޖެހިލުމާއެކު ކެންޒާއަށް ބަލާލިއެވެ. ނިދަނީކަމާއި ވަރަށް ލޯބިވާކަން ބުނެލިއެވެ. އެހެން އިނދެއިނދެ ވަރުބަލިވެ، ނިދިއައިމަ އެނދަށް އަންނަން ކެންޒާ ގާތު މިފްރާހު ބުންޏެވެ.\nބަނޑުހައި ވެގެން ކެންޒާގެ ބަނޑުން އަޑު ގޮވައެވެ. ދެއަތުން ބަނޑުގައި ހިފަހައްޓާލައިގެން އޭނާ ތެދުވިއެވެ. މިފްރާހު އަރިއަކަށް އޮތްއިރު އޭނާއަށް އޮތީ ނިދިފައިކަން ކެންޒާއަށް ޔަގީންވިއެވެ. ސިއްރުން އައިސް މަތިޖަހާފައި ހުރި ކެންޒާގެ ތަށި ނެގިއެވެ. ލައިތާމެދު ޚިޔާލު ކުރަމުން ރޮމުން އޭނާ އެއިން އެތިކޮޅެއް ކެއެވެ. ބަނޑުހައި ހޫނުކަން ކިރިޔާ ފިލާވަރަށް ކެވުމުން، އިހު ހުރި ގޮތަށް ތަށި ބެހެއްޓިއެވެ. ދެން ގޮސް ފާޚާނާއަށް ވަނީއެވެ.\nމިފްރާހަށް ހޭލެވިގެން ފުރަތަމަ ވެސް ހޯދާލެވުނީ ކެންޒާއެވެ. ގޮނޑީގައި އިންތަން ފެނުމުން މިފްރާހު ހައިރާންވިއެވެ. ރޭ ހަތަރުދަމު ކެންޒާ އިނީ އެގޮތުގައޭ ހީކުރެވުނެވެ. ނަމަވެސް އެނދުން ފައިބައިގެން ކެންޒާގެ ގާތަށް އައުމުން އޭނާ ހެދުން ބަދަލުކޮށްފިކަން މިފްރާހަށް އެނގުނެވެ. ނިއުޅާލާފައި އޮތް އިސްތަށިގަނޑުން ކެންޒާ ފެންވެރީކަން އޭނާ ދެނެގަތެވެ.\n"ކަމް ވިތް މީ..." ކެންޒާގެ އަތުގައި ހިފައި ގަދަކަމުން ކޮޅަށް ނެގުވިއެވެ. އިރުއަރަން ވަގުތުކޮޅެއް ހުރުމުން މިފްރާހު ގަސްދުކުރީ ކެންޒާ ގެނެސް އެނދުގައި ބޭއްވުމަށެވެ.\nއެނދުމައްޗަށް ކެންޒާ ވައްޓާލުމާއެކު އޭނާ ތެދުވިޔަ ނުދީ މިފްރާހު ހިފެހެއްޓިއެވެ. ގަދަދެއްކުމަށްފަހު ކެންޒާ ހުއްޓާލިއެވެ. އެއާއެކު މިފްރާހުގެ ކަންފަތުގައި ޖެހުނީ ކެންޒާގެ ރުއިމުގެ އަޑެވެ. މިފްރާހުގެ ގަޔައި ކައިރިކޮށްލުމާއެކު ކެންޒާ ގާތު ނުރޯން މިފްރާހު އެދުނެވެ.\n"ކަމެއްކުރާކަށް ނޫޅެން... ކިޓީ، ޕްލީޒް... މިހާއިރުވާއިރު ވަރުބަލިވާނެކަން އަހަރެންނަށް އެނގޭ، ސްޓޮޕް ކްރައިން، އަހަރެން ކަމެއްނުކުރާނަމޭ މިބުނީނު، ނިދާލެވޭތޯ ބަލާބަލަ... އޯކޭ ނުނިދިޔަސް... ގޮނޑިއަށްވުރެ އެނދު އަރާމުވާނެއެއްނު، މިތާ އިރުކޮޅަކު އޮވެލަބަލަ، އަހަރެން އުނދަގުލެއްނުކުރާނަން." މިފްރާހު ބުނެލިއެވެ.\n"މަންމަ ކައިރީ ބުނެފިން ކެން ގޮވައިގެން އަންނަނީކަން، ޔޫ ވިލް ލައިކް އިޓް ހިއާ... އެންމެން ވެސް ތިބީ ކެންއާ ބައްދަލުވާނެ އިރެއްގެ އިންތިޒާރުގަ." މިފްރާހު ވާހަކަދެއްކީ ނުހަނު ލޯބިންނެވެ. އޭނާ އެ އޮތީ އުފަލުންނެވެ.


Dhiraagy in 4G he hidhumai raajjeyge 50 per cent ah dheefi.\nދިރާގުން ރާއްޖޭގެ 05 ޕަސެންޓަށް ފޯޖީގެ ހިދުމަތް ތައާރަފުކޮށްފި\nދިރާގުން ފޯޖީގެ ހިދުމަތް ތައާރަފު ކުރުމަށް އިއްޔެ ބޭއްވި ރަސްމިއްޔާތުގެ ތެރެއިން.-ފޮޓޯ: ދިރާގު\nދިރާގުން ފޯޖީގެ ހިދުމަތް ފުޅާކޮށް، ރާއްޖޭގެ 50 ޕަސެންޓަށް ފޯޖީގެ ހިދުމަތް ތައާރަފުކޮށްފި އެވެ.\nދިރާގުން ފޯޖީގެ ހިދުމަތް ރާއްޖޭގެ އެކި ހިސާބުތަކަށް ފުޅާކުރުމަށް ގެންދާ މަސައްކަތްތަކުގެ ދަށުން އެ ކުންފުނިން ވަނީ ގއ. ވިލިނގިލި، ގދ ތިނަދޫ، ހދ. ކުޅުދުއްފުށި އަދި ޅ. ނައިފަރަށް ފޯޖީގެ ހިދުމަތް ތައާރަފުކޮށްފަ އެވެ.\nއެ ކުންފުނިން އެންމެ ފަހުން މި ހިދުމަތް ތައާރަފުކޮށްފައި ވަނީ ޏ. ފުވައްމުލަކަށެވެ. ހިދުމަތް ތައާރަފްކޮށްދެއްވީ ފުވައްމުލަކު ހާފިޒު ސްކޫލުގައި އިއްޔެ ބޭއްވި ރަސްމިއްޔާތެއްގައިފުވައްމުލަކުގެ އަތޮޅު ކައުންސިލްގެ ރައީސް ފަލާހު ޝަރީފާއި ދިރާގު ބޯޑުގެ ޗެއާމަން ރިލުވާން ޝަރީފެވެ. މި ރަސްމިއްޔާތުގައި ދިރާގުގެ އެމްޑީ އަދި ސީއީއޯ އިސްމާއިލް ވަހީދާއި ދިރާގު ޗީފް އެގްޒެކެޓިވް އިސްމާއިލް ރަޝީދާއި މާކެޓިން ޑިރެކްޓަރު އަޙްމަދު މައުމޫނު ބައިވެރިވި ވަޑައިގަތެވެ.\nމި ރަސްމިއްޔާތުގައި ދިރާގުގެ އެމްޑީ އަދި ސީއީއޯ އިސްމާއީލް ވިދާޅުވީ ދިރާގުން މުޅިރާއްޖެއަށް އިންޓަނެޓް ފޯރުކޮށްދިނުމުގެ މަސައްކަތުގެ ތެރެއިން، ރާއްޖޭގަ މޮބައިލް އިންޓަނެޓް ސްޕީޑް މަތިކުރެވި ފޯޖީގެ ހިދުމަތް އާބާދީ ބޮޑު ބަޔަކަށް ފޯރުކޮށްދީފައިވާ ކަމަށެވެ.\n"މިއަދު، ރާއްޖޭގެ އެހެން އަތޮޅުތަކާ ގުދުރަތީ ގޮތުން ތަފާތު އަތޮޅެއްކަމުގައިވާ ފުވައްމުލަކަށް ވެސް މިހާރު ދިރާގުގެ ފޯޖީ ހިދުމަތް ލިބިވަޑައިގަންނަވާނެކަމަށް. ހަލުވި ސްޕީޑްގައި އިންޓަރެޓް ލިބިގެން ދިޔުމުން ރަށުގެ ހުރިހާ މުއައްސަސާތަކާ، ރަށަށް ޒިޔާރަތްކުރާ ފަރާތްކަތަކަށް ވެސް އިތުރު ކުރިއެރުމާ ލުއި ފަސޭހަތައް ލިބިގެންދާނެ،" އިސްމާއިލް ވިދާޅުވި އެވެ.


Minivan vibeh genesdhey lava listeh!\nމިނިވަން ވައިބެއް ގެނެސްދޭ ލަވަ ލިސްޓެއް!\nމިނިވަން ދުވަސް ފާހަގަ ކުރާއިރު ދިވެހިންގެ ހިތުގައި ބިންވަޅު ނެގިފައިވާ ލަވަތަކުގެ އަޑު ކަންފަތުގައި ޖެހޭ ހިނދު އެ ލަވަތަކުން ބައެއް ލަވަތަކަކީ ގައުމީ ޝުއޫރު ހިތްތަކަށް ގެނެސްދޭ ލަވަތަކެކެވެ. އެ ލަވަތަކުގެ އަޑުއިވުމުން ދިވެހިވަންތަކަމުގެ ލޭ ކައްކުވާލަ އެވެ. މިއީ އެފަދަ ޕްލޭލިސްޓެކެވެ. މިތަނުން އެންމެ ހިތްގައިމު ލަވައަކީ ކޮބައި ހެއްޔެވެ؟ ނޫނީ މި ލިސްޓަށް ދެން ލާނީ ކޮން ލަވައެއް ހެއްޔެވެ؟\nމިނިވަން ވަޔާ ކުޅެލާށެ ތާޒާ\nއަމީނީއްޔާ ސްކޫލް ދަރިވަރުން 1978 ވަނަ އަހަރުގެ މިނިވަން ދުވަސް ފާހަގަކުރަން ބޮލިމަލާފަތް ނެށުމަކަށް ތައްޔާރު ކުރި މި ލަވައަކީ ދިވެހިވަންތަ ކަމުގެ ޝުއޫރާއި މިނިވަން ދުވަހުގެ ރޫހު ގެނެސްދޭ ދިވެހި އާދަކާދަ ވެސް އާލާކޮށްދޭ ލަވެއެކެވެ.\nގައުމަށް އައި މިނިވަން ނޫރާނީ\nމިނިވަން ދުވަހާއި ގުޅޭ ލަވަތަކުގެ ތެރެއިން މި ލަވައަކީ ދުވަސްވީ އެއް ލަވައެވެ. އެހެނަސް ލަވަ އަޑުއިވޭ ހިނދު މިނިވަންކަމުގެ ތަފާތު ރޫހެއްކޮށް ގައިން ހީބިހި ނަގައިގެން ދާ ކަހަލަ އިހްސާސެއް ކުރެއެވެ. އޯލްޑްސްޓައިލްގެ ގޮތަށް އޮތް މި ލަވަ ޅެން މާނަ ފުނެވެ. އަދި މިނިވަން ކަމުގެ އެތަށް ވާހަކައެއް ބުނެދެއެވެ. "ދިވެހިންގެމި ޢީބާތްތެރި ބިމުގައި ދިވެހިންގެ މުބާރިކް ފެހި ދަނޑުގައި...ދިވެހިންގެ މުރާލިކަން ރުވަމުން ދިޔަ ގަސްތައް ފޯދިދަނީ" މި ކަނޑިން އެކަނިވެސް މިއަދާއި ގުޅޭ އެތަށް ވާހަކައެއް ބުނެދެއެވެ.\nހޯދައި ދެއްވި މިނިވަން މި ޖައްވެކޭ\nހޯދާދެއްވި މިނިވަން މި ޖައްވެކޭ މިއީ 90ގެ ހަނދާނެކެވެ. ކުޑަކުއްޖެއްގެ އަޑުން އޮންނަ މި ލަވައަކީ އަދިވެސް ފެވަރިޓެކެވެ. މިނިވަންކަން ހޯދާދެއްވާ އަޅުވެތިކަން ނައްތާލާ ދިވެހިންނަށް ފާގަތި ދުވަހެއްގެ ވާހަކަ ކިޔައިދޭ މި ލަވައިގައި މި ކަޑި ވަރަށް ހިތްގައިމެވެ. "ވިހުރޭ މިނިވަން ދިވެހި ދިދަ ފެހި ރަތް ހުދު މި ފަޒައިގައި..ޝުކުރޭ ކުރަނީ ލޯބިން ފުރިހަމަ މިނިވަން ބަޔަކަށްވީތީ" މިނިވަން ޖައްވެއް އޮތްތީ ކޮންމެ ދިވެއްސެއްގެ ޝުކުރުވެރިވާން ހަނދާންކޮށްދެއެވެ.\nމިނިވަން ދުވަސް ކުލަގަދަކޮށް ފާހަގަ ކުރަމުން އައި ބޯޅަދަނޑުގައި އާއި ޖުމްހޫރީ މައިދާނު އަދި އާޓިފިޝަލް ބީޗްގަ އެވެ. ހަނދާން ހުންނަން ފެށީއްސުރެ މިހެން މިކަން އޮތެވެ. ސްކޫލްތަކުގެ ކުދިންގެ ހާއްސަ ހުށެހެޅުންތަކާއި އެކުއެވެ. މިއަހަރުގެ މި ކުޅިވަރުތައް ނެތަސް މީގެ ކުރިން ސްކޫލްތަކުން ހުށަހަޅާދީފައިވާ މި ލަވަތަކުން އެ ހަނދާން އާ ކޮށްލަންވެސް ސަޅިއެވެ.\nއަމީނިއްޔާ ސްކޫލްގެ ހުށަހެޅުމެއް - 2004\nއަމީނިއްޔާ ސްކޫލް ހުށަހެޅުމެއް - 2004\nއަމީނިއްޔާ ސްކޫލްގެ 150 ދަރިވަރުން ހުށަހަޅާދޭ ބަނޑިޔަލުގެ މި ލަވައަކީ މިނިވަން ދުވަސް ފާހަގަ ކުރުމުގެ ގޮތުން 2004 ވަނަ އަހަރު އެ ސްކޫލް އިން ހުށަހަޅާދިން ފުރިހަމަ ހަރަކާތެކެވެ. ލަވައިގެ ބީޓް އަވަސްވެ ބަނޑިޔާ ޖަހަމުންދާ އިރު ލަވައިން ބުނެދެނީ ހިއްވަރާއި އެކު ގައުމު ކުރިއެރުވުމަށް ހިދުމަތް ކުރާ މުހިއްމު ވާހަކައެކެވެ.\nތާޖުއްދީން ސްކޫލްގެ ހުށަހެޅުމެއް - 2000\nތާޖުއްދީން ސްކޫލް ހުށަހެޅުމެއް - 2000\nތާޖުއްދީން ސްކޫލް ތުއްތު ދަރިވަރުންތަކެއް ދަނޑި ޖަހައިގެން ހުށަހަޅައިދިން މި ފުރިހަމަ ހަރަކާތަކީވެސް ފުރިހަމަ ހަރަކާތެކެވެ. އަވަސް ބީޓެއްގެ މި ލަވަވެސް ހިތްގައިމެވެެ. މިއީ 2000 ވަނަ އަަހަރު ޖުމްހޫރީ މައިދާން ސަރަހައްދުގައި އެ ސްކޫލްގެ ދެ ޖިންސްގެ ކުދިންގެ ފުރިހަމަ އައިޓަމެކެވެ.\nމަޖީދިއްޔާގެ ހުށެހެޅުމެއް - 1998\nމިނިވަން ކަމުގެ އުފަލުގައި މަޖީދިއްޔާ ސްކޫލް ކުދިންގެ މި ހަރާކާތަކީ 2004 ވަނަ އަހަރުގެ ހުށެހެޅުމެކެވެ. އަވަސް ބީޓެއްގެ ރީތި ކޮރިއޯގްރަފީއެއް ހިމެނޭ މި ލަވައިން ކިޔައިދެނީ އެއްބައިވަންތަކަމުގެ ވާހަކައެކެވެ. ދަތުރެއް ކުރާއިރު ވައި ނެތަސް އެއް އޮޑިއެއްގައި ފަލި ޖަހަމުން ދާނަމަ ދަތުރު ނިޔާމަވެ ފަހި ބަނދަރަކަށް ދެވޭނެ ކަމެވެ.


Farudhee Zinmaa! Idhaaraa Thakuge Beynumeh Nei!\nފަރުދީ ޒިންމާ! އިދާރާ ތަކުގެ ބޭނުމެއް ނެތް!\n15 ޖެނުއަރީ 2022 - 16:41:46\nފަރުދީ ޒިންމާއޭ ބުނުމުން މިހާރު ދިވެހިން އެކަމަށް ދޭ ސަމާލު ކަމަށްވުރެ ބޮޑަށް އެކަމަށް ކުރާ މަލާމާތް ވަނީ އިތުރުވެފައެވެ. މިކަން މިގޮތަށް ވާން ޖެހުނީ މި ލަފްޒުގެ ބޭނުން ބައެއް އިދާރާތަކުން ހިތު ހުރި ހާލަތެއްގައި ބޭނުން ކުރުމުގެ ސަބަބުން ކަމަށް ގިނަ ބަޔަކު އަންނަނީ ބުނަމުންނެވެ.\nއަނެއްކާވެސް ކޮވިޑް-19 ގެ ރާޅުތައް ދިވެހި ފަސްގަނޑަށް ހުއްޓުމެއް ނެތި އަރަމުން އަންނަ މިދަނޑިވަޅުގައިވެސް އެންމެ ބާރަށް އިދާރާތަކުން ދައްކަމުން ދަނީ، އެއްކަލަ ފަރުދީ ޒިންމާގެ ވާހަކައެވެ. ކޮވިޑްގެ ހާލަތުގައި އެންމެ އިސް ސަފުގައި މަސައްކަތްކުރާ ފަރާތްތަކުން، އެބޭފުޅުންގެ ޒިންމާ އަދާކުރައްވަމުން މުޖުތަމައުގެ ފަރާތުން އެދުނީ މުޖުތަމައުގެ ބައި ފުރިހަމަ ކުރާށެވެ. އެއީ ފަރުދީ ޒިންމާ އަދާކުރުމެވެ. އަދި ދިވެހިން އެ ބޭފުޅުންގެ އެދުމަށް އިހުތިރާމްކޮށް އެ ފަރުދީ ޒިންމާވެސް އަދާ ކުރިއެވެ. ނުކުރާ މީހުން ނޫޅެއެކޭ ނޫނެވެ.\n2022 ވަނަ އަހަރު ދިވެހިންނަށް ފެށިގެން މިދިޔައީ، ނުރައްކާތެރި މި ވަބާގެ ނުރައްކާ ދެގުން ބޮޑު "އޮމިކްރޮން" ވޭރިއަންޓާއި އެކު އެވެ. ދުނިޔޭގެ ސިއްހީ އިދާރާތަކުން ކޮށްފައިވާ ބައެއް ދިރާސާތަކުން ދައްކާ ގޮތުން ނަމަ، ވެކްސިންގެ ޑޯޒްތައް ޖަހައިގެން ހުރި މީހެއް ނަމަވެސް މި ވޭރިއަންޓުގެ ނުރައްކާ އޮތް ކަމަށެވެ. އެހެން ނަމަވެސް ބައެއް މާހިރުން މިކަމާއި މެދު ދެކެނީ، މިއީ އެހާ ބޮޑު ކަމެއްގެ ގޮތުގައެއް ނޫނެވެ. ކޮންމެއަކަސް މި ވޭރިއަންޓުގެ ނުރައްކާތެރި މިންވަރު މި ދިވެހި ރާއްޖޭއިން ބަލި ޖެހޭ މީހުންގެ އަދަދަށް ބަލާލުމުން އެކަނިވެސް ފުދެއެވެ.\nތަންފީޒީ އިދާރާތަކުގެ ބޭނުމަކީ، ކަންކަން ކުރިއަށް ދާގޮތް ރަނގަޅަށް ބަލާ ނުކަސިޔާރު ގޮތަކަށް ކަންކަން ދާނަމަ އެކަމަށް ފިޔަވަޅު އެޅުމެވެ. ނުވަތަ އެކަމެއްގެ ބެލެނިވެރި ފަރާތަށް އެމައްސަލައެއް ނުވަތަ އެކަމެއް ހުށައަޅައިގެން އެކަން ހައްލު ކުރުމެވެ. އެހެން ނަމަވެސް ރާއްޖޭގެ ތަންފީޒީ އިދާރާތަކުން ކުރާ ކަންކަމުން ދިވެހިން މިއަދު ތިބީ ހަމަ ހަގީގަތުގައިވެސް އަންތަރީސް ވެފައެވެ. ނަމުން ތަންފީޒީ އިދާރާތަކޭ ކީ ނަމަވެސް ތަންފީޒު ކުރަނީ ކޮން ކަމެއްކަން މިހާރަކު ނޭނގެއެވެ.\nކޮވިޑް-19 ގެ ނުރައްކާ އިތުރުވާ ކޮންމެ ދަނޑިވަޅެއްގައި ހެލްތު މިނިސްޓްރީ އާއި، އެޗްޕީއޭއާއި، ފުލުހުންނާއި ސިފައިންގެ އިތުރުންވެސް އެކި އެކި އިދާރާތަކުން ނޫސްވެރިންގެ ބައްދަލުވުންތައް ބާއްވާ ބަލީގެ ނުރައްކާތެރި ކަން ހާމަ ކޮށްދެއެވެ. އަދި ކަނޑައެޅިފައިވާ އުސޫލުތައް އެކި ގޮތްގޮތަށް ތަފްސީލް ކޮށްދެއެވެ. ގައިދުރުކަން ބެހެއްޓުމާ، މާސްކު އެޅުމާ، ގިނަ މީހުން އެއްވެ ނޫޅުންފަދަ އެތައް ކަމެއްގެ ވާހަކަ އިދާރާތަކުން ޓީވީ ކުރިމަތީ ތިބެ ދައްކަމުން ދެއެވެ. އެހެން ނަމަވެސް އެކަން އަމަލީ ގޮތުން ކުރުވުމަށް ނުވަތަ އެކަން ތަންފީޒު ކުރުމަށް ކުރާ ހަމަ އެއް ކަމެއްވެސް ނުފެނެއެވެ.\nބައްޔަށް ޕޮޒޮޓިވްވާ މީހުންގެ އަދަދު އިންތިހާއަށް އިތުރުވަމުން އަންނައިރުވެސް މިކަމަށް ސަމާލުކަންދޭ މިންވަރު މިހާރު ވަނީ ކުޑަވެފައެވެ. މާސްކު ނާޅާ މީހުން އިންތިހާއަށް އިތުރު ވެފައި ވާއިރު، އެކަން ހުއްޓުވަން ހަވާލުކޮށްފައިވާ ތަންފީޒީ އިދާރާ އަކީ ފުލުހުން ކަމަށް ބުނާ އަޑުއަހަމެވެ. އެހެން ނަމަވެސް މުޒާހަރާތައް ހުއްޓުވުން ފިޔަވައި އެ އިދާރާއިން ކުރާ އިތުރުކަމެއް މިއަދު އޮތް ހެނެއް ހިއެއް ނުވެއެވެ. މާސްކު އެޅުމަކީ އެއްކަލަ ފަރުދީ ޒިންމާގެ ތެރެއިން ވާކަމެއް ކަމަށާއި، އެކަން އަމިއްލަ ފަރުދުން ކޮށްލައިގެން ތިބޭނެތާއޭ ބުނާ ކަހަލައެވެ. މިކަމާއި މެދު އަޅާ ފިޔަވަޅެއް ކުރި ކަމެއް ފެންނަން ނެތުމަކީ ހިތާމަ ހުރި ކަމެކެވެ.\nފަރުދީ ޒިންމާ ނެގުމުގެ މާނަ އަކީ، އިދާރާތަކުން އެކަމަށް އަޅަންޖެހޭ ފިޔަވަޅުތައް ނޭޅުން ކަމުގައި ވަނީނަމަ އިދާރާތައް އޮތުމުގެ ބޭނުމެއް އޮތް ހެނެއް އަޅުގަނޑަކަށް ހިއެއް ނުވެއެވެ. އެހެން ކަމަށް ވާނަމަ އިދާރާތައް އުވާލާ އެ ފައިސާކޮޅު ވެސް ދައުލަތުން ކޮންމެސް އެހެން ދިމާލަކަށް ބޭނުން ކޮށްލުން މާ ބުއްދިވެރި ވާނެއެވެ. މި ބަލިމަޑު ކަމުގެ ތެރޭގައި ހާލުގައި ޖެހުނު އެތައް އާއިލާ ތަކަކަށް އެހީވުމަށްވެސް މި ފައިސާ ބޭނުން ކޮށްލެވިދާނެއެވެ.\nފަރުދީ ޒިންމާ އަކީވެސް ނަގަންޖެހޭ އެއްޗެކެވެ. އެހެން ނަމަވެސް ކޮންމެ ފަހަރަކު ރައްޔިތުންގެ ބޮލަށް މި ޒިންމާ ޖެހުމުގެ ކުރިން ސަރުކާރުގެ އިދާރާތަކާއި ތަންފީޒު ކުރަން ތިބި ފަރާތްތަކުން ނަގަން ޖެހޭ ޒިންމާ ނެގުމަކީ މުހިއްމު ކަމެކެވެ. މީގެ ކުރިންވެސް ބަލީގެ ނުރައްކާ އިތުރުވެގެން ދިޔައީ، އިދާރާތަކުން އެކަމަށް ބަހައްޓަންޖެހޭ ސަމާލުކަަން ނުބެހެއްޓުމުން ކަމަށް ގިނަ ބަޔަކު ބުނެއެވެ. އެހެން ކަމުން މިފަހަރު ފަރުދީ ޒިންމާ އޭ ނުކިޔާ އިދާރާތަކުގެ ޒިންމާ ނެގުން ބުއްދު ވެރި ވާނެއެވެ.\nކޮވިޑް-19 ގެ އާ ވެރިއަންޓުގެ ނުރައްކާ މިހާ އިތުރުވެފައި ވާއިރު، އިތުރަށް މި ނުރައްކާތެރިކަން ބޮޑުވިޔަ ނުދިނުމަށް އިދާރާތަކުން މިއަށްވުރެ ހަރުދަނާ ފިޔަވަޅުތަކެއް އެޅުމަކީ މުހިއްމު ކަމެކެވެ. ފަހަރުގައި އިދާރާތަކުން އަޅާ ފިޔަވަޅު ތަކުގެ ސަބަބުން ބައެއް ރައްޔިތުން ހިތްހަމަ ނުޖެހުނަސް އެންމެންގެ ރައްކާތެރި ކަމަށް ފިޔަވަޅު އެޅުމަކީ އިދާރާތަކުގެ މައްޗަށް ގާނޫނު އަސާސީއިން ލާޒިމް ކޮށްފައި ވާކަމެކެވެ. އެހެން ކަމުން ގާނޫނު އަސާސީއަށް ހުރުމަތް ތެރިކޮށް ހިތާ އިދާރާތަކުގެ ޒިންމާ ނެގުމަށް ގޮވާލަމެވެ.\nއާއްމުން ފަރުދީ ޒިންމާ އަދާ ކުރުމަކީ މި ދަނޑިވަޅުގައި ވެސް މުހިއްމު ކަމެކެވެ. ފަހަރުގައިވެސް މިއީ ފަރުދީ ޒިންމާ ނުނެގުމަށް ބުނެ ހިތްވަރު ދެނީއެއް ނޫނެވެ. އެކަކު އަނެކަކަށް އެހީތެރިވެ، އެކަތިގަނޑެއްގެ ގޮތުގައި މަސައްކަތް ކުރުމަކީ މުހިއްމުކަމެވެ. އަޅުގަނޑުމެން ދިވެހިން މިކަހަލަ ކިތަންމެ ދުވަހެއް ދެކެފީމެވެ. އެކަހަލަ ކޮންމެ ކަމަކުންވެސް އަރައިގަނެވެނީ ދިވެހިންގެ އެއްބައިވަންތަކަން އޮވެގެންނެވެ.


Maruvithaa3dhuvas fahun Yasir miadhu valhulanee | Mihaaru\nޓެރަރިޒަމްގެ ތުހުމަތުތަކެއްގައި ހައްޔަރުކޮށްފައި ވަނިކޮށް މަރުވި، ޔާސިރު ޔަހުޔާ، އޭނާ މަރުވިތާ ތިން ދުވަސް ފަހުން މިއަދު ވަޅުލަނީ-- ފޮޓޯ: ސޯޝަލް މީޑިއާ\n05 އޯގަސްޓް 2020 - 10:52 27 comments\nބަނޑުހައިހޫނު ކަމުގެ ހަޅުތާލަށް ފަހު، ޖެހުނު ސްޓްރޯކެއްގައި ހާލު ދެރަވަމުން އައިޖީއެމްއެޗުގައި ފަރުވާ ދެމުން އަންނަނިކޮށް، ޔާސިރު މަރުވީ މިދިޔަ އާދިއްތަ ދުވަހު އެވެ. އޭގެ ތިން ދުވަސް ފަހުން މިއަދު މެންދުރު 1:00 ގައި އާސަހަރާ މިސްކިތުގައި އޭނާގެ ކަށުނަމާދު ބާއްވައި ވަޅުލުމަށް ވަނީ ނިންމައިފަ އެވެ.\nކަށުކަމާކެމީގެ ކަންކަމުގައި އުޅޭ މީހަކު "މިހާރު" އަށް މިއަދު ބުނީ، ޔާސިރު ވަޅުލުމުގެ ކަންކަން ލަސްވީ އެއީ ބިދޭސީއަކަށް ވުމުން ވަޅުލުމަށް، އެ ގައުމަކުން ހޯދަން ޖެހޭ ހުއްދަތައް ލިބުން ލަސްވެގެންނެވެ. ޔާސިރު ނިސްބަތްވާ ޔަމަނަކީ ބޮޑު ހަނގުރާއެއް ކުރާ ގައުމަކަށް ވާއިރު، އެ ގައުމުގެ ސަރުކާރުން ހުއްދަތައް ހޯދަން ދަތިވުމުގެ ސަބަބުން އޭނާގެ ހަށިގަނޑު ބާއްވާފައި އޮތީ މޯޗަރީގައި ކަމަށް ވެސް "މިހާރު" އާ ވާހަކަ ދެއްކި މީހާ ބުންޏެވެ.\n"ބިދޭސީއެއް ވަރަށް މަދު ފަހަރެއްގައި އެ ދުވަހުން ދުވަހަށް ވަޅުލެވޭނީ. ވާ ގޮތަކީ އެމްބަސީން ހުއްދަ ލިބުނީމާ ވަޅުލެވޭނީ. އެކަމަކު ކޮވިޑް-19 އަށް ޕޮޒިޓިވްވެއްޖިއްޔާ ވަޅުލަން އެ ދުވަހުން ދުވަހަށް،" ކަށުކަމާކެމީގެ ކަންތަކުގައި އުޅޭ މީހާ ބުންޏެވެ.\nYasir akee Al-qaeda jamaa'athugai issdhaureh adhaa kuraa meeheh: Dhivehi sarukaaru\nޔާސިރަށް ބޮޑެތި ތުހުމަތުތަކެއް ކުރުން\nޔާސިރު ވަޅުލުން ލަސްވުމާ ގުޅޭގޮތުން އިމިގްރޭޝަންގެ ބަހެއް އަދި ވަނީ ލިބޭގޮތް ނުވެފަ އެވެ.\nޔާސިރަށް ނުރައްކާ ތުހުމަތުތަކެއް ސަރުކާރުން ކުރޭ\nމާޗް، 2017 ގައި ޔާސިރު ޓެރަރިޒަމްގެ ތުހުމަތެއްގައި ހައްޔަރު ކުރި އެވެ. އޭގެ ފަހުން އެއްވެސް ތަހުގީގެއް އަދި ދައުވާއެއް ކުރުމެއް ނެތި ޔާސިރު ބަންދުކޮށްފައި ވަނިކޮށް، ކުރި ބަނޑުހައިހޫނުކަމުގެ ހަޅުތާލަށް ފަހު ޖެހުނު ސްޓްރޯކެއްގައި ހާލު ދެރަވެ، ފަރުވާ ދެމުން ދަނިކޮށް އޭނާ މަރުވީ އެވެ.\nސަރުކާރުން ބުނެފައިވަނީ ޔާސިރު ހައްޔަރުކުރީ އަލްގައިދާއާ ގުޅުން އޮންނަ ކަމަށް ބޭރުގެ ފަރާތްތަކުން މައުލޫމާތު ދީފައިވާތީ ކަމަށާއި އޭނާ ރާއްޖެ އިން ފުރުމުގެ ފުރުސަތު ދިނުމުން އެކަމަށް އެއްބާރުލުން ދީފައި ނުވާ ކަމަށެވެ.\nސަރުކާރުން ބުނީ ޔާސިރު ރާއްޖެ އިން ފުރުވައިލަން ބޭނުންވާ ޓްރެވެލް ޑޮކިއުމަންޓް ފޮރިން މިނިސްޓްރީ މެދުވެރިކޮށް، ޔަމަނު ސަރުކާރުން ހޯދަން އެކި ފަހަރުމަތިން ތަކުރާރުކޮށް ކުރި މަސައްކަތުގައި ވެސް އޭނާގެ ފަރާތުން އެއްބާރުލުން ނުލިބުނު ކަމަށެވެ.\nޔާސިރަކީ ޓެރަރިޒަމާ ގުޅުން ހުރި މީހެއް ކަމަށް ހޯމް މިނިސްޓަރު އިމްރާން އަބްދުﷲ ވަނީ އޮކްޓޯބަރު 2، 2019 ގައި ވިދާޅުވެފަ އެވެ. ފުލުހުންނާ އެކު ބޭއްވި ނިއުސް ކޮންފަރެންސްގައި އިމްރާން ވިދާޅުވީ ޔާސިރާ ޓެރަރިޒަމާ ގުޅުން ހުރިކަން ބައިނަލްއަގުވާމީ މީޑިއާއިން ވެސް ފެންނަން އެބަހުރި ކަމަށެވެ.\nޕޮލިސް ކޮމިޝަނަރު މުހައްމަދު ހަމީދު ވިދާޅުވީ ޔާސިރަކީ އެކި ގައުމުތަކުގައި ޓެރަރިޒަމްގެ އަމަލުތަކާ ގުޅިގެން އެތައް ދުވަހަކު ޖަލުގައި ހޭދަކޮށްފައިވާ މީހެއް ކަމަށާއި ރާއްޖޭގައި އުޅޭ ޓެރަރިޒަމާ ގުޅުން ހުރި ކަމަށް ބެލެވޭ ބައެއް މީހުންނާ ވެސް އޭނާއާ ގުޅުން އޮންނަކަން ފުލުހުންނަށް އެނގޭ ކަމަށެވެ. ބައިނަލްއަގުވާމީ ތަހުގީގީ އިދާރާތަކުން ވެސް ޔާސިރާ ބެހޭ މައުލޫމާތު ދީފައި އެބަހުރި ކަމަށް ހަމީދު ވިދާޅުވެފައި ވެ އެވެ.\nއެ ތުހުމަތުތައް ޔާސިރުގެ އާއިލާއިން ދޮގު ކުރެ އެވެ. އާއިލާ އާއި ވަކީލުން ރޭ ނެރުނު ބަޔާނެއްގައި ބުނީ އޭނާ އަކީ މުޖުތަމައަށް ނުރައްކާ މީހެއް ކަމަށް ސަރުކާރުން ބުނާއިރު، 2014 ވަނަ އަހަރު ރާއްޖެ އައި ފަހުން ތިން އަހަރު ވަންދެން ދޫކޮށްލާފައިވާ ކަމަށާއި އެ ތުހުމަތުތަކުގެ އަސާސެއް ނެތް ކަން އެކަމުން އެނގޭ ކަމަށެވެ. ކޯޓު އަމުރެއްގެ ދަށުން 2017 ވަނަ އަހަރު ޔާސިރު ހައްޔަރު ކުރުމަށް ފަހު، އެއްވެސް ތަހުގީގެއް އަދި ދައުވާއެއް އުފުލާފައި ނުވުމަކީ ވެސް ތުހުމަތުތަކުގައި އަސާސެއް ނެތްކަން އެނގޭ ކަމެއް ކަމަށް އެ ބަޔާނުގައިވެ އެވެ.\nYasir ah kuri thuhumathugai asaaseh neiy, eyna aa suvaaleh ves nukurey: Aailaa ge vakeelun\nޔާސިރަށް ކުރާ ތުހުމަތުތައް އާއިލާއިން ދޮގު ކުރުން\nބަޔާނުގައި ބުނެފައިވާގޮތުގައި، އެއްވެސް ތަފްސީލެއް ދިނުމެއް ނެތި ޔާސިރު ފުރައިގެން ދާން ރާއްޖޭގެ އިމިގްރޭޝަނުން ފުރަތަމަ ފަހަރަށް އެންގިއިރު، އޭނާގެ އަނބިމީހާ އިނީ ބަލިވެ އެވެ. އަދި އަނބިމީހާ ވިހެއުމަށް ފަހު، ފުރައިގެން ދާނެ ކަމަށް ޔާސިރު އިމިގްރޭޝަނަށް އެންގި ކަމަށް ވަކީލުންގެ ބަޔާނުގައި ވެ އެވެ. އެކަމަކު، ފަހުން ޔާސިރުގެ ވިސާ ކެންސަލްކޮށް، ކަރެކްޝަންސްގެ ބެލުމުގެ ދަށުގައި ހުންނަ ހުޅުމާލޭ ޑިޓެންޝަން ސެންޓަރުގައި އިމިގްރޭޝަނުން އޭނާ ބަންދުކުރީ ގާނޫނާ ޚިލާފަށް ކަމަށް ބަޔާނުގައި ބުންޏެވެ.\nދައުލަތުގެ ބެލުމުގެ ދަށުގައި ހުއްޓާ ޔާސިރު މަރުވުމުން އޭނާއަކީ ޓެރަރިސްޓެއް ކަމަށް ދޭހަވާ ގޮތަށް އަދި ދިފާއުވުމުގެ ފުރުސަތެއް ވެސް ދިނުމެއް ނެތި އެފަދަ ތުހުމަތެއް އެޅުވުމަކީ އިންސާނީ ކަރާމާތާ ޚިލާފު ކަމެއް ކަމަށް ބަޔާނުގައި ބުންޏެވެ. އެކަން ކުރީ އޭގެ ސަބަބުން އޭނާގެ އަންހެނުންނާއި ދަރިފުޅަށް ކުރިމަތިވެދާނެ އަސަރަކަށް ބެލުމެއް ނެތި ކަމަށް ވެސް ބަޔާނުގައިވެ އެވެ.\nއިތުރު ލިޔުންތައް ޓެރަރިޒަމް އިމިގްރޭޝަން ޔަމަން މަރު މޯލްޑިވްސް އިމިގްރޭޝަން ދިވެހި ސަރުކާރު


ތަފާތު ބޮޑުނަތީޖާއަކުން ޅޮހީޓީމް ބަލިކޮށް ހޮޅުދޫގެ ފެށުންވެސް ރަނގަޅުކޮށްފި | Landhooinfo\nތަފާތު ބޮޑުނަތީޖާއަކުން ޅޮހީޓީމް ބަލިކޮށް ހޮޅުދޫގެ ފެށުންވެސް ރަނގަޅުކޮށްފި\nމިހާރު ކެނދިކުޅުދޫގައި ކުރިއަށްދާ ޝިޔާމް-މަޢުރޫފް ސޮކަކަޕް ފުޓްބޯޅަ މުބާރާތުގެ ގްރޫޕް—ބީ ގެ ފުރަތަމަ މެޗުގައި މިއަދު ހަވީރު ޅޮހީ ފުޓްބޯޅަ ޓީމާއި ބައްދަލުކޮށް މުބާރާތުގެ ވޭތުވެ ދިޔަ އަހަރުގެ ޗެމްޕިއަން ހޮޅުދޫ އެފްސީ ތަފާތު ބޮޑު ނަތީޖާއަކުން މޮޅުވެ އެޓީމުގެ ފެށުން ރަނގަޅުކޮށްފިއެވެ. މީގެ އިތުރުން ހޮޅުދޫޓީމުގެ ޖާޒީނަމްބަރ7މުޙައްމަދު ޒަމީރު ( ޒަންބޮ ) ވަނީ3ލަނޑު ޖަހާ މިއަހަރުގެ މުބާރާތުގެ ފުރަތަމަ ހެޓްރިކްވެސް ހަދާފައެވެ.\nމިއަދު ހަވީރު ކެނދިކުޅުދޫ ފުޓްބޯޅަ ދަނޑުގައި ކުޅެވުނު މެޗު ހޮޅުދޫ އެފްސީ އިން ކާމިޔާބުކޮށްފައިވަނީ\n4 ލަނޑު0ލަނޑުންނެވެ. ހޮޅުދޫ އެފްސީއަށް ޒަންބޮގެ އިތުރުން ދެން ލަނޑު ޖަހައިދީފައިވަނީ ޓީމުގެ ކެޕްޓަން މޫސާ އިބުރާޙިމް (މުސްތަޓޭ) އެވެ. ފޯރިގަދަ ކުޅުމެއް ފެނިގެން ދިޔަ މިއަދުގެ މެޗުގައި ފުރަތަމަ ޑިވިޝަންގައި ކުޅެމުން އަންނަ ހޮޅުދޫއަށް ނިސްބަތްވާ ބައެއް ކުޅުންތެރިން ކުޅެފައިވެއެވެ. އަދި މަޢުލޫމާތު ލިބިފައިވާ ގޮތުގައި މިއަދު ހޮޅުދޫއިން ނެރެފައިވާ ޓީމަކީ މިވަގުތައް ހޮޅުދޫއިން ނެރެވެން އޮތް އެންމެވަރުގަދަ ޓީމެވެ. މިފަހަރު ހޮޅުދޫއިން މި މުބާރާތައް ތައްޔާރުވުމުގެ ގޮތުން ހޮޅުދޫއަށް ނިސްބަތްވާ ފުޓްބޯޅަ ކުޅޭ ހުރިހާ ކުޅުންތެރިން ވަނީ އެރަށަށް ގެނެސްފައެވެ.\nމިއަދު ބަލިވި ޅޮހީ ފުޓްބޯޅަ ޓީމަކީ ރާއްޖޭގައި ހުނަރުވެރި އެތައް ކުޅުންތެރިން ތަކެއް އުފައްދާފައިވާ މަޝްހޫރު ކޯޗު ފެނާންޑޯގެ އިރުޝާދުގެ ދަށުން މި މުބާރާތަށް ތައްޔާރުވަމުން އައިސްފައިވާ ޓީމެކެވެ.\nމި މުބާރާތުގައި މާދަމާ އޮންނާނީ ގްރޫޕް-ބީގައި ހޮޅުދޫ ނަގާފަ ދެން އެންމެ ވަރުގަދަ ކަމަށް ބެލެވޭ ދެޓީމުގެ ކުރިމަތި ލުމެކެވެ. މި މެޗުގައި ބައްދަލު ކުރާނީ ހެނބަދޫ އެފްޓީ އާއި މިލަދޫ ޓީމެވެ.


98 viyafaariakah loan dhookohffi\nރައީސް ސޯލިހް، ނާއިބް ރައީސް ފައިސަލް އަދި ފިނޭސް މިނިސްޓަރު އަމީރު --\nކޮވިޑް19 އާ ގުޅިގެން ކުރިމަތިވެފައިވާ އިގްތިސާދީ ދަތިތަކުން އަރައިގަތުމަށް ސަރުކާރުން އިއުލާނުކޮށްފައިވާ އިކޮނޮމިކް ރިލީފް ޕެކޭޖްގެ ދަށުން 98 ވިޔަފާރިއަކަށް ލޯނު ދޫކޮށްފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nސަރުކާރުން ވަނީ ރާއްޖޭގެ އިގްތިސާދަށާއި ވިޔަފާރިތަކަށް ކުރިމަތިވެފައިވާ ދަތިތަކުން އަރައިގަތުމަށްޓަކައި ރިޒޯޓުތަކާއި އަމިއްލަ ވިޔަފާރިތަކަށް ލޯން ދިނުމަށް ނިންމާފައެވެ. ޓޫރިސްޓް ރިސޯޓްތަކަށް ލޯން ދޫކުރާނީ ބޭންކް އޮފް މޯލްޑިވްސް މެދުވެރިކޮށެވެ.\nމިރޭ ގައުމާ މުހާތަބު ކުރައްވާ ވާހަކަފުޅު ދައްކަވަމުން ރައީސް ސޯލިހް ވިދާޅުވީ ބީއެމްއެލް މެދުވެރިކޮށް ސަރުކާރުން ދޫކުރާ ލޯނު ހޯދުމަށް ރިޒޯޓުތަކާއި އަމިއްލަ ވިޔަފާރިތަކުން ލިބިފައިވާ ހުށަހެޅުންތަކުގެ ތެރެއިން 157 ހުށަހެޅުމަކަށް ލޯނު ދޫކުރަން ނިންމާފައިވާ ކަމަށެވެ. އޭގެތެރެއިން 98 ވިޔަފާރިއަކަށް މިހާރު ލޯނު ދޫކޮށްފައިވާ ކަމަށްވެސް ރައީސް ވިދާޅުވިއެވެ.\nއަދި ކުދި ވިޔަފާރިތަކަށާއި އަމިއްލަ މަސައްކަތް ކުރާ މީހުންނަށް، އެސްޑީއެފްސީ މެދުވެރިކޮށް ސަރުކާރުން ދޫކުރާ ލޯނު ހޯދުމަށް ލިބުނު ހުށަހެޅުންތަކުގެ ތެރެއިން، 396 ވިޔަފާރިއަކަށާއި އަމިއްލަ މަސައްކަތްކުރާ 134 މީހަކަށް ލޯނު ދޫކުރުމުގެ މަސައްކަތް މިހާރު ކުރިއަށްދާ ކަމަށެވެ.\nމި ސްކީމުގެ ދަށުން ކޮންމެ ރިސޯޓަކަށްވެސް ގިނަ ވެގެން ދޫކުރާނީ 7.71 މިިލިއަން ރުފިޔާއެވެ.\nއަދި ރިސޯޓްތަކަށް ލޯން ދޫކުރުމުގައި ދިވެހި އޯނާޝިޕްގެ ނިސްބަތަށާއި، ރިސޯޓްގައި ދިވެހި މުވައްޒިފުން ވަޒީފާގައި ގެންގުޅޭ ނިސްބަތް 45 އިންސައްތައަށް ނުވަތަ އެއަށްވުރެ މަތީތޯ ބަލައި އިސްކަން ދެވޭނެ ކަމަށް ފިނޭންސްގެ އުސޫލުގައިވެއެވެ. އަދި އެކަންކަން ސަރުކާރުން ބަލާ، ބޭންކް އޮފް މޯލްޑިވްސްއާ ހިއްސާ ކުރާނެ ކަމަށް ވަނީ ބުނެފައެވެ.\nމީގެ އިތުރުން ރިސޯޓް ނުވަތަ ވިޔަފާރީގެ ނަން-ފާފޯމިން އެސެޓްސް ނެތްތޯއާ، 2019 ވަނަ އަހަރު ވިޔަފާރިއަށް ފައިސާވެފައިވޭތޯއާ، ކުރިއަށް އޮތް ތިން އަހަރުގެ ކޭޝްފްލޯ ފޯކާސްޓް ޕޮޒިޓިވްކޮށް ހުރިތޯ ބަލާ އިސްކަންދޭނެ ކަމަށްވެސް ވަނީ ބުނެފައެވެ. އަދި ކޮވިޑް19 އާ ގުޅިގެން މުވައްޒިފުން ވަޒީފާއިން ވަކިކޮށް ނުވަތަ ނޯ ޕޭ ނަގަން މަޖުބޫރުކުރުވާފައިވާ ފަރާތްތަަކަށް ލޯން ނުލިބޭނެ ކަމަށްވެސް ވަނީ ބުނެފައެވެ.\nނަމަވެސް ލޯން ދޫކުރުމުގައި ބަލާފައިވާ މިންގަނޑާއި ލޯން ދޫކުރި އަދަދުގެ ތަފްސީލެއް ހާމައެއް ނުކުރެއެެވެ.\nރައީސް އިބްރާހިމް މުހައްމަދު ސޯލިހު ފިނޭންސް މިނިސްޓްރީ ފިނޭންސް މިނިސްޓަރު އިބްރާހިމް އަމީރު + ކޮރޯނާ ވައިރަސް ކޮވިޑް-19\nއެހީ ނުލިބެނީ ސަރުކާރުގެ ސަބަބުން: ޝަރީފް\nކޮވިޑު ވެކްސިން ހޯދަން ވޯލްޑް ބޭންކުން ރާއްޖެއަށް އެހީވާނެ


naroodhoo marukazuge doctor aai naruheh guaranteen koffi\nނަރުދޫ ސިއްހީ މަރުކަޒުގެ ޑޮކްޓަރަކާއި ނަރުހެއް ...\nސިފައިންގެ 14 މީހަކު ކޮވިޑް 19 ...\nށ. ނަރުދޫން ކޮވިޑް-19 އަށް ޕޮޒިޓިވްވި ބަޔަކު ފެނުމާއި ގުޅިގެން މިވަގުތު ނަރުދޫ ސިއްހީ މަރުކަޒުގައި ހިދުމަތްދުމުންދާ ހަމަ އެކަނި ޑޮކްޓަރު ކަރަންޓީނު ކޮށްފިއެވެ.\nމިމަހުގެ 15 ވަނަ ދުވަހު މާލެއިން ނަރުދޫއަށް ދިޔަ، “އަމާޒު” ބޯޓުގެ ކެޕްޓަން ކޮވިޑް-19 އަށް ޕޮޒިޓިވްވުމާއިއެކު އެރަށް މޮނީޓަރިންގ ހާލަތަށް ގެނެވުނެވެ. އަދި އޭގެ ފަހުން ކޮވިޑް-19 އަށް ޕޮޒިޓިވްވި 8 މީހަކު އެރަށުންވަނީ ފެނިފައެވެ. މި އަށް މީހުންނަކީވެސް އެއް އާއިލާއަކަށް ނިސްބަތްވާ ބަޔެކެވެ. އަދި ޕޮޒިޓިވްވި މީހުންގެ ތެރޭގައި މާބަނޑު އަންހެނަކުވެސް ހިމެނެއެވެ.\nކައުންސިލްގެ މެމްބަރު އަހުމަދު ނިޒާރު އޮންލައިން ނޫހަކަށް މައުލޫމާތު ދެއްވަމުން ވިދާޅުވީ ޑޮކްޓަރު ކަރަންޓީނަށް ދާންޖެހުނީ ބައްޔަށް ޕޮޒިޓިވްވި މީހަކާއި ޑައިރެކްޓް ކޮންޓެކްޓްވެގެންނެވެ. އަދި ޑޮކްޓަރުގެ އިތުރުން އެރަށު ސިއްޙީ މަރުކަޒުގައި މަސައްކަތްކުރާ ނަރުހަކުވެސް ވަނީ ކަރަންޓީން ކުރެވިފައެވެ.\nޑޮކްޓަރުން ފިޔަވައި ދެން ނަރުދޫ ސިއްހީ މަރުކަޒުގައި ތިބެނީ ދެ ނަރުހުންނެވެ. އެހެންވެ މިހާރު ސިއްޙީ މަރުކަޒުގައި ޚިދުމަތް ދިނުމުގެ މަސައްކަތުގައި އުޅެނީ އެންމެ ނަރުހެކެވެ. މީގެ އިތުރުން “ނަރުދޫ ޓާސްކް ފޯސް” ގައި ހިމެނޭ ބައެއް މީހުންނާއި ސިއްޙީ ދާއިރާގައި މައްސައްކަތްކުރާ މީހުންގެ އިތުރުން ކައުންސިލަރުން ވެސް ވަނީ ކަރަންޓިނަށާއި ހޯމް އައިސޮލޭޝަންއަށް ގެންގޮސްފަ އެވެ.\nއަމާޒު ބޯޓާ ގުޅިގެން ކޮވިޑް-19 އަށް ޕޮޒިޓިވްވި މީހުންގެ އަދަދު މިހާތަނަށް ނުވަ އަކަށް އަރާފައިވާކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ވަނީ ބުނެފައެވެ. އެގޮތުން ށ. ނަރުދޫއިން އަށް މީހަކާއި އަދި ށ. މިލަންދޫގައި އިތުރު މީހަކު އެ ވައިރަހަށް ވަނީ ޕޮޒިޓިވްވެފައިވެފައެވެ.\nކޮވިޑަށް ޕޮޒިޓިވްވި “އަމާޒް” ބޯޓްގެ ކެޕްޓަނަކީ އުމުރުން 49 އަހަރުގެ ދިވެއްސެކެވެ. ޖުމްލަ 91 މީހަކު ދަތުރުކުރި އެ ބޯޓަކީ މާލެ ލޮކްޑައުން ކުރުމުގެ ކުރިން ފުރި ބޯޓެކެވެ. ނަރުދޫގައި މިހާރު އޮތީ ކޮމިޔުނިޓީ ޓްރާންސްމިޝަނެކެވެ. ނަމަވެސް، އޭގެ ތެރޭގައި ހިމެނެނީ އެއް ކްލަސްޓާއެއްގައި ހިމެނޭ މީހުންނެވެ.\nނަރުދޫ ސޯޝަލް ސަޕޯޓް ޑެސްކުގެ ފޯކަލް ޕޮއިންޓް އަދި ކައުންސިލްގެ ޒިންމާދާރު ވެރިޔާ މޫސާ ހުސައިންފުޅު އޮންލައިން ނޫހަކަށް ވިދާޅުވީ މި ހާލަތުގައި އެންމެ ބޮޑަށް ކަންބޮޑުވަނީ ބަލި ޖެހުނު މީހުންނަށް ފަރުވާ ދޭނެ ގޮތެއް ނެތުމުން ކަމަށެވެ.\nއެމީހުން ފަރުވާއަކާ ހިސާބަށް ގެންދެވެންދެން ނަގާ ކޮންމެ މިނެޓަކީ ނަރުދޫ ކޮންމެ މީހަކަށް ވެސް ހާސްކަން ވެރިވާނެ މިނެޓެއް ކަމަށް މޫސަ ވިދާޅުވި އެވެ\nއެ ރަށު ކައުންސިލު ރައީސް އަހްމަދު އާރިފް ވިދާޅުވީ އެ ރަށުގެ ގިނަ މީހުން ތިބީ ޕޮޒިޓިވްވި މީހުންނާ ކޮންމެވެސް ގޮތަކަށް ކޮންޓެކްޓްވެފައި ކަމަށެވެ.\nނަރުދޫން ކޮވިޑަށް ޕޮޒިޓިވްވި މީހުންގެ ތެރޭގައި ހިމެނެނީ އަމާޒް ބޯޓުގެ ކެޕްޓަނުގެ އަންހެނުންނާއި، އެ ދެމަފިރިންގެ ތިން ދަރިންނާއި، “އަމާޒު” ބޯޓުގެ ފަޅުވެރިންގެ ގޮތުގައި މަސައްކަތް ކުރާ ދެ މީހުންގެ އިތުރުން، ކައްޕި އާއި އެއްގެއެއްގައި ދިރިއުޅެމުން އަންނަ މާބަނޑު އަންހެނެކެވެ.\nއަމާޒު ބޯޓު މާލެއިން ފުރީ މިމަހުގެ 15 ވަނަ ދުވަހު އެވެ. އެ ބޯޓް 16 ވަނަ ދުވަހު ގިނަ ރަށްތަކަކަށް ދަތުރު ކޮށްފައިވެއެވެ. އެގޮތުން ޖުމްލަ 13 ރަށަކަށް ބޯޓް ދަތުރުކޮށްފައި ވެއެވެ.\nއޭގެ ތެރޭގައި ނ. މާފަރާއި އެ އަތޮޅު ހެނބަދޫ އާއި މިލަދޫ އާއި ކެނދިކުޅުދޫ އާއި ވެލިދޫ އާއި ހޮޅުދޫ އަށް ދަތުރު ކޮށްފައި ވެއެވެ. މީގެ އިތުރުން ށ. އަތޮޅުން ނަރުދޫ އާއި ފުނަދޫ އާއި މިލަންދޫ އާއި ފީވަކާއި މާއުނގޫދޫ އަށް ވެސް އަމާޒު ދިޔަ އެވެ. މީގެ އިތުރުން ހއ. ދިއްދޫ އާއި އުތީމަށްވެސް އަމާޒު ބޯޓު ވަނެވެ.


Olive oil ge hurihaa vahthareh kamaku nudhey!\nއޮލިވް އޮއިލްގެ ހުރިހާ ވައްތަރެއް ކަމަކު ނުދޭ!\nފަހަކަށް އައިސް އޮލިވް އޮއިލްގެ ޑިމާންޑް ދުނިޔޭގައި ވަރަށް ބޮޑަށް އިތުރުވެފައި ވެއެވެ. ސަބަބެއް ކަމަށް ވަނީ އެ ތެލަކީ ސިއްހަތަށް އެންމެ ފައިދާ ހުރި ތެޔޮ ކަމަށް ބެލެވިގެނެވެ. ވަރަށް ގިނަ ދިރާސާތަކުން ހާމަވެފައިވާ ގޮތުގައި ޒައިތޫނި ތެލަކީ ސިއްހަތަށް ވަރަށް ގިނަ ފައިދާތައް ލިބޭ ތެލެކެވެ. ބަރުދަން ލުއިވުމުގެ އިތުރުން ހާޓް އެޓޭކުން ސަލާމަތް ވުމަށް ވެސް މި ތެޔޮ ކެއުމުގައި ބޭނުން ކުރުން ރަނގަޅު ކަމަށް ވެއެވެ.\nއޮލިވް އޮއިލް އަކީ މެޑިޓެރޭނިއަން ޑައެޓްތަކުގައި ވެސް ވަރަށް ގިނައިން ބޭނުންކުރާ އެއްޗެކެވެ. މި ވައްތަރުގެ ކެއުމަކީ އެންމެ ސިއްހަތަށް ފައިދާ ހުރި ކެއުމުގެ ގޮތުގައި ދުނިޔެއަށް މަޝްހޫރު ވެފައިވާ އެއްޗެކެވެ.\nއޮލިވް އޮއިލްގެ ތަފާތު ބާވަތްތައް ބާޒާރުން ލިބެން ހުރެ އެވެ. އެކްސްޓްރާ ވާޖިން އޮލިވް އޮއިލް، ވާޖިން އޮލިވް އޮއިލް، ރިފައިންޑް އޮލިވް އޮއިލް އަދި އޮލިވް އޮއިލް ޕޮމޭސް އެވެ. ނަމަވެސް މި ހުރިހާ އެއްޗިއްސަކީ ކެއްކުމަށް އެހާ ރަނގަޅު ތެލެއް ނޫނެވެ.\nބާޒާރުން ލިބެން ހުންނަ ޒައިތޫނިތެލުގެ ތެރެއިން އެކްސްޓްރާ ވާޖިން އޮލިވް އޮއިލް އަކީ ކައްކަން ބޭނުންކުރަން ރަނގަޅު އެއްޗެއް ނޫނެވެ. ޚާއްސަކޮށް މާ ގަދަޔަށް ތެލުލަން ޖެހޭ އެއްޗެތި ތައްޔާރު ކުރުމަށް މި ތެޔޮ ކަމަކު ނުދާނެ އެވެ.\nއެކްސްޓްރާ ވާޖިން އޮލިވް އޮއިލް ކައްކަން ބޭނުން ކުރުން ރަނގަޅު ނޫނީ މި ތެޔޮ ޕްރޮސެސް ކުރަނީ ޒައިތޫނި ޕްރެސް ކޮށްގެން އަދި ވަރަށް ގިނަ ބައޮއެކްޓިވް ސަބްސްޓެންސް ބޭނުން ކޮށްގެން ކަމަށް ވާތީ އެވެ. އޭގެ ތެރޭގައި ބާރުގަދަ އެންޓިއޮކްސިޑަންޓްސް އާއި ވިޓަމިން އީ ހިމެނެ އެވެ. މި ވައްތަރުގެ ތެލުގައި މި ސަބްސްޓެންސްތައް ހިމެނޭތީ މި ތެޔޮ ކެއުމުގައި ބޭނުން ކުރުމުން ހަށިގަނޑުގައިވާ ސެލްތަކާއި ޓިޝޫތަކަށް ގެއްލުންދޭ ފްރީ ރެޑިކަލްސް އިން ހަށިގަނޑު ސަލާމަތް ކުރެވެ އެވެ. ސެލްތަކާއި ޓިޝޫތަކަށް ގެއްލުން ވުމަކީ ހަށިގަނޑަށް ތަފާތު ބަލިތައް ޖެހެން މެދުވެރިވާ ސަބަބެކެވެ.\nމި ތެލުގައި ވަރަށް ގިނަ މިންވަރަކަށް މޮނޮއަންސެޗުރޭޓެޑް ފެޓްސް އަދި ކޮންމެވެސް މިންވަރަކަށް ޕޮލިއަންސެޗުރޭޓެޑް ފެޓީ އެސިޑްސް ހުރެ އެވެ. މިއީ ހިތުގެ ސިއްހަތު ރަނގަޅު ކޮށްދިނުމަށް މުހިއްމު ދައުރެއް ކުޅޭ އެއްޗިއްސެވެ.\nކެއްކުމުގައި އެކްސްޓްރާ ވާޖިން އޮލިވް އޮއިލް ބޭނުން ނުކުރެވޭ އެންމެ މައިގަނޑު އެއް ސަބަބަކީ މީގެ ސްމޯކިން ޕޮއިންޓް ދަށް ކަމެވެ. އެކްސްޓްރާ ވާޖިން އޮލިވް އޮއިލްގެ ސްމޯކިން ޕޮއިންޓަކީ 374-405 ޑިގްރީ ފެރެންހައިޓް އެވެ. ކޮންމެ ތެލެއް ވެސް އޭގެ ސްމޯކިން ޕޮއިންޓަށް ވާސިލުވާ އިރަށް އޭތި ހަލާކުވާން ފަށާނެ އެވެ. އެކަމުގެ ސަބަބުން އެ ތެލެއްގައި ހުރި ހުރިހާ ނިއުޓްރިއަންޓްސް އެއް ގެއްލޭނެ އެވެ. އަދި ތެލުގެ ރަހަ ވެސް ކޮންމެވެސް ވަރަކަށް ބަދަލުވާނެ އެވެ.\nގިނަ ގައުމުތަކުގައި އެކްސްޓްރާ ވާޖިން އޮލިވް އޮއިލް އާއްމުކޮށް ބޭނުން ކުރަނީ ސެލެޑް ޑްރެސިން އެއް ގޮތަށެވެ. އުނދުން މައްޗަށް އުނދައިގެން ގަދަ ގިނީގައި ކައްކާ އެއްޗިއްސަކު ނޫނެވެ. މި ތެލު ފިހަން ތައްޔާރުކުރާ އެއްޗިއްސަށް އެޅިދާނެ އެވެ. ނޫނީ ތެޔޮފޮދެއްގައި މަޑުގިނީގައި ކުޑަކޮށް ހަނާކޮށްލާ ތަރުކާރީ ފަދަ އެއްޗެތި ތައްޔާރުކުރަން ބޭނުން ކުރެވިދާނެ އެވެ. ނަމަވެސް ގަދަ ގިނީގައި ކައްކާ އެއްޗެތީގައި ބޭނުންކުރުން ރަނގަޅީ އެހެން ވައްތަރުގެ ޒައިތޫނި ތެލެވެ.


America Ah Dhiya Dharivaraku, Hanguraama Verinnaai Gulhun Onna Kamah Bune Hayyaru Kohfi - Vaguthu\nއެމެރިކާއަށް ދިޔަ ދަރިވަރަކު، ހަނގުރާމަވެރިންނާއި ގުޅުން އޮންނަ ކަމަށް ބުނެ ހައްޔަރުކޮށްފި\nއެމެރިކާއަށް ދިޔަ ދަރިވަރަކު ހަނގުރާމަވެރި ޖަމާޢަތަކާއި ގުޅުން އޮންނަ ކަމަށް ބުނެ ހައްޔަރުކޮށްފިއެވެ.\nނޫސްތައް ބުނާގޮތުގައި މި މައްސަލައިގައި އެމެރިކާއިން ހައްޔަރުކޮށްފައިވަނީ ޔަމަނަށް ނިސްބަތްވާ ދަރިވަރެކެވެ. އޭނާ ހައްޔަރުކޮށްފައި ވަނީ، އެމެރިކާގެ އެފްބީއައި އިން ތިން އަހަރު ދުވަހުގެ މުއްދަތަކަށް ކުރިޔަށްގެންދިޔަ ތަހުޤީޤަކަށްފަހު ކަމަށް އެމެރިކާގެ އިދާރާތަކުން ނޫސްތަކުގައި ބުނެފައި ވެއެވެ.\nއޮފިޝަލުން ބުނާގޮތުގައި އުމުރުން 25 އަހަރުގެ އެ ޒުވާނާ ހައްޔަރުކޮށްފައި ވަނީ، އީރާނުގައި ހަރަކާތްތެރިވާ ހޫތީ ހަނގުރާމަވެރިންނާއި ގުޅުން އޮތް ކަމަށް ބުނެއެވެ. އޭނާ ހައްޔަރުކުރީ އެމެރިކާގެ ޕެންސީލްވޭނިއާގެ ސިޓީއެއް ކަމަށްވާ އަލްޓޫނާގައި އޭނާ ދިރިއުޅޭ ގެއިންނެވެ. އޭނާއަކީ 2014 ވަނަ އަހަރުން ފަށައިގެން އެމެރިކާގެ ޔުނިވާސިޓީއެއްގައި ކިޔަވަމުންދާ ދަރިވަރެއް ކަމަށް ނޫސްތައް ބުނެއެވެ.\nއެމެރިކާގެ އެފްބީއައި އިން ބުނެފައިވާ ގޮތުގައި، އެ އިދާރާއިން އެ ޒުވާނާގެ ހަރަކާތްތައް ބަލައި ތަހުޤީޤެއް ކުރިޔަށްގެންދިޔައީ، އޭނާ ތައުލީމު ހާސިލްކުރަމުންދިޔަ ޑްރެކްސެލް ޔުނިވާސިޓީން ހުށަހެޅި މައްސަލައަކާއި ގުޅިގެންނެވެ. އެ އިދާރާއިން ބުނިގޮތުގައި، ޔުނިވާސިޓީން ހުށަހެޅީ، އެ ޒުވާނާ މީސްމީޑިއާ މެދުވެރިކޮށް އާންމުކޮށްފައިވާ ފޮޓޯތަކާއި ޕޯސްޓުތަކެއްގެ މައްސަލައެވެ.\nއޮފިޝަލުން ބުނެފައިވާ ގޮތުގައި، އޭނާ އާންމުކުރި ފޮޓޯތަކުގެ ތެރޭގައި، ހަނގުރާމަވެރިންނާއެކު އޭނާ ހުންނަ މަންޒަރު ފެންނަ ފޮޓޯއެއްވެސް ހިމެނެއެވެ. އެ ފޮޓޯގައި އިތުރު ހަނގުރާމަވެރިންތަކަކާއި އެކު އޭނާ ހުރީ ބަޑިއެއްވެސް ހިފައިގެން ކަމަށް ވެއެވެ.\nމި މައްސަލައިގައި އޭނާއަށް ދައުވާ ކުރުމަށް އެމެރިކާގެ ކަމާއިބެހޭ އިދާރާތަކުން މިހާރު ތައްޔާރުވަމުންދާއިރު، މައްސަލަ އާއި ގުޅުންހުރި ތަހުޤީޤުތައް ކުރިޔަށްގެންދާ ކަމަށް އެފަރާތުން ވަނީ ހާމަކޮށްފައެވެ. އިދާރާތަކުން ބުނެފައިވާ ގޮތުގައި އެ ޒުވާނާއަކީ ހަނގުރާމަވެރިންގެ ތަމްރީނުތައްވެސް ހަދާފައިވާ މީހެކެވެ. އެހެންކަމުން އޭނާއަކީ މުޖުތަމަޢަށް ނުރައްކަލެއް ކުރިމަތިކުރުވަފާނެ މީހެއް ކަމަށް އެފަރާތްތަކުން ވަނީ ނިންމާފައެވެ.\nމި މައްސަލައިގައި ހައްޔަރުކޮށްފައިވާ ޒުވާނާއަށް ކުރާ ތުހުމަތުތައް އޭނާ ދޮގުކުރެއެވެ. ނަމަވެސް އޮފިޝަލުން ބުނެފައިވަނީ އެ ތުހުމަތުތަކަށް އެކަށީގެންވާ މިންވަރަށް އެފްބީއައި އިން ހެކި ހޯދާފައިވާ ކަމަށެވެ.


Rajjeyga thibee 905 doctor aa 2907 naruhun – Iru\nރާއްޖޭގައި ތިބީ 905 ޑޮކްޓަރުންނާއި 2907 ނަރުހުން\nރާއްޖޭގައި ތިބީ 905 ޑޮކްޓަރުންނާއި 2907 ނަރުހުން ކަމަށް އެންއީއޯސީން ބުނެފިއެވެ.\nއެންއީއޯސީން މިހެން ބުނީ ލޮކްޑައުންއަށް ބޮޑެތި ލުއިތަކެއްދީ ނިއު ނޯމަލްގައި އަމަލު ކުރާ ގޮތްތަކާ ބެހޭގޮތުން ރޭ ބޭއްވި ނޫސްވެރިންގެ ބައްދަލުވުމުގައިއެވެ. އެގޮތުން އެންއީއޯސީން ވަނީ ނިއު ނޯމަލްގައި މާލެ ސަރަހައްދު ހުޅުވާލުމުން ދެވަނަ ރާޅެއް އައިސްފިނަމަ ހިދުމަތް ދިނުމަށް ހުރި ކެޕޭސިޓީގެ ތަފްސީލު ހާމަކޮށްފައެވެ.\nއެންއީއޯސީން ބުނީ މިހާރު ރާއްޖޭގައި ތިބީ 905 ޑޮކްޓަރުންނާއި 2970 ނަރުހުން ކަމަށެވެ. އަދި އޭގެ ތެރޭގައި ޓްރީޓޮޕް ހޮސްޕިޓަލުގެ 60 ނަރުހުންނާއި 120 ނަރުހުން ހިމެނޭ ކަމަށް އެ ސެންޓަރުން މައުލޫމާތުދެއެވެ.\nމިހާރު ރާއްޖޭގައި ދުވާލެއްގެ މައްޗަށް 1145 ޕީސީއާރް ޓެސްޓު ކުރެވޭއިރު، މި ކެޕޭސިޓީ އަންނަ މަސް ފެށުމުގެ ކުރިން އިތުރު ކުރެވޭނެ ކަމަށް ބުނެއެވެ. ދުވާލެއްގެ މައްޗަށް 1145 ޓެސްޓު ކުރެވޭއިރު، އެއީ ފުލުހުންގެ ލެބުން ކުރާ 145 ޓެސްޓާއި އައިޖީއެމްއެޗުން ކުރާ 500 ޓެސްޓު އަދި އޭޑީކޭއިން ކުރާ 500 ޓެސްޓެވެ.\nއަންނަ ހޯމަ ދުވަހުން ފެށިގެން ހުއްދަ ނެތި ވަކި ވަގުތުތަކެއްގައި މާލެ ސަރަހައްދުގައި ބޭރުގައި އުޅެވޭނެ ކަން އެޗްޕީއޭ އިން އިއްޔެ ވަނީ ހާމަކޮށްފި އެވެ. އެއީ ފަތިހު5ން ރޭގަނޑު 10 ޖަހަންދެނެވެ. އޭގެ ފަހުން ބޭރުތެރޭގައި އުޅެވޭނީ ހުއްދަ ލިބިގެންނެވެ.\nބްރޯޑްކޮމްއަށް އެސްޖީއެއް ހޯދަނީ\nހޯމަ ދުވަހުން ފެށިގެން ބޮޑު ލުޔެއް ދޭން ނިންމާފައިވާއިރު، ދުވުމާއި ކަސްރަތު ކުރުމަށް ދެވޭނީ ހަވީރު6ން ރޭގަނޑު9އާ ދެމެދު ކަމަށެވެ. ކުޑަކުދިންނަށް ބޭރުގައި އުޅެވޭނީ ހަވީރު 4-6 އަށެވެ. ހޯމަ ދުވަހުން ފެށިގެން ޕާކްތަކާއި މައިޒާންތައް ވެސް ހުޅުވައިލާނެ އެވެ. އުމުރުން ދުވަސްވީ މީހުންނަށް ބޭރުތެރޭގައި އުޅެވޭނީ ފަތިހު5ން ހެނދުނު 8 އަށެވެ.


"Dharin Lahvaa Hashivikkuvee Geyge Bill Thah Dhakkan"" - Vaguthu\n"ދަރިންލައްވާ ހަށިވިއްކުވީ ގޭގެ ބިލްތައް ދައްކަން"\nގޭގެ ކަރަންޓް ބިލް ދައްކަން ޖެހޭ ކަމަށް ބުނެ އަންހެނަކު އޭނާގެ ދެ ދަރިން ލައްވާ ހަށިވިއްކުވަމުންދާ މައްސަލައެއް ފެންމަތި ވެއްޖެއެވެ.\nއިންޑިއާގެ ރިޕޯޓްތައް ބުނާގޮތުގައި، އެ އަންހެން މީހާ އޭނާގެ ދެ ދަރިން ކައިރީގައި ބުނީ، 50000 ރުޕީސްގެ ކަރަންޓް ބިލެއް އޭނާ ދައްކަން ޖެހޭ ކަމަށާއި، އެއަށް ފައިސާ ހޯދަން މީހުންނާއި ޖިންސީ ގުޅުން ހިންގުމަށެވެ.\nމި އަންހެން މީހާ ހައްޔަރުކުރީ، ފުލުހުން ހިންގި ހާއްސަ އޮޕަރޭޝަނެއްގައެވެ. ފުލުހުންގެ ޓީމަކަށް ލިބުނު މައުލޫމާތެއްގައި އަލީގައި ފެށި އެ އޮޕަރޭޝަންގައި މިހާރު އެ އަންހެން މީހާ ހުރީ ފުލުހުންގެ ހައްޔަރުގައެވެ. އެ އަންހެން މީހާއަކީ ދަރިންނާއި އަދި އެހެން މީހުން ލައްވާ ހަށިވިއްކުވައިގެން ފައިސާ ހޯދަމުންދާ އަންހެނެކެވެ.\nރިޕޯޓްތައް ބުނާގޮތުގައި، އަންހެން މީހާ ހައްޔަރުކުރުމަށް ހެދި ޕްލޭނެއްގެ ތެރެއިން އެ އަންހެން މީހާއަށް ގުޅާ ވަނީ އަންހެން ކުދިންތަކެއް ޖިންސީ ގުޅުން ހިންގަން ބޭނުންވާކަމަށް ބުނެފައެވެ. އެ ފިރިހެން މީހާ (ފުލުސް މީހާ)ގެ އެދުމުގެ މަތިން އޭނާ ހަތަރު އަންހެން ކުދިން ހޯދައިދޭނެ ކަމަށް ބުނެފައެވެ. އަދި އަގަކީ 50000 ރުޕީސްކަމަށްވެސް ވަނީ ބުނެފައެވެ. އެންމެ ފަހުން ވާހަކަދައްކާ އެ އަގު 40000 ރުފީސްއަށް ވަނީ ދަށްކޮށްފައެވެ.\nމިގޮތަށް ވާހަކަދެކެވުމަށްފަހު މި މީހުން ބައްދަލު ކުރަން ނިންމީ ހޮޓަލަކުންނެވެ. މި އަންހެން މީހާ އެ ހޮޓަލަށް ދިޔައީ ދެ ދަރިން ގޮވައިގެންނެވެ. އެ ހޮޓަލަށް ދިޔައިރު، އެ މީހާ ހުރީީ އާދައިގެ ހެދުމުގައެވެ. އެ އަންހެން މީހާ ވަނީ އޭނާގެ ދެ ދަރިން އެ މީހާއާ ހަވާލުކޮށްފައެވެ، އަދި އެޑްވާންސް ފައިސާގެ ގޮތުގައި، 10000 އަތުލަން އުޅެނިކޮށް ހުރިހާ ކަމެއް ވަނީ ފަޅާއަރުވާލާފައެވެ.\nވަގުތުން ދެ ދަރިންނާއި އޭނާ ފުލުހުންނަށް ހާޒިރުކޮށް ބަޔާންނެގިއިރު، އޭނާގެ ދެ ދަރިން ވަނީ އެ މީހުން ލައްވާ ޖިންސީ ގުޅުން ހިންގުވަނީ ގޭގެ ކަރަންޓްބިލެއް ދައްކަންކަމަށް ބުނެފައިވާކަަމަށް ބުނެފައެވެ. އަދި މަންމައަކީ އިތުރު ބަޔަކާއި ގުޅުވައިގެން ހަށިވިއްކުވައިގެން ފައިސާ ހޯދާ މީހެއްކަމަށްވެސް އޭނާގެ ދަރިން ވަނީ ބުނެފައެވެ.\nއޭނާ އެހެން މީހުން ގާތުގައި ބުނަނީ އޭނާއަކީ ކޭޓަރިންގ ބިޒްނަސް ކުރާ މީހެއްކަމަށެވެ. އަދި އޭނާގެ ދަރިން އެކި ތަންތަނަށް މަސައްކަތް ކުރުވަން ފޮނުވާކަމަށް އެ އަންހެން މީހާ މީހުން ކައިރީ ބުނެ އުޅޭކަމަށް ވެއެވެ.\nމި މައްސަލައާ ގުޅިގެން އަންހެން މީހާގެ ފިރިމީހާގެ އަތެއް ވޭތޯ ފުލުހުން ބެލިއެވެ. ނަމަވެސް އެއީ އެ ފިިރިހެން މީހާވެސް މާ ހިތްއެދޭކަމެއް ނޫންކަމަށް އޭނާ ވަނީ ބުނެފައެވެ.\nއޭޕްރީލް 26, 2018 - 17:20\nއޭނަ އަމިއްލަޔަށް ހަށި ވިއްކިނަމަ މާތާހިރުވީހެއްނު!\nއޭޕްރީލް 26, 2018 - 18:36\nއޭޕްރީލް 26, 2018 - 19:02\nއޭޕްރީލް 26, 2018 - 18:47\nރެއާއި ދުވާލު ހަށިވިއްކާ އަދި ގަތުމުގެ ސިއްރި


Covid jehumah fahu loluge fenun gelley bayyah dheyne beys Raajje aku neiy: Dr. Faisal - One Online\n17 މެއި 2021، މާލެ، އެޗްއީއޯސީގައި ބޭއްވި ނޫސްވެރިންގެ ބައްދަލުވުމުގައި ޑރ. ފައިސަލް -- ފޮޓޯ/ އެޗްއީއޯސީ\nކޮވިޑް ޖެހުމަށްފަހު ލޮލުގެ ފެނުން ގެއްލޭ ބައްޔަށް ދޭނެ ބޭސް ރާއްޖެއަކު ނެތް: ޑރ. ފައިސަލް\nކޮވިޑް ޖެހުމަށްފަހު ލޮލުގެ ފެނުން ގެއްލޭ އިންފެކްޝަން، މިއުކޯމައިކޮސިސް ނުވަތަ ބްލެކް ފަންގަސްއަށް ދޭ ބޭސް ރާއްޖޭގައި ނުހުންނާނެ ކަމަށް އައިޖީއެމްއެޗުގެ ކުޑަކުދިންގެ ޑޮކްޓަރު، ޑރ. އަހްމަދު ފައިސަލް ވިދާޅުވެއްޖެއެވެ.\nޑރ. ފައިސަލް މިހެން ވިދާޅުވެފައި މިވަނީ، ބްލެކް ފަންގަސްއަށް ޝައްކު ކުރެވޭ މީހަކު ރާއްޖެއިން ފެނުމާ ގުޅިގެންނެވެ. އެއީ ބްލެކް ފަންގަސް ބަލިކަން ކަށަވަރު ކުރުމުގެ މަސައްކަތް މިހާރު އަންނަނީ ކުރަމުންނެވެ.\nޑރ. ފައިސަލް ރޭ ކުރެއްވި ޓުވީޓެއްގައި ވިދާޅުވީ "ކަޅު ފަންގަސް" އަށް ދޭ ބޭސް ރާއްޖޭގައި ނުވެސް ހުންނާނެ ކަމަށާއި އެ ބައްޔަށް ދޭ "އެމްފޯޓެރިސިން ބީ" ބޭސްކޮޅެއް އެސްޓީއޯ އިން ރާއްޖެ ގެނެސް ބަހައްޓަން ޖެހޭ ކަމަށެވެ. އަދި އިންޑިއާ އިން ވެސް މިހާރު އެ ބޭސް ހޯދަން އުނދަގޫކަން އޭނާ ފާހަގަކުރެއްވިއެވެ.\nހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ)ގައި ރޭ ބޭއްވި ނޫސްވެރިންގެ ބައްދަލުވުމުގައި އައިޖީއެމްއެޗުގެ ކްލިނިކަލް މެނޭޖްމަންޓް އެޑްވައިޒަރީ ޓީމް (ސީމެޓް)ގެ ފަރާތުން ޑރ. އިބްރާހިމް ޝިހާމް ވިދާޅުވީ މިއުކޯމައިކޮސިސް ކަމަށް ޝައްކު ކުރެވޭ ކޭހެއް ބަލަމުން އަންނަ ކަމަށާއި މިހާރު ޓެސްޓުކުރުމަށް ލެބޯޓަރީއަށް ފޮނުވާފައިވާ ކަމަށެވެ.\n"މިއުކޯމައިކޮސިސް ޕޮޒިޓިވް އައިސްފި ކަމަށް ވާނަމަ، އަޅުގަނޑުމެން ދޭނެ ބޭސްތައް ނިންމައި، ބޭސް ހުރިތޯ ޔަގީންކޮށް ހަދާފައި މިހާރު މިވަނީ. މިއުކޯމައިކޮސިސް އަކީ ފަންގަލް އިންފެކްޝަނެއް. އެ ބައްޔަށް ދެ ގޮތަކަށް މި ޑައިގްނޯސް ކުރަނީ. އެއް ގޮތަކީ ފަންގަލް ކަލްޗާއެއް ހެދުން. ފަންގަލް ކަލްޗާއަކީ ތަންކޮޅެއް ސްލޯކޮށް އަންނާނެ އެއްޗެއް. އާންމުގޮތެއްގައި އާލީ ޓްރީމަންޓަކަށް އަޅުގަނޑުމެން ބޭނުންވާ ނަމަ، ކޭއޯއެޗް ސްޓެއިނިންއެއް ހަދައިގެން އެ ދެނެގަންނާނީ. އިރާދަކުރެއްވިއްޔާ އަޅުގަނޑުމެންނަށް އެ ރިޕޯޓު ވަރަށް އަވަހަށް ލިބިގެންދާނެ،" އޭނާ ވިދާޅުވިއެވެ.\nޑރ. ޝިހާމް ވިދާޅުވީ މިއުކޯމައިކޮސިސްގެ ފުރަތަމަ ފަރުވާގައި ބަލި ފެންނަތާ ފަހެއް ނުވަތަ ހަ ދުވަސް ތެރޭ ބޭސް ފަށާނެ ކަމަށާއި އެ ބައްޔަށް ފަރުވާ ދޭން ބޭސް ހުރިކަން އެބަ އެނގޭ ކަމަށެވެ.\n"ބޭސް ހުރިކަން އަޅުގަނޑުމެންނަށް އެބަ އެނގޭ. އަޅުގަނޑުމެން އަދި ނުނިންމަން މިއުކޯމައިކޮސިސް ކަމަކަށް. އެހެންނަމަވެސް އެގޮތަށް ވެސް އަޅުގަނޑުމެން އިންވެސްޓިގޭޓްކުރަމުން މި އަންނަނީ،" އޭނާ ވިދާޅުވިއެވެ.\nމި ބަލި އެންމެ ހަލުވިކަމާއެކު ފެތުރެމުން ދަނީ އިންޑިއާގައެވެ. އެގޮތުން އިންޑިއާގެ މަހާރާޝްޓްރާ ސްޓޭޓާއި ގުޖުރާތު ސްޓޭޓުގައި މި ބަލި ހަލުވިކަމާއެކު ފެތުރެމުންދާ ކަމަށް ރިޕޯޓުތައް ބުނެއެވެ.\n"ބްލެކް ފަންގަސް" ކިޔާ މި ބަލި މިހާރު އާއްމުކޮށް ޖެހެނީ ކޮވިޑް ޖެހުމަށް ފަހު ބަލީން ފަސޭހަވަމުން އަންނަ މީހުންނާއި އެއްކޮށް ފަސޭހަވެފައިވާ މީހުންނަށެވެ.\nމި ބައްޔަކީ އާންމު ގޮތެއްގައި ބިންމަތީގައި ނުވަތަ ކުނިވެ ހަލާކުވަމުންދާ މޭވާ އާއި ތަރުކާރީގައި ޖަހާ ފެއްސެއްގައި އެކުލެވޭ ފަންގަސް އަކުން ޖެހޭ ބައްޔެކެވެ. މި ބަލި ޖެހޭ މީހުންގެ ލޯ އަނދިރިވުމުގެ އިތުރުން އެހެން ސިއްހީ މައްސަލަތައް ދިމާވެއެވެ. އޭގެ ތެރޭގައި ސައިނަސް އާއި ސިކުނޑި އަދި ފުއްޕާމެއަށް ވަރަށް ބޮޑަށް ގެއްލުންދެއެވެ.\nގުޅޭ ޓެގު އައިޖީއެމްއެޗް ކޮވިޑް 19 ޑރ. އަހުމަދު ފައިސަލް ސިއްހަތު


New Dhivehi Observer | ޤައުމުގެ ރައްޔިތުން ބިކަހާލުގައި، މައުމޫނުގެ ޚަރަދަށް ދައުލަތުގެ ބަޖެޓުން މިލިއަނުން ރުފިޔާ ހޭދަކުރަން ޖެހިފައި!\nEnglish\tއާސަންދަ ޤައުމުގެ ރައްޔިތުން ބިކަހާލުގައި، މައުމޫނުގެ ޚަރަދަށް ދައުލަތުގެ ބަޖެޓުން މިލިއަނުން ރުފިޔާ ހޭދަކުރަން ޖެހިފައި! 12 ޖޫން 2012 17:44 |0ކޮމެންޓް ބާޣީ ސަރުކާރުން އެއް އަޑަކަށް އަޑުއުފުލަމުން ގެންދަނީ ސަރުކަރުގެ ބަޖެޓްގައި ފައިސާ ނެތް ވާހަކައެވެ. އާއްމު ރައްޔިތުންނަށް ސިއްޚީ ޚިދުމަތްދިނުމަށްޓަކައި ހަމަޖެއްސުނު އާސަންދަ އަދި އުމުރުން ދުވަސްވީ މީހުންނަށް ދޭން ހަމަ ޖެހުނު އެލަވަންސް ކުރިއަށް ގެންދިއުމަށް ދަތިވާ ވާހަކަ މީ މިހާރު ބާޣީ ސަރުކާރުން ދައްކާ އާއްމު ވާހަކަ އަކަށް ވެއްޖެއެވެ.\nނަމަވެސް މިކަންތައް މިހެންވާން މިޖެހުނު ސަބަބު މިހާރު މިވަނީ ވަރަށް ރަގަޅަށް ސާބިތުވެފައެވެ. އެއީ ދިވެހި ރައްޔިތުންގެ ފައިސާއިން ބޮޑު ޚަރަދުތަކެއް މައުމޫނު ކުރަމުންދާތީއެވެ. ރައީސުލްޖުމްހޫރިއްޔާކަން ކުރައްވާފައިވާ ފަރާތްތަކަށް ދައުލަތުގެ ބަޖެޓުން ބޭސްފަރުވާކޮށްދިނުމަށް އޮންނާތީވެ، ރައްޔިތުން ހާލުގައި ޖައްސާފައި އެކަމުގެ ނާޖާއިޒު ފައިދާ މައުމޫނު ނަގަމުންދާތީއެވެ.\nމައުމޫނުގެ ޚަރަދުތައް 2010 އިން ފެށިގެން ހިނގާފައިވާ ގޮތް ފިނޭންސް މިނިސްޓްރީއިން މާލިއްޔަތު ކޮމިޓީއަށް ފޮނުވި ތަފްސީލްތަކުން ވަނީ ހާމަވެފައެވެ. ބިލެތްދޫ ދާއިރާގެ މެމްބަރު އަހުމަދު ހަމްޒާ މިތަފްސީލްތަކާއި ހަވާލާދީ ހާމަކުރެއްވި ގޮތުގައި މައުމޫނުގެ ބޭސް ފަރުވާއަށް 2010 ވަނަ އަހަރު 302,560 ރުފިޔާ، 2011 ވަނަ އަހަރު 713,803 ރުފިޔާ އަދި މިއަހަރުގެ އެޕްރިލް މަހުގެ ނިޔަލަށް 298,572 ރުފިޔާ ދައުލަތުގެ ބަޖެޓުން ޚަރަދު ކޮށްފައިވެއެވެ.\nއަދި މީގެ އިތުރުން މައުމޫނުގެ އޮފީސް ހިންގުމުގެ ނަމުގައި 2010 ވަނަ އަހަރު 3.86 މިލިއަން، 2011 ވަނަ އަހަރު 2.1 މިލިއަން، އަދި މިއަހަރުގެ އެޕްރިލް މަހުގެ ނިޔަލަށް ހަތްލައްކަ ރުފިޔާ ހޭދަކޮށްފައިވެއެވެ.\nމައުމޫނު މިހާބޮޑެތި ޚަރަދުތައް ދައުލަތުގެ ބަޖެޓުން ކުރަމުންދާތީވެ މިކަންތައް މިހާރު މިވަނީ ރައްޔިތުންގެ މަޖްލީހުގައި މިމައްސަލަ ނެގިފައެވެ. މިކަމަށް އަވަސް ހައްލެއް ރައްޔިތުންގެ މަޖިލީހުން ގެންނާނެ ކަމަށް އެން ޑީ އޯ އިން އުއްމީދުކުރަމެވެ.\nގުޅޭ ލިޔުންތައްރެކޯޑް މިންވަރަކަށް ސިއްހީ ޚިދުމަތުގެ ފެންވަރު ދަށްވެއްޖެ!ވަހީދު އާސަންދައިން ބޭސްފަރުވާ ލަންކާގައި ތިބެގެން ކުރެވޭނެއޭ ބުނުމާއި ކޮރޮޕްޝަން ހިމެނޭ ކަމަށް އެންޑީއޯ އަށް މައުލޫމާތު ލިބޭ!ސަރުކާރުން އާސަންދަ ކުރިޔަށް ގެންދިއުމަށް ފައިސާ ނުދީ ހުރަސްއަޅަނީ!އާސަންދަ ހުއްޓާލަން އުޅޭ ސަރުކާރުން އަނެއްކާވެސް އިތުރު ބަޔަކަށް ބޮޑެތި މަޤާމްތަކެއްދީފިއާސަންދަ އާމެދު މާލިއްޔަތު ކޮމެޓީން ނިންމާފައިވާ ނިންމުންތަކުން ރައްޔިތުންނަށް ލިބޭނީކޮން ފައިދާއެއް!\t0 ކިޔުންތެރިންގެ ޚިޔާލު\tހަނާ Reply\nJuly 1, 2012 at 8:41 pm\tއެމްޑީޕީ މީހުންނަށް ދޯ އެނގެނީ މީހުން މަރުވާނެ ދުވަހަކާއި ވަގުތެއް……… އެއީ މަތިން ފައިބާފަ ތިބޭ ބައެއްތަ.. ދައުލަތުގެ ބަޖެޓްކައި ހުސްކޮށްލީ އެމްޑީޕީ މީހުން ………\nJune 26, 2012 at 4:36 pm\tނަސްރީނާދަރިޔަކުވިހާއިރައްވެސް ވޮށިބަދަލުކޮއްއަލުންއާވޮއްޓެއްއެޅުވުމައްސަރުކާރުގެހަރަދުގަމައުމޫނުދަވާލަނީދައުލަތުގެހަޒާނާ މިނުލަފާސައިތާނާމިދުނިޔެއިންއަވަސްގޮތަކައްމަރުގަންނަވާނދޭވެﷲއީނިކަމެތިންނައް އަޅާލާއޯގާވަންތަކަލާނގެ މިދުނިޔޭން އެތައްދަރިންނެއްމިނުލަފާ ގާތިލުވަނީމަރާފަ ޖައްވައްފަޒާޔައްޖަހާފަ\nJune 13, 2012 at 2:22 pm\tމަތީގައި އެވާ ފޮޓޯއިން ހީވަނީ ގޮތްހުސްވެފައި ތިބިހެން.\nޖޯން ޖުހާ Reply\nJune 13, 2012 at 3:40 am\tޤައުމުގެ ރައްޔިތުން ބިކަހާލުގައި، މައުމޫނުގެ ޚަރަދަށް ދައުލަތުގެ ބަޖެޓުން މިލިއަނުން ރުފިޔާ ހޭދަކުރަން ޖެހިފައި!\nJune 12, 2012 at 10:01 pm\tކޮބާ ކަލޯ މައުމޫނާ!\nމިހާރު އެބަ ވިސްނޭތަ ރައްޔިތު މީހާ ބަލިވީމާ ވެސް ބޭސް ކުރަންޖެހޭކަން، 300 ޑޮލަރާ ދެކޮޅު ޓިކެޓާއެކު އިންޑިޔާ ނުވަތަ ސިލޯނަށް ފޮނުވާލުމަކުން ފަރަކު ޖެއްސޭކަށް ނެތްކަން!\nކަލޯޔާ ނައްޓުއާ ބަލިވީމާ ދައުލަތުގެ މާލިއްޔަތު ތިހުސްކޮށްލަނީ ސިންގަޕޫރާ މެލޭޝިޔާގަ އަޗާތަޅަން! އަދިވެސް އާސަންދަ އިނދަ ގަޅުވާލާފަ ސާމާނުބެއާ އާމާލުމެނަށް ފައިސާ ފޮނުވޭތޯ ބަލާތި! ހަމީދުބުނީ ޕީޕީޕީ އަށް މަވާ ސަލާމޯ! ދޮންބީބުނަނީ ހަމީދު ބުނާގޮތެއް ހަދަން މަށަށްވެސް މަޖުބޫރުވާނެޔޯ!\nދިލްކަޝް އަހަންމަދުބެ ބުނަނީ އެޅ އެހެރީ އެއްވެސް ކުށެއްނެތި މަދުގަސްދޮށުގޭ ނިޒާރު ލައްވާ ދޮގު ހެކިދީގެން ކޮއްކޮތެޅިވާހިދު ގެ ލަފަޔަށް ތިމަންނަ ޖަލަށްލާ އަނިޔާކޮށްފައޭ މަށެއްވެސް ޕީޕީޕީ އަށް ހަމަ ވައްސަލާމޭ!\nJune 12, 2012 at 8:06 pm\tމަތީގައި މިވަ ފޮޓޯ އިން އެފެންނަނީ މޭކަނޕާއި ނުލައި ބެލީމާ މި ދެމީހުން ފެންނަ ގޮތް. މިތަނުން އެކަކު އަނެކަކުގެ ބޮހަކީ ކާކުކަމެއްކަން ނޭގޭ. އެކަމަކު އެކަކު އަނެކަކަށް ބަލާލާފައި ރަގަޅަށް ވިސްނާލައިފައި ކުރީގެ އެގްރިމެންޓް އާއި ދޭދެރޭވެސް އަލުން ވިސްނާލަން އެބަޖެހޭ. ދެން އަހަރެމެން މި ދެމީހުންގެ ސިހުރުން ސަލާމަތް ނުވެގެން އުޅޭބައިގަނޑު ވެސް ވިސްނާލަން އެބަޖެހޭ. ވިސްނަލަންވީ އހަރެމެން ވެސް މިތިބީ އެމީހުނާއި އެކީ މުސްކުޅިވެފއިކަމާއި، އަހރެމެންނަށް ވިސްނިފައި އޮންނަ ހެން އެއީ މުސްކުޅިވުމެއްނެތި ޒުވާން ކަންމަތީ ތިބި ބައެއް ނޫންކަން. މާތް ﷲ އަހަރެމެން އެންމެނަށް ގިނަގިނައިން މަރުހަނދާން ކުރައްވުމަށް އަންގަވާފައިވަނީ ވަރަށް ބޮޑު ހިކުމަތަކަށްޓަކައި. މުހައްމަދު Reply\nJune 12, 2012 at 7:59 pm\tމައުމޫނުގެ ތިޔަ އޮފީހެއް ބަންދުކުރޭ. ތިޔައޮފީހަކުން ގައުމަށް ވާފައިދާއެއް ބުނެ ބަލަ. އަދި ހަމަ ބޭނުން ވަރަކަށް ފައިސާދީގެން ނުވާނެ. ސަރުކާރުގެ އެހެން އޮފީސް ތަކުން ބަޖެޓް ހުށައެޅުމުން ބަޖެޓް ކޮންޓްރޯލް ކުރަން ވެސް ޖެހޭނެ. އަނެއްކޮޅުން އޮފީސް ހިންގަން ޣާޒީ ބިލްޑިންގް އިން ނުވަތަ ހުރަވީ ބިލްޑިންގް އިން ނުވަތަ ސަރުކާރުގެ އިމާރާތަކުން ކުޑަ އޮފީހެއް ހިންގަން ބޭނުން ވާ ޖާގަ ދެވިދާނެ. ބޭނުން ހާތަންތަނެއް ކުއްޔަ ހިފައިގެން ނުއުޅެވޭނެ. މީނަ ބުނާނެ މިގަައުމަށް ފައިދާ ކުރާ މަސައްކަތޭ. ސަރުކާރުގެ ޚަރަދު ކުޑަކުރަން މިމީހަކު ވެސް ކޮންމެވެސް މަސައްކަތެއް ކުރަންވާނެ. އައިޖީއެމް އެޗް ތަރައްގީނުކުރޭ މީނައަށް ވެސް ބައްޔަށް ބޭސްކުރެވެންވާނީ އައިޖީއެމް އެޗް، އަހަރެއްގެ ބަޖެޓަށް ވާންވާނީ 1 ލައްކަރުފިޔާ. ނާޝިދު / ހުޅުދުއްފާރު Reply\nJune 12, 2012 at 2:33 pm\tތީ މިޤައުމަށް (ދިވެހިރައްޔިތުންނަށް) ޖެހިފައިވާ ބޮޑު ބަލާމުސީބާތެއް. ތީކީ އަވަހަކަށް މަރުވާނެ ސައިތާނެއްހެންވެސް ހިއެއްނުވޭ. ކުރާނެ ކަމެއްނެތް. ޖެހޭނީ ކެތްކޮއްގެން ތިބެން. އިރާދަކުރެއްވިއްޔާ ތިޅާގެ ނިމުން ވަރަށް ހިތިވާނެ…\nJune 12, 2012 at 2:49 pm\tމައުމޫނުގެ ތިޔަ އޮފީހެއް ބަންދުކުރޭ. ތިޔައޮފީހަކުން ގައުމަށް ވާފައިދާއެއް ބުނެ ބަލަ. އަދި ހަމަ ބޭނުން ވަރަކަށް ފައިސާދީގެން ނުވާނެ. ސަރުކާރުގެ އެހެން އޮފީސް ތަކުން ބަޖެޓް ހުށައެޅުމުން ބަޖެޓް ކޮންޓްރޯލް ކުރަން ވެސް ޖެހޭނެ. އަނެއްކޮޅުން އޮފީސް ހިންގަން ޣާޒީ ބިލްޑިންގް އިން ނުވަތަ ހުރަވީ ބިލްޑިންގް އިން ނުވަތަ ސަރުކާރުގެ އިމާރާތަކުން ކުޑަ އޮފީހެއް ހިންގަން ބޭނުން ވާ ޖާގަ ދެވިދާނެ. ބޭނުން ހާތަންތަނެއް ކުއްޔަ ހިފައިގެން ނުއުޅެވޭނެ. މީނަ ބުނާނެ މިގަައުމަށް ފައިދާ ކުރާ މަސައްކަތޭ. ސަރުކާރުގެ ޚަރަދު ކުޑަކުރަން މިމީހަކު ވެސް ކޮންމެވެސް މަސައްކަތެއް ކުރަންވާނެ. އައިޖީއެމް އެޗް ތަރައްގީނުކުރޭ މީނައަށް ވެސް ބައްޔަށް ބޭސްކުރެވެންވާނީ އައިޖީއެމް އެޗް، އަހަރެއްގެ ބަޖެޓަށް ވާންވާނީ 1 ލައްކަރުފިޔާ. ޒުބް Reply\nJune 12, 2012 at 4:21 pm\tތިޖަނަވާރަން ކޮނަ ހަރަދެއް ކުރަންވީ މިދެއް މިގައުމައްޖެހިފަވަ ބަލާއެއް\nJune 12, 2012 at 4:42 pm\tތިހާ ބޮޑު ޚަރަދެއް ހިނގީ ކޮން ކަހަލަ ބޭސްފަރުވާ އެއް ކޮށްގެންތޯ މާލިއްޔަތު ކޮމިޓީން ބަލަން ފެނޭ. އަނެއްކާ ސިންގަޕޫރު ފަދަ ގައުމުތަކުގައި ޗުއްޓީ ހަދާލުމަށް ފަހު ބޭސްފަރުވާ އޭ ކިޔަނީބާ؟ ބައިތުލްމާލުން މިހާ ބޮޑު ޚަރަދެއް މީނާޔަށް ކުރެވިގެންނުވާނެ.


Gulhifalhu hihkaathee Villimale farah gehlunvaa mahsala Majilis ah\nމެންބަރު އުޝާމް: ގުޅީފަޅު މައްސަލަ ވަނީ މަޖިލީހަށް ހުށަހަޅާފަ --\nގުޅީފަޅު ބޮޑު ކުރުމަށް ބިން ހިއްކުމުގެ މަސައްކަތް ފެށުމާއެކު ވިލިމާލެ ފަރަށް ކިސަޑު އެޅި ގެއްލުންވަމުންދާތީ އެ މައްސަލަ ރައްޔިތުންގެ މަޖިލީހަށް ހުށަހަޅައިފި އެވެ. މައްސަލަ މަޖިލީހަށް ހުށަހެޅުއްވީ ވިލިމާލެ ދާއިރާގެ މެންބަރު އަހުމަދު އުޝާމެވެ.\nގުޅީފަޅުގެ ފަޅުން ހަ މިލިއަން ކިއުބިކް މީޓަރުގެ ސަރަހައްދެއް ހިއްކަނީ މާލޭ ވިޔަފާރި ބަނދަރު އެތަނަށް ބަދަލު ކުރުމަށްޓަކަ އެވެ. މި މަސައްކަތް ކުރަމުންދަނީ ނެދަލެންޑްސްގެ ބޮސްކާލިސް ކުންފުނިންނެވެ. މަސައްކަތް ފެށި ފަހުން ވިލިމާލެ ފަރަށް ކިސަޑު އެޅި ފަރުތައް މަދުވާ ކަމުގެ ކަންބޮޑުވުންތައް ވަނީ ފާޅުކޮށްފަ އެވެ.\nމަޖިލީހުގެ ރައީސް މުހައްމަދު ނަޝީދަށް ފޮނުއްވާފައިވާ ސިޓީގައި މެންބަރު އުޝާމް ވިދާޅުވެފައިވަނީ ވިލިމާލެ ފަރަކީ މާލޭ ސަރަހައްދުގެ ގިނަ ބަޔަކު ބޭނުން ކުރާ ސަރަހައްދަކަށްވާއިރު އެތަަން ހަލާކުވެ ދިޔުމަކީ ދާއިރާއަށް ލިބޭ ބޮޑު ގެއްލުމެއް ކަމަށެވެ.\nއުޝާމް ފާހަގަ ކުރެއްވި ގޮތުގައި ފަރަށް ގެއްލުންވަމުން ދަނީ ގާނޫނުތަކާ އެއްގޮތަށް ފިޔަވަޅުތައް އެޅުމެއް ނެތި ބިން ހިއްކުމުގެ މަސައްކަތް ކުރަމުންދާތީ އެވެ. ގުޅީފަޅު ބިން ހިއްކަން ފެށުމުން ފަރަށް ކިސަޑު އެޅޭނެ ކަމަށް އީއައިއޭ ރިޕޯޓްގައިވާ ކަމަށާއި އަދި އޭގެ އަސަރުތައް ކުޑަ ކުރުމަށް އަޅާނެ ފިޔަވަޅުތައް ވެސް ބަޔާންކޮށްފައިިވާ ކަމަށެވެ. ނަމަވެސް އެ ފިޔަވަޅުތައް އަޅާފައިނެތެވެ.\nއެހެންވެ އެކަން މަޖިލީހުން ބަލައިދެއްވުމަށް އުޝާމް ވަނީ އެދިވަޑައިގެންފަ އެވެ.\nއަމިއްލަ މެންބަރު އިތުރަށް ވިދާޅުވެފައިވާ ގޮތުގައި، ބިން ހިއްކުމަކީ ބައެއް ފަހަރަށް ކުރަން ޖެހޭ ކަމަކަށްވީ ނަމަވެސް އޭގެ ސަބަބުން ލިބޭ ގެއްލުންތައް ކުޑަކުރުން މުހިންމު ކަމަށެވެ.\nމި މައްސަލާގައި އީޕީއޭއިން ބުނެފައިވާ އެކަން ބަލަމުންދާ ކަމަށާއި އަދި ގެއްލުންތައް މޮނީޓާކުރަމުންދާ ކަމަށެވެ. މި މައްސަލާގައި އެންވަޔަރުމެންޓް މިނިސްޓްރީ އާއި އީޕީއޭގެ އިސްބޭފުޅުންގެ މެދުގައި ހިޔާލު ތަފާތުވެ އީޕީއޭގެ ވެރިޔާ އިބްރާހިމް ނައީމަށް މިނިސްޓްރީން އިންޒާރު ވެސް ދީފައިވެ އެވެ.\nވިލިމާލެ ތިމާވެށި ގުޅިފަޅު + އީޕީއޭ


ސުންނަތެއްނަމަ އޭގައި ހިފާށެވެ! މުޖްތަމަޢުއަށް ފައިދާވުމާއި ނުވުން އެއީ އަދި އެހެންކަމެކެވެ. – DhiSalafiyyah\nސުންނަތެއްނަމަ އޭގައި ހިފާށެވެ! މުޖްތަމަޢުއަށް ފައިދާވުމާއި ނުވުން އެއީ އަދި އެހެންކަމެކެވެ.\n18/05/2012 އެހެނިހެން, ދީންއަލް އަޚް ބިލާލް ޢަބްދުއްސައްތާރު\nﷲ ތަޢާލާ އަޅުގަނޑުމެން ދުނިޔެއަށް ފޮނުއްވާފައިވަނީ އެއިލާހަށް އަޅުވެތިވުމަށެވެ. އެއީ އެއިލާހުގެ ފޮތާއި އެއިލާހުގެ ނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތުގައި އައިސްފައިވާ ކޮންމެކަމެއް އަޅުގަނޑުމެންގެ ޙަޔާތުގެ ކޮންމެ މައިދާނެއްގައިވެސް ތަޠުބީޤު ކުރުމެވެ. އެހެނީ އެންމެ ތެދުވެގެންވާ ބަހަކީ ﷲ ތަޢާލާގެ ވަޙީއެވެ. އެއީ އަޅުކަމެއްގެ ގޮތުގައި ކިޔެވުމާއި އެކު ޢަމަލުކުރަންޖެހޭ ވަޙީ (ކީރިތި ޤުރުއާނާއި) އަދި އަޅުކަމެއްގެ ގޮތުގައި ނުކިޔެވޭ ނަމަވެސް ޢަމަލުކުރަން ޖެހޭ ރަސޫލުﷲ ޞައްލަﷲ ޢަލައިހި ވަސައްލަމަގެ ޙަދީޘެވެ. ﷲ ތަޢާލާ އައްނަޖްމު ސޫރަތުގެ3ވަނަ އާޔަތާއި4ވަނަ އާޔަތުގައި ވަޙީކުރައްވާފައިވާބަސްފުޅުގެ މާނާގައިވެއެވެ.(( އަދި އެކަލޭގެފާނަކީ ހަވާނަފްސްގެ އެދުންތަކާއި އެއްގޮތަށް ވާހަކަފުޅު ދައްކަވާ ބޭކަލެއްނޫނެވެ. އެއީ އެކަލޭގެފާނަށް އިއްވެވޭ ވަޙީއެއްކަމުގައި ނޫނީ ނުވެއެވެ. )) އަދި އެންމެ ހެޔޮވެގެންވާ ގޮތަކީ މުޙައްމަދު ޞައްލަﷲ ޢަލައިހި ވަސައްލަމަގެ ގޮތްކޮޅެވެ. ﷲ ތަޢާލާގެ ވަޙީބަސްފުޅުގެ މާނައިގައިވެއެވެ. (( އަދި ހަމަކަށަވަރުން ކަލޭގެފާނު ތިޔަވަނީ މަތިވެރިވެގެންވާ ޚުލްޤުފުޅެއްގެ މަތީގައެވެ. )) ސޫރަތުއް ނޫނުގެ5ވަނަ އާޔަތް.\nއެއްޗެއް އުފައްދާ މީހަކަށްވުރެ ބޮޑަކަށް، އެއެއްޗެއް ގަނެގެން ބޭނުން ކުރާމީހާއަކަށް، އެ އެއްޗެއްގެ ހަޤީޤަތެއް ނޭނގޭނެއެވެ. ޕެޓްރޯލް އަޅަން ތައްޔާރުކުރެވިފައިވާ އިންޖީނަކަށް ، މޫދު ލޮނު އަޅައިފިނަމަ އެއަށް ލިބޭނެ ގެއްލުން އެންމެ ބޮޑަށް އެނގޭނީ، އެ އެއިންޖީނު ތައްޔާރުކުރި އޭގެ ހުރިހާ ހަޤީޤަތެއް ދަންނަ މީހަކަށެވެ. އެމީހާ، އިންޖީނު ވިއްކަމުން، ތިޔަ އިންޖީނަށް އެންމެ ފައިދާވާނީ ނުވަތަ ގިނަދުވަހު ގެއްލުންނުވެ ހުންނާނީ ޕެޓްރޯލްއެޅުމުންކަމުގައި ބުނެފައި އޮއްވާ އަޅުގަނޑުމެން އެއަށް މޫދުލޮނުއަޅައިފިނަމަ އެއަށް ބޮޑެތިގެއްލުންތަކެއް ނުވެ ނުދާނެއެވެ. ދާދި އަވަހަށް އޭތި ހަލާކުވެދާ ހުއްޓެވެ.\nހަމައެބީދައިން، ﷲ ތަޢާލާއީ އެންމެހައި މަޚްލޫޤުން ހެއްދެވިފަރާތެވެ. އެ މަޤްލޫޤުންގެ އެންމެހައި ހަޤީޤަތެއް އެންމެފުރިހަމައަށް އެ މަޚްލޫޤުން ވުޖޫދަށް އައުމުގެ ކުރިންނާއި ފަހުންވެސް މޮޅަށް ދެނެވޮޑިގެންވާ ފަރާތަކީ އެއިލާހެވެ. އެ މަޚްލޫޤުނަށް އެންމެ ފައިދާހުރިގޮތާއި ގެއްލުން ހުރި ގޮތްވެސް އެއިލާހު މޮޅަށް ދެނެވޮޑިގެންވެއެވެ. އެހެންކަމުން އެއިލާހު ޚަލްޤު ކުރެއްވި މި ނިކަމެތި އިންސާނާއަށް ނަމޫނާއެއް ދެއްކެވުމަށްފަހު ﷲ ތަޢާލާ އެންގެވިއެވެ. ((لَّقَدْ كَانَ لَكُمْ فِي رَ‌سُولِ اللَّـهِ أُسْوَةٌ حَسَنَةٌ لِّمَن كَانَ يَرْ‌جُو اللَّـهَ وَالْيَوْمَ الْآخِرَ وَذَكَرَ اللَّـهَ كَثِيرً‌ا ))﴿٢١﴾ سورة الأحزاب މާނަ: ” ހަމަކަށަވަރުން، ﷲ ގެ ރަސޫލާގެ ކިބައިގައި، ތިޔަބައިމީހުންނަށް ރިވެތިވެގެންވާ ނަމޫނާއެއްވެއެވެ. (އެއީ) ﷲ ގެ ދަރުމައާއި، އާޚިރަތުގެ ޘަވާބަށް އެދޭ، އަދި ގިނަގިނައިން ﷲ ހަނދުމަކުރާ ކަމުގައިވާ މީހަކަށެވެ. “ ﷲ ތަޢާލާގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ އަކީ އަޅުގަނޑުމެންނަށްޓަކައި ނަމޫނާއެކެވެ. މިއީ ﷲ ތަޢާލާ މުއުމިނުންނަށް ދެއްކެވި ނަމޫނާއެކެވެ. މުނާފިޤުންނަށްޓަކައި ދެއްކެވި ނަމޫނާއެއްނޫނެވެ. ﷲ ތަޢާލާއާއި ބައްދަލުވުމަށް އެދޭ އަދި އާޚިރަތްދުވަހުގެ ޘަވާބަށް އެދޭ ބަޔަކަށް ދެއްކެވި ނަމޫނާއެކެވެ. އެއްވެސް ޙާލެއްގައި ދުނިޔޭގެ ޖާހާއި މަންޞަބާއި މަޤާމާއި ފައިސާއަށް އަޅުވެތިވާ މީހުންނަށް ދެއްކެވި ނަމޫނާއެއް ނޫނެވެ.\nމުއުމިނުންނަށް އޮތީ އެ ނަމޫނާގައި ހިފުމެވެ. މުނާފިޤުން ކޮންމެވެސް ބަހަނާއެއް ދައްކައިގެން އެކަލޭގެފާނުގެ ސުންނަތުގެ ޤަދަރު ކުޑަކުރެއެވެ. އެކަލޭގެފާނުގެ ސުންނަތާއި މީސްތަކުން ދުރުކުރެވޭތޯ މަސައްކަތްކުރެއެވެ. އެމީހުން ސުންނަތަށް ޢަމަލުކުރަނީ ﷲ ތަޢާލާއަށްޓަކައެއްނޫނެވެ. މުޖުތަމަޢަށްޓައެވެ. ނުވަތަ ކޮންމެވެސް އެހެން ކަމަކަށްޓަކައެވެ. އެހެންކަމުން މުޖުތަމަޢަށް ފައިދާނުވާނަމަ ސުންނަތް ދޫކޮށްލައެވެ. ނުވަތަ މުޖުތަމަޢުއަށް ފައިދާއެއްނުވާނަމަ ސުންނަތް ދޫކޮށްލުމަށް މީސްތަކުންނަށް ބާރުއަޅަމުން އެބައިމީހުން ދެއެވެ. ނަމަވެސް މުއުމިނުން އެބައިމީހުންނަށް ﷲ ތަޢާލާ ދެއްކެވި ނަމޫނާއާއި އެއްގޮތަށް ޢަމަލުކުރަމުން ގެންދަނީ ﷲ ތަޢާލާއަށް އަޅުވެތިވުމުގެ ގޮތުންނެވެ. މުޖްތަމަޢުއަށް ފައިދާވޭތޯ ނުވަތަ ނުވޭތޯ ބެލުމެއްނެތެވެ. އެބައިމީހުންގެ ގޮތަކީ އަޑުއަހައި ކިޔަމަންވުމެވެ. މުޖްތަމަޢުއަށް ގެއްލުންވާކަމެއް ﷲ ތަޢާލާ ދެއްކެވި ނަމޫނާގައި ނުވާނެކަން ކަށަވަރެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވާ ޞައްޙަ ޙަދީޘެއްގައިވެއެވެ. ތިޔަބައިމީހުންނަށްވަނީ ތިމަންކަލޭގެފާނާއި ތިމަންކަލޭގެފާނަށްފަހުގައި އަންނަ ހަތަރު ޚަލީފާއިންގެ ސުންނަތުގައި ހިފުމެވެ. އެ ސުންނަތުގައި ތިޔަބައިމީހުންގެ ކޮލުދަތްތަކުން ހިފާށެވެ. އެބަހީ ވަރުގަދައަށް ހިފާށެވެ. އަދި ﷲ ތަޢާލާ އެއިލާހުގެ ނަބިއްޔާ ޒަކަރިއްޔާ ޢަލައިހިއްސަލާމްގެ ދަރިކަލުން ޔަޙްޔާ ޢަލައިހިއްސަލާމަށް އެންގެވިއެވެ. ((يَا يَحْيَىٰ خُذِ الْكِتَابَ بِقُوَّةٍ … )) ﴿١٢﴾ سورة مريم މާނަ: ” އޭ ޔަޙްޔާ ގެފާނެވެ! ކަލޭގެފާނު ފޮތުގައި ވަރުގަދައަށް ހިފަހައްޓަވާށެވެ! “ އެހެންކަމުން މަގުގެއްލިގެން ދާންބޭނުންނުވާކަމުގަވާނަމަ އަޅުގަނޑުމެންނަށް އޮތީ ﷲ ތަޢާލާގެ ފޮތާއި އެއިލާހުގެ ނަބިއްޔާގެ ސުންނަތުގައި ވަރުގަދައަކަށް ހިފުމެވެ.\nޝައްކެއްވެސްނެއްގޮތުގައި ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުގެ ތެރޭގައި ސުންނަތްކަންތައްތަކާއި (ކުރުމުން ޘަވާބުލިބޭ ނުކޮށް ދޫކޮށްލުމުން ޢަޒާބުނުލިބޭ ކަންތައްތައް) އަދި ވާޖިބު ކަންތައްތައް ( ކޮންމެހެންވެސް ކުރަން ޖެހޭކަންތައްތައް ) ވެސް ހުރެއެވެ. ސުންނަތްކަމެއްވިޔަސް އަދި ވާޖިބުކަމެއްވިޔަސް އެކަމެއްގައި ހިފުމަކީ ﷲ ތަޢާލާއަށް ވެވޭ އަޅުވެތިކަމެކެވެ. ޘަވާބާއި ދަރުމަލިބޭކަމެވެ. އެހެންކަމުން ރަސޫލުﷲ ޞައްލަﷲ ޢަލައިހި ވަސައްލަމަގެ ނަމޫނާގައި ހިފުމުން ދުރުވުމަކީ މުއުމިނަކަށް އެކަށީގެންވާ ކަމެއްނޫނެވެ. އަދި މުއުމިނުން އެނަމޫނާއިން ނަމޫނާ ލިބިގަތުމަށް ހުރަސްއެޅުން ވެރީންނަށްވެސް ހުއްދަވެގެން ނުވެއެވެ. ސުންނަތް ކަންތައްތަކަށްވެސް ޢަމަލުކުރުމުގެ ފުރުޞަތު އެކަމަށް ބޭނުންވާ ބަޔަކަށް އިސްލާމީ މުޖުތަމަޢުއެއްގައި ދެވެންޖެހޭނެއެވެ. އަޅުގަނޑުމެންގެ ސަލަފުއްޞާލިޙުންގެ ގޮތަކީ ސުންނަތެއްވީމާ އޭގައި ހިފުމެވެ. ނަމަވެސް އަޅުގަނޑުމެންގެ ގޮތަކަށް މިއަދުވެފައި މިވަނީ ސުންނަތެއްވީމާ ދޫކޮށްލުމުގެ އުސޫލެވެ. ތިޔައީ ސުންނަތެކޭ ކިޔާފައި ދޫކޮށްލަނީއެވެ. އަޅުގަނޑުމެންނަށް ނޭންގިވެސް މި އެކަލޭގެފާނުގެ ސުންނަތަށް ފުރަގަސްދެވެނީއެވެ. ލޮބުވެތި އަޚުންނޭވެ! މިއީ ވަރަށް ބޮޑު ނުރައްކާތެރި ކަމެއްކަން ދަންނާށެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ( ( ތިމަންކަލޭގެފާނުގެ އުއްމަތުގެ ތެރެއިން، ސުވަރުގެ ވަނުމަށް އިންކާރުކޮށްފި މީހަކު ފިޔަވައި ކޮންމެ މީހަކުވެސް ސުވަރުގެ ވަންނަހުއްޓެވެ.) އެ ހިނދު ޞަޙާބީން ދެންނެވިއެވެ. އޭ ﷲ ގެ ރަސޫލާއެވެ. ސުވަރުގެ ވަނުމަށް އިންކާރުކުރާނީ ކާކުތޯއެވެ. އެ ހިނދު ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ( ތިމަންކަލޭގެފާނަށް ކިޔަމަންތެރި ކަން އަދާކޮށްފިމީހާ ސުވަރުގެ ވަންނަހުއްޓެވެ. އަދި ތިމަންކަލޭގެފާނަށް އުރެދޭ މީހާ ދަންނާށެވެ. ސުވަރުގެ ވަނުމަށް އިންކާރުކުރި މީހަކީ އެއީއެވެ. ) ) رواه البخاري\nއަދި އަޅުގަނޑުމެންގެ ތެރެއިން ޢިލްމު ލިބިގެން ތިބިކަމަށް ދަޢުވާކުރާ ބައެއްމީހުންގެ ކިބައިންވެސް މިއަދު މިފެންނަނީ އަޑަށްބާރުލާފައި، މީސްތަކުން ސުންނަތާއި ދުރުކުރެވޭތޯ މަސައްކަތްކުރާ މަންޒަރެވެ. ސުންނަތަށް ތަބާވުމުގެ މަތިވެރި މަޤުޞަދުކަމުގައިވާ ﷲ ތަޢާލާއަށް އަޅުވެތިވުން އެއްފަރާތްކޮށްފައި ، ސުންނަތަށް ތަބާވުމުގެ މަޤުޞަދަކީ މުޖްތަމަޢުއަށް ފައިދާކުރުންކަމުގައި މީސްތަކުންނަށް ވިސްނައިދޭން މިވަނީ ފަށާފައެވެ. لا حول ولا قوّة إلاّ بالله .\nﷲ ތަޢާލާ އަޅުގަނޑާއި އެންމެހައި މުސްލިމުންނަށް ހިދާޔަތުގެ ތެދުމަގުގައި ޘާބިތުވުމުގެ ހެޔޮ ތަވްފީޤު ދެއްވާށިއެވެ. އާމީން.\nﷲ ތަޢާލާ މުއުމިނުންނަށް ވަރުގަދަވެގެންވާ އަމުރުފުޅަކުން އަމުރު ކުރައްވާފައިވެއެވެ. ((…وَمَا آتَاكُمُ الرَّ‌سُولُ فَخُذُوهُ وَمَا نَهَاكُمْ عَنْهُ فَانتَهُوا ۚ وَاتَّقُوا اللَّـهَ ۖ إِنَّ اللَّـهَ شَدِيدُ الْعِقَابِ ﴿٧﴾ )) سورة الحشر މާނަ: ” އަދި ރަސޫލާ ތިޔަބައިމީހުންނަށް ގެނެސްދެއްވި ކޮންމެ އެއްޗެއްގައި ތިޔަބައިމީހުން ހިފާށެވެ. އަދި އެކަލޭގެފާނު ތިޔަބައިމީހުންނަށް ކަމެއް ނަހީކުރައްވައިފިނަމަ، ތިޔަބައިމިހުން އެކަމަކުން ދުރުވެގަންނާށެވެ. އަދި ﷲ ތަޢާލާއަށް ތިޔަބައިމީހުން ބިރުވެތިވާށެވެ. ހަމަކަށަވަރުން ﷲ އީ، އެއިލާހުގެ ޢުޤޫބާތް ގަދަފަދަވެގެންވާ އިލާހެވެ. “ އަދިވެސް އެއިލާހު ވަޙީކުރެއްވިއެވެ. ((مَّن يُطِعِ الرَّ‌سُولَ فَقَدْ أَطَاعَ اللَّـهَ …. ﴿٨٠﴾ )) سورة النساء މާނަ: ” ރަސޫލާއަށް ކިޔަމަންވާ މީހާ ހަމަކަށަވަރުން ﷲ ތަޢާލާއަށް ކިޔަމަން ވެއްޖެއެވެ. “


Baiveriyaa thibaa aamedhu serious noonkamuge nishaanthah – Iru\nމިއަދު ކޮވިޑަށް ޕޮޒިޓިވްވީ 34 މީހުން\nއިނގިރޭސިވިލާތުން އަންނަ ދިވެހިން ކަރަންޓީން ކުރަން ނިންމައިފި\nޑަބްލިއުއެޗްއޯގެ ތަޢުރީފު ދިވެހި ސަރުކާރަށް\nޝާޝާ·9ނޮވެމްބަރ 2020\nބައިވެރިޔާ ދެކެ ކިތަންމެ ލޯބިވިޔަސް، އޭނާ ތިބާއާ މެދު ދެކެނީ ހަމަ އެހާ ލޯބިން ހެއްޔެވެ؟ ދެމީހުން ތި އުޅޭ ގުޅުމުގައި އެއްވެސް ކުރިމަގެއް އެބަ އޮތް ހެއްޔެވެ؟ މި ސުވާލުތައް މުހިއްމުވާ އެއް ސަބަބަކީ، ފޫހި ފިލުވައިލުމަށް މީހުންނާ ރައްޓެހިވުމަކީ މިޒަމާނުގައި އާންމު ކަމަކަށް ވެފައި ވާތީއެވެ.\nއެހެންކަމުން މިފަހަރު މި ކިޔައިދެނީ، ބައިވެރިޔާ ތިބާއާމެދު ސީރިއަސް ނޫން ކަން އަންގައިދޭ ބައެއް ނިޝާންތަކެވެ. އެއީ ފަހަރުގައި ތިބާއަކީ އޭނާގެ ދެވަނަ އިޚުތިޔާރަށް ވުމުން ކަމަށް ވެސް ވެދާނެއެވެ.\n1. އާއިލާއާއި ރައްޓެހިންނާ ދިމާނުވުން\nއާއިލާއާއި ރައްޓެހިންނަށް ލޯބިވެރިޔާ ތަޢާރަފް ކޮށްދިނުމަކީ ގިނަ ފަހަރަށް ސީރިއަސް ގުޅުމެއްގައި ފެންނާނެ ކަމެކެވެ. ނަމަވެސް ދުވަހަކުވެސް އޭނާގެ އާއިލާ މީހަކާ ނުވަތަ ގާތް ރައްޓެއްސަކާ ބައްދަލުކުރަން ނުގެންދާނަމަ، ނުވަތަ ތިބާ އެކަމަށް އެދުމުން ބަހަނާ ދައްކާނަމަ އޭގެ މާނައަކީ އޭނާއަށް ތިބާ އެހާ މުހިއްމު ނޫން ކަމެވެ. އަދި މާދަމާ ވެސް ދޫކޮށްފައި ގޮސްދާނެ ކަމެވެ.\n2. އަބަދުވެސް ބިޒީ ވެފައި ހުރުން\nފޫހިފިލުވުމަށް ރައްޓެހިވެގެން އުޅޭ މީހަކަށް ތިބާ ފެންނާނީ އޭނާ ބޭނުންވާ ވަގުތުތަކުގައި އެކަންޏެވެ. އެހެން ހުރިހާ ވަގުތެއްގައި ގުޅައިލިޔަސް އަބަދުވެސް ބުނާނީ “ބިޒީ” ކަމަށެވެ. އަދި ތިބާއާ އެކީ ވަގުތު ހޭދަ ނުކުރަން އެތައް ބަހަނާއެއް ދައްކާނެއެވެ.\n3. ކަމެއް ޖެހުމުން އަޅާނުލުން\nތިބާ ކަމަކު ބޭނުންވުމުން ނުވަތަ ހިތާމައެއް ކުރިމަތިވެގެން ދިޔަސް، އޭނާ ބަލާނީ އެކަމަކުން ރެކެވޭތޯއެވެ. ހަގީގީ ލޯބިވާ މީހަކު އެފަދަ ވަގުތެއްގައި ދުރަށް ނުދާނެކަން ހަނދާން ކުރާށެވެ.\n4. މުސްތަގުބަލާ ބެހޭގޮތުން ވާހަކަ ނުދެއްކުން\nކައިވެނީގެ ވާހަކަ ފެށުމުން ވާހަކަ އޮޅުވާލައި، މުސްތަގުބަލާ ބެހޭ އެއްވެސް ވާހަކައެއް ދައްކަން ތައްޔާރު ނޫންނަމަ، އޭގެ މާނައަކީ އޭނާއަށް ތިއީ މާ މުހިއްމު މީހެއް ނޫން ކަމެވެ. އަދި ކުރިމަގުގައި އޭނާގެ ދިރިއުޅުމުގައި ތިބާއަށް އެއްވެސް ޖާގައެއް ނެތް ކަމެވެ.\n5. ތަންތަނަށް ދާން ކިޔާފައި ފަހު ވަގުތު ކެންސަލް ކުރުން\nދެމީހުން އެކުގައި ތަނަކަށް ދާން ރާވާފައި، ތައްޔާރުވެގެން ގުޅުމުން ކޮންމެވެސް ބަހަނާއެއް ދައްކާފައި ނުދެވޭނެ ކަމަށް ބުނުމަކީ ވަރަށް ކަމުނުދާ މީހުން ކުރާ ކަމެކެވެ. އަދި އެކަން ތަކުރާރު ވާނަމަ އޭގެ މާނައަކީ ތިބާއަށްވުރެ މުހިއްމު މީހެއް ނުވަތަ ކަމެއް އޭނާގެ ދިރިއުޅުމުގައި ހުންނަ ކަމެވެ.\n19226 6\nސައިންސް އޮފް ޑިޕްރެސަން


vnews - Germany - Bundesliga: Bayern Munich in 10 point ge lead eh nagaifi\nޖަރުމަނު ލީގުގެ އެއް ވަނަ މަގާމްގައި ބަޔާންއިން 10 ޕޮއިންޓްގެ ލީޑެއް ނަގައިފި\n12 މާޗް 2017\nޖަރުމަނު ލީގުގެ އެއްވަނައިގައި ބަޔާން މިއުނިކުން 10 ޕޮއިންޓްގެ ލީޑެއް ނަގައިފިއެވެ.\nބަޔާން މިއުނިކުން ލީގުގެ އެއް ވަނަ މަގާމްގައި 10 ޕޮއިންޓުގެ ލީޑެއް ނެގީ ރޭ ފްރެންކްފާޓްއާ ދެކޮޅަށް ކުޅުނު މެޗް ފަސޭހަ ކަމާއެކު 0-3 ލަނޑުން ކާމިޔާބު ކޮށްގެންނެވެ.\nރޭގެ މިމޮޅާއެކި ލީގް ތާވަލްގެ އެއް ވަނަ މަގާމްގައި ބަޔާން މިއުނިކް އޮތީ މިހާތަނަށް ކުޅުނު 24 މެޗުން 59 ޕޮއިންޓް ހޯދައިގެންނެވެ. ދެވަނައިގައި 49 ޕޮއިންޓާއެކީ ރެޑްބުލް ލީޕްޒިގް އޮތްއިރު، ތިންވަނައިގައި 43 ޕޮއިންޓާއެކީ އޮތީ ބްރޫޝިއާ ޑޯޓްމަންޑެވެ.\nރޭގެ މެޗުގައި ބަޔާންގެ ލަނޑުތައް އެޓީމަށް ކާމިޔާބު ކޮށްދިން ކުޅުންތެރިން ނަކީ ދެ ލަނޑި ޖެހި ރޮބަޓް ލެވެންޑޯސްކީ އާއި ޑަގްލަސް ކޮސްޓާއެވެ.\nރޭގެ މެޗަށް ފަހު ބަޔާންގެ ކޯޗު ކާލޯ އަންޗެލޮޓީ ބުނީ، ބޮޑު ލީޑަކާއެކު ލީގުގެ އެއް ވަނަ މަގާމްގައި އޮތް ނަމަވެސް، ލީގުގައި ބާކީ ހުރި މެޗްތަކަކީ ފަސޭހަ މެޗްތަކެއް ނޫން ކަމަށާއި އެހެން ކަމުން އެއިން ކޮންމެ މެޗަކަށް ވެސް ނުކުންނާނީ މޮޅުވާން ކަމަށެވެ. އަދި ރޭގެ މެޗުގައި ހުރިހާ ކުޅުންތެރިންގެ ފަރާތުން ވެސް ރަނގަޅު ކުޅުމެއް ފެނުނު ކަމަށް އަންޗެލޮޓީ ބުންޏެވެ.\nޖަރުމަން ލީގުގައި ރޭ ކުޅުނު އެހެން މެޗްތަކަށް ބަލާއިރު، ވުލްފްސްބާގް އަތުން 1-0 ލަނޑުން ލީފްޒިގް ބަލިވިއިރު، ޑޯޓްމަންޑް ބަލިވީހާތަ ބާލިންއާ ވާދަކޮށް 2-1 ލަނޑުންނެވެ.


Sushanthge Aailaain Rea Ah Aniya Kuran Revi Kamah Mumbai Fuluhun Thuhumathukoffi - Vaguthu\nސުޝާންތުގެ އާއިލާއިން ރިޔާ އަށް އަނިޔާކުރަން ރޭވިކަމަށް ފުލުހުން ތުހުމަތުކޮށްފި\nބޮލީވުޑްގެ މަގްބޫލް ތަރި ސުޝާންތު ސިންގ ރާޖްޕޫތް އަމިއްލަ އަށް މަރުވީ އޭނާގެ ލޯބިވެރިޔާ ރިޔާ ޗަކްރޮބެދީގެ ސަބަބުން ކަމަށް ބުނެ ރިޔާ އަށް އަނިޔާކުރަން ސުޝާންތުގެ އާއިލާއިން ރޭވިކަމަށް މުމްބާއި ފުލުހުން ތުހުމަތުކޮށްފިއެެވެ.\nޖޫން މަހުގެ މެދެއްހާ ހިސާބުގައި ބޮލީވުޑްގެ މަގްބޫލް ބަތަލް ސުޝާންތު ސިންގް ރާޖްޕޫތު އަމިއްލަ އަށް މަރުވި މައްސަލައިގައި އޭނާގެ ކުރީގެ ލޯބިވެރިޔާ ރިއާ ޗަކްރޮބަތީއާ ދެކޮޅަށް ސުޝާންތުގެ އާއިލާއިން ވަނީ މީގެ ހަފްތާއެއްހާ ދުވަސް ކުރިން ފުލުހުންނަށް ހުށަހަޅާފައެވެ.\nއެ މައްސަލަ ސުޝާންތުގެ އާއިލާއިން ހުށަހަޅާފައިވަނީ ސުޝާންތު އެތަނަކަށް އުފަންވި ޕަޓްނާއަށެވެ. އެ މައްސަލަ މުމްބާއީ އަށް ބަދަލުކޮށް ދިނުމަށް އެދި ރިއާ ވަނީ ސުޕްރީމް ކޯޓަށް އިއްޔެ މައްސަލައެއް ހުށަހަޅައިފައެވެ. ރިއާގެ އެ މައްސަލައާ ވިދިގެން ސުޝާންތުގެ އާއިލާއިން ވަނީ ރިއާގެ ޕެޓިޝަން އަޑުއަހަން ސުޕްރީމްކޯޓުގައި ފުރުސަތު ނުދިނުމަށް އެދި އިތުރު މައްސަލައެއް ހުށަހަޅައިފައެވެ.\nއެއާއި އެކު މުމްބާއި ފުލުހުން ރިޔާ އަށް އެހީތެރިވާ ކަމަށާ، އެކަމުގެ ފަހަތުގައި އަޑި ނޭނގޭ ކަންތައްތަކެއް ވާކަމަށް ސުޝާންތުގެ އާއިލާ އާއި އޭނާގެ ވަކީލްވެސް އައީ ބުނަމުންނެވެ.\nއެހެންނަމަވެސް މުމްބާއި ފުލުހުންގެ ވާހަކަ ވަރަށް ތަފާތެވެ.\n"އެ މީހުން ބޭނުންވީ ޕަޓްނާ ފުލުހުން ލައްވާ ރިޔާ ހައްޔަރުކޮށް ރިޔާގެ މޫނުމަތީގައި ޖަހަން. މިހާރުވެސް ރިޔާ އަށް އެތައް އިންޒާރެއް ލިބޭ އެކި މީހުންގެ ފަރާތުން. ކިހިނެތް ކަމެއް ނުވާނެ ކަން އެނގެނީ. މުމްބާއިގައި ހިނގި ކަމެއް ޕަޓްނާގަ ތަހުގީގު ކުރެވޭތަ؟" މުމްބާއި ފުުލުުހުންގެ އިސް މީހަކު މީޑިއާ އަށް ބުންޏެވެ.\nމިދިޔަ ހަފްތާގައި، މުމްބާއިގެ ހަތަރު ފުލުހުންގެ ޓީމަކުން ވަނީ ރިއާ އާ ދެކޮޅަށް ސުޝާންތުގެ އާއިލާއިން ހުށަހެޅި މައްސަލަ ތަހުގީގުުކުރަން، ޕަޓްނާއަށް ގޮސްފައެވެ. ނަމަވެސް ފުލުހުން ރިޔާގެ ގެއަށް އޭނާ އާއި ސުވާލުކުރަން ދިޔަ އިރު އޭނާ ގޭގައި ނެތްކަމަށް މީޑިއާ ރިޕޯޓްތައް ބުނެއެވެ.\nއޮގަސްޓް 6, 2020 01:13\nވަރަށް ރީއްޗެއްނު.. އެމީހުންގެ ދަރި މަރާލައިގެން ރޮއެ ހޭރޭއިރު މި ރިޔާ އަށް އެމީހުން އަނިޔާ ކުރަން އުޅެނީ ޔޭ ދޯ އަދިވެސް މި ކިޔަނީ.. މުމްބާއީގެ ހަރާމް ލާރި ކާ ޕޮލިހުންގަނޑު..


2match in anhen team kolhah 20 landu!\nއަންހެން ގައުމީ ޓީމުގެ އޮފިޝަލުން\nދެ މެޗުން ބައިކޮޅަށް 20 ލަނޑު!\n26 ސެޕްޓެމްބަރ 2021 - 21:48:49\nގައުމީ އަންހެން ޓީމު، އޭޝިއަން ކަޕް ކޮލިފައިންގައި ކުޅުނު ފަހު މެޗުން ތަޖަކިސްތާނު އަތުން ހަތަރު ލަނޑު ސުން ލަނޑުން ބަލިވެއްޖެއެވެ.\nއާދިއްތަ ދުވަހުގެ ރޭ ތަޖިކިސްތާނު އަތުން ހަތަރު ލަނޑު ސުން ލަނޑުން ބަލިވެ، ދެ މެޗުން ބައިކޮޅަށް ވަތް ވިހި ލަނޑާއެކު ކޮލިފައިން ނިންމާލީ އެންމެ ލަނޑެއްވެސް ނުޖެހިއެވެ. އާދިއްތަ ދުވަހުގެ ރޭ ހަތަރު ލަނޑު ސުން ލަނޑުން ތަޖިކިސްތާނު އަތުން ބަލިވިއިރު، މިދިޔަ ހަފުތާގައި އަންހެން ޓީމުވަނީ ވިއެޓްނާމް އަތުން ސޯޅަ ލަނޑު ސުން ލަނޑުން ބަލިވެފައެވެ.\nމިއީ އަންނަ އަހަރު އިންޑިޔާގައި އޮންނަ އޭޝިއަން ކަޕް އަންހެނުންގެ މުބާރާތުގެ ކޮލިފައިންގައި ރާއްޖޭން ކުޅުނު ދެ މެޗެވެ. ދެ މެޗުވެސް ކުޅުނީ ތަޖަކިސްތާނުގައެވެ. ރާއްޖެއާ ތަޖަކިސްތާނު އަދި ވިއެޓްނާމް ހިމެނޭ ގްރޫޕުގައި ކުރިން އަފްޣާނިސްތާނުވެސް ހިމެނުނު ނަމަވެސް އެ ޓީމުވަނީ މުބާރާތުން ވަކިވެފައެވެ.\nއެފްއޭއެމްގެ ޓެކްނިކަލް ޑައިރެކްޓަރ ޑުންގާ\nއަންހެން ޓީމުކޮޅަށް ދެ މެޗުން ޖުމްލަ ވިހި ލަނޑު ޖެހިއިރު، އެ ޓީމުންވަނީ މި މެޗުތަކަށް ތައްޔާރުވުމަށް ޔޫއޭއީގައި ކޭމްޕުކޮށް އެގައުމުގައި ދެ މެޗެއްވެސް ކުޅެފައެވެ. އެހެންނަމަވެސް އަންހެން ޓީމު ކޮލިފައިންއަށް ދިޔައިރު ޓީމުގައި ކޯޗެއްވެސް ނެތެވެ. ވަގުތީ ގޮތުން ޓީމާ ހަވާލުވެގެން ތަޖަކިސްތާނަށް ދިޔައީ އެފްއޭއެމްގެ ޓެކްނިކަލް ޑައިރެކްޓަރެވެ. ދެން ޓީމުގައި ހިމެނުނު ކޯޗިން ސްޓާފުންނަކީ ފުޓްބޯޅަ ކުޅުނު ނަމަވެސް ކޯޗިންގެ މާ ބޮޑު ތަޖުރިބާއެއް ނެތް މީހުންނެވެ.


Mi sarukaarun masverinnah kohdhin kameh nethey bunanee keeve? | ThePress\nމި ސަރުކާރުން މަސްވެރިންނަށް ކޮށްދިން ކަމެއް ނެތޭ ބުނަކީ ކީއްވެ؟\nހަސަން ސާޖިން "ޒުވާން މަސްވެރިޔާ" ދޯންޏެއްގައި މަސް ހިފައިގެން ---\nދިވެހިންގެ ލޭނާރު ކަމުގައި ދުށް މަސްވެރިކަމަކީ ދިވެހިންނަށް ބޮޑު މަންފާތަކެއް ލިބި ގައުމުގެ އިގްތިސޯދު އެ މަސައްކަތެއްގެ މައްޗަށް ބަރޯސާ ވެފައި އޮތް މަސައްކަތެކެވެ. ނަމަވެސް މަސްވެރިކަމުން ލިބޭ ފައިދާ ދަށަށް ގޮސް އިގްތިސޯދުގެ ދުވެއްޔަށް އަތްގަދަ ކޮށްލީ ޓޫރިޒަމް ސިނާއަތޭ ބުނުމަކުން ދޮގަކަށް ނުވާނެއެވެ. މި ކަމާ ގުޅިގެން ގިނަ މަސްވެރިން ބުނަމުން އަންނަނީ މަސްވެރިކަމުގައި އަބަދުވެސް ދަތިތަކެއް ހުންނަ ކަމަށެވެ. އެ ދަތިކަން ފިލުވާލައިގެން މެނުވީ މަސްވެރިކަން ކުރިއަށް ދާނެ މަގެއް ނުފެންނާނެ ކަމަށެވެ.\nމަސްވެރިންގެ ގިނަ ޝަކުވާތަކެއް އެބަ ހުއްޓެވެ. ނަމަވެސް އެ ހުރިހާ ޝަކުވާތަކަކަށް މި ސަރުކާރުން "ބީރު ކަންފަތެއް" ދިނީކީ ނޫނެވެ. މަސްވެރިން ކުރަމުން އައި "ޑިމާންޑް" އާ އެއްވަރަށް ކަންކަން ކޮށް ނުދެވުނަސް މި ސަރުކާރު އައި ފަހުން މިވީ ތިން އަހަރު ތެރޭ މަސްވެރިންކަން ކުރިއެރުވުމަށް ވެސް ގިނަ މަސައްކަތްތަކެއް ކޮށްދީފައި އެބަ ހުއްޓެވެ. އެ ގޮތުން މަސްވެރިންގެ ދޯނިފަހަރަށް އަޅާ ޑީސަލް އަދި ދޯނި ބަނުމަށް ބޭނުންކުރާ ސާމާނުން ޑިއުޓީ ވަނީ ކަނޑާލާފައެވެ. ޑީސަލް އިން ޑިއުޓީ ކަނޑާލުމުން އެވްރެޖްކޮށް އަހަރެއްގެ މައްޗަށް 1 ލައްކަ ރުފިޔާއަށް ވުރެ ބޮޑު އަދަދެއް މަސްވެރި ބޮޑެތި އުޅަނދުގެ ހަަރަދުން ސަލާމަތް ކުރެވޭނެއެވެ.\nފެލިވަރުގައި މަސްވެރިން މަސް ނުކިރި ބޯޓުތަކުގައި ހަރަކާތްތެރި ވަނީ / ފައިލް ފޮޓޯ: ދަ ޕްރެސް\nދެވަނަ ކަމެއްގެ ގޮތުގައި އޮތީ މަސްވެރިންނަށް ދައްކަން ޖެހޭ ފައިސާ ނުދައްކާ މައްސަލައެވެ. އެކަމަށް މި ސަރުކާރުން މިހާރު ވަނީ ހައްލެއް ހޯދާފައެވެ. އެ ގޮތުން މި ސަރުކާރު ވެރިކަމަށް އައި އިރު މަސްވެރިންނަށް ދައްކަން އޮތް ދަރަނި ކަމަށްވާ، 37 މިލިއަން ރުފިޔާގެ ވަނީ ދައްކާ ހަލާސް ކޮށްފައެވެ. އެ ދަރަނި ދެއްކުމަށް ފަހު މިހާރު މިފްކޯއިން ދަނީ މަސްވެރިންނަށް ދޭންޖެހޭ ފައިސާ ހަފްތާއަކު އެއްފަހަރު ދޫކުރަމުންނެވެ. ހަމައެއާއެކު މަސްވެރިންނަށް އެހީގެ ގޮތުގައި ލޯނާއި އިންކަމް ސަޕޯޓް އެލަވަންސް ވެސް ވަނީ ސަރުކާރުން ފޯރުކޮށް ދީފައެވެ.\n3 އަހަރު ތެރޭ މަސްވެރިންނަށް ދިން އެހީ:\n39 މިލިއަން ރުފިޔާ އިންކަމް ސަޕޯޓް އެލަވަންސް\nފައިސާ ލިބުމުގެ މައްސަލައަށް ފަހު ދެން މަސްވެރިން ކުރާ އެންމެ ބޮޑު އެއް ޝަކުވާއަކީ މަސް ގަންނަ އެންމެ ދަށް އަގު ކުޑަ ކަމުގެ ވާހަކައެވެ. އެކަމާ ގުޅިގެން މި ދިޔަ އަހަރު ތެރޭ މަސްވެރިން ވަނީ އެމީހުންގެ ޝުއޫރު ފާޅުކޮށް އިހުތިޖާޖުތަކެއް ވެސް ކޮށްފައެވެ. އެހެންކަމުން ސަރުކާރުން ވަނީ މަސް ގަންނަން ޖެހޭ އެންމެ ދަށް އަގު ކުރިއަށް ވުރެ މަތިކޮށްފައެވެ.\nމަސްވެރިން މަސް ބޭނުމުގައި / ފޮޓޯ: ޒުވާން މަސްވެރިޔާ\nމީގެ ގާތްގަނޑަކަށް 8 އަހަރު ކުރިން ފެށިގެން ވަކި އަގެއް ކަނޑައަޅައިގެން މަސްވެރިންގެ އަތުން މަސް ގަންނަމުން އައި މައްސަލައަށް މި ސަރުކާރުން ހައްލެއް ހޯދައި ދީ، ދޮށީގެ މަސްވެރިކަމުގައި ބާނާ ކަޅުބިލަ މަސް ގަނެވޭނެ އެންމެ ދަށް އަގު ވަނީ އިއުލާން ކޮށްފައެވެ. އެގޮތުން 1.5 ކިލޯ އަށް ވުރެ ބަރު މަހާއި ކަންނެލި ކިލޯއެއް ގަނެވޭނެ އެންމެ ދަށް އަގަކީ 13 ރުފިޔާ ކަމަށް ހަމަޖެއްސިއެވެ. އަދި 1.5 ކިލޯއަށް ވުރެ ދަށް މަހާއި ކަންނެލި ކިލޯއެއްގެ އެންމެ ދަށް އަގަކީ5ރުފިޔާ 15 ލާރި ކަމަށް ހަމަޖެއްސިއެވެ.\nމަސްވެރިކަމުގެ ބާޒާރު ފުޅާ ކުރުމަށް މި ސަރުކާރުން ކޮށްދިން ކަންކަމުގެ ތެރޭގައި ކަޅުބިލަ މަހުގެ ބާޒާރު ފުޅާ ކުރުމަށް މަސް ގަތުމުގެ ފުރުސަތު ވަނީ ހުޅުވާލާފައެވެ. އަދި ޒަމާނުއްސުރެ އޮތް މަސް ގަންނަ ކުންފުނިތަކަށް ދީފައި އޮތް އެކްސްކްލޫސިވިޓީ އުވާލައި މަސް ގަތުމުގެ ވިޔަފާރީގެ ތެރެއަށް ވަނުމުގެ ފުރުސަތު މިހާރު ވާނީ އާންމުކޮށް ހުޅުވާލާފައެވެ. މީގެ އިތުރުން ލޭނުގެ މަސްވެރިކަން ގާނޫނުން ވަނީ މަނާ ވެސް ކޮށްފައެވެ.\nމި ސަރުކާރުން މަސްވެރިންނަށް ފުއްދައި ދޭން ބުނި ވައުދުތަކަކީ:\nރާއްޖޭގެ ކަނޑުގެ ސަރަހަދަށް ބޭރުގެ މަސްބޯޓުތައް ވަދެ މަސްވެރިކަން ކުރުމަށް ހުއްދަ ދިނުން ހުއްޓާލެވޭނެ\nމަސްވެރިކަމަށް ނުކުންނަށް ކުރަންޖެހޭ ހަރަދު ކުޑަކުރުމުގެ ގޮތުން މަސްވެރިންނަށް ޑީސެލްގެ އިމްޕޯޓް ޑިއުޓީ ކަނޑާލެވޭނެ\n"މަސްދޯނި އެކައުންޓް” ހުޅުވި، ރާއްޖޭގެ ހުރިހާ މަސްވެރިން ބޭންކިން ނިޒާމްގެ ތެރެއަށް ވަދެވޭނެ މަގު ތަނަވަސްކޮށްދެވި، ރަށަށް ވަންނަ ފައިސާ ރަށުގައި ޖަމާކޮށް ނެގޭނެ ވަސީލަތްތައް ގާއިމްކުރެވޭނެ\nބޭންކު ލޯންތަކާއި ކްރެޑިޓް ސްކީމްތައް މަސްވެރިންނަށް ބޭނުންކުރެވޭނެ އިންތިޒާމް ހަމަޖައްސާދެވޭނެ\nއުޅަނދުފަހަރުގައި ގާއިމް ކުރާނެ މަސް ފިނިކުރާނެ ނިޒާމު ގަތުމަށް ލުއި ލޯނު ދޫކުރަން ފެށޭނެ\nރާއްޖޭގައި މިހާރު ގާއިމްކޮށްފައި ހުރި އައިސް ޕްލާންޓް ތަކުގެ ތެރެއިން، އޮޕަރޭޓްނުކޮށް ހުރި ނިޒާމުތައް އޮޕަރޭޓް ކޮށް، މަސްވެރިންނަށް ފަސޭހައިން އައިސް ލިބޭނެގޮތް ހެދޭނެ\nޑައިމަންޑް ބެކް ސްކުއިޑް (ތުތި ބޯވަދިލަމަސް) ގެ މަސްވެރިކަން ދިވެހިރާއްޖެ އަށް ތައާރަފު ކުރެވޭނެ\nމި ސަރުކާރު ވެރިކަމަށް އައިތާ މާގިނަ ދުވަހެއް ނުވެ ދުނިޔެއަށް ދިމާވި ކޮވިޑާއެކު މުޅި ދުނިޔޭގެ އިގްތިސޯދު ހީނަރުވިއެވެ. މި ވެރިކަމުގެ ގިނަ ދުވަސްތަކެއް ހޭދަވެގެން ދިޔައީ ކޮވިޑާ އެކު އައި އިގްތިސޯދީ އަޑިގަނޑުގައެވެ. ނަމަވެސް ސަރުކާރުން މަސައްކަތް ކުރީ މަސައްކަތްތައް ހުއްޓުމަކަށް ނުގެނެސް ވީ ވައުދު ފުއްދުމުގައި ދެމި ތިބުމަށެވެ.\nނައިބު ރައީސް ފައިސަލް (ވ) ރައީސް ސޯލިހު (މ) އަދި ކުރީގެ ފިޝަރީޒް މިނިސްޓަރު ޒަހާ ވަހީދު (ވ) /ފައިލް ފޮޓޯ: ރައީސް އޮފީސް\nކޮވިޑްގެ ސަބަބުން، ގައުމުގެ ފަތުރުވެރިކަމާއި އިގްތިސޯދީ ހަރަކާތްތައް ހުއްޓިގެން ދިޔައިރު ވެސް، ވިންދު ޖަހަ ޖަހައި އޮތީ ދިވެހި މަސްވެރިކަމެވެ. އަދި ދެމެހެއްޓެނިވި ގޮތެއްގައި މަސްވެރިކަމުގެ ސިނާއަތް ކުރިއެރުވުމަށްޓަކައި، މަސްވެރިންގެ ޝަކުވާތައް އަޑު އަހައި ގެނެވެން ހުރި ހައްލުތައް ގެނައުމަށް މި ސަރުކާރުން ވަނީ އިތުރު ކަންކަން ކުރަން ފަށާފައެވެ.\nމަސްވެރިން ބޭނުން ވަނީ ދުވެލި ބާރު ބޮޑެތި އޮޑި ފަހަރެވެ. ހެޔޮ އަގެއްގައި ޑީސަލްއާއި ޕެޓްރޯލް ލިބުމާއި، މަސްވެރިކަމުގެ ޒަމާނީ އާލާތްތަކާއި މަސް ފިނިކުރާ ނިޒާމްތައް ރާއްޖޭގެ އެކިކަންކޮޅުތަކުގައި ހުރުމާއި އައިސް ލިބުން ފަދަ ފަސޭހަތަކެވެ. މަސްވެރިންގެ ހުވަފެން ހަގީގަތަކަށް ހަދާ އެ ހުވަފެން ތަކުގައި ކުލަ ޖެއްސުމަށް މި ސަރުކާރު އޮތީ ސާބިތު ކަމާއެކުގައި ކަމަށް ދަންނަވަން ޖެހެއެވެ. ކުރިއަށް އޮތް ދެ އަހަރު ތެރޭ އިތުރު އައިސް ޕްލާންޓްތަކާއި މަސް ސްޓޯރޭޖްތައް ގާއިމް ކުރުމަށް ސަރުކާރުން ވަނީ އަމާޒު ހިފާފައެވެ. އެހެންކަމުން މި ސަރުކާރުން މަސްވެރިންނަށް ކޮށްދިން ކަމެއް ނެތޭ ބުނެގެން ފަރުޖެއްސޭނެހެއްޔެވެ.\nރިޕޯޓް އިބްރާހިމް މުހައްމަދު ސޯލިހް މަސްވެރިކަން ސަރުކާރު


Raees nasheedhah dhin hamalaaakee terrorist hamalaaeh: fuluhun – Iru\nރައީސް ނަޝީދަށް ދިން ޙަމަލާއަކީ ޓެރަރިސްޓް ޙަމަލާއެއް: ފުލުހުން\nރައީސް މުހައްމަދު ނަޝީދަށް އަމާޒުކޮށް ދިން ޙަމަލާއަކީ ޓެރަރިޒަމްގެ ޢަމަލެއްކަމަށް ފުލުހުން ވިދާޅުވެއްޖެއެވެ.\nރައިސް ނަޝީދަށް ދިން ޙަމަލާއާއި ގުޅިގެން މިހާތަނަށް ތަޙުގީގަށް ހޯދިފައިވާ ހޯދުންތަކަށް ބަލާއިރު މިއީ ޓެރަރިޒަމްގެ ޢަމަލެއްކަމަށާއި ތަޙުގީގު ކުރިއަށް މިހާރު ގެންދަނީ އެފަދަ ޢަމަލެއްގެ ގޮތުގައިކަމަށް ފުލުހުން ވިދާޅުވެއެވެ. ފުލުހުންގެ ފޮރެންސިކްގައި ލިބެންހުރި ވަޞީލަތްތައް މިތަޙުގީގުގައި ބޭނުންކުރަމުން އަންނަކަމަށާއި މިވަގުތު ޔޫއެންއޯސީޑީގެ ފަރާތުން ރާއްޖޭގައި ތިއްބެވި އިނގިރޭސިވިލާތުގެ ފަންނީ ދެބޭފުޅެއްގެ އެހީތެރިކަން މިތަޙުގީގަށް ލިބެމުން އަންނަކަމަށްވެސް ފުލުހުން ވިދާޅުވެއެވެ. އަދި ތަޙުގީގު އިތުރަށް ފުޅާކުރުމަށް އޮސްޓްރޭލިއަން ފެޑަރަލް ޕޮލިސްގެ ފަރާތުން ތަޖުރިބާކާރު ދެބޭފުޅުން މާދަމާ އައުމަށް ހަމަޖެހިފައިވާކަމަށްވެސް ޕޮލިހުން ބުނެއެވެ.\nފުލުހުން ހާމަކުރައްވާފައިވާގޮތުގައި މިވަގުތުގައި ރައްޔިތުންގެ ސަލާމަތާ ރައްކާތެރިކަން ކަށަވަރުކުރުމަށްޓަކާ މާލެތެރޭގެ ސަލާމަތީކަންކަން ވަނީ ވަރުގަދަކޮށްފައެވެ. އެގޮތުން ސިފައިންނާއި ފުލުހުންގެ އެލަރޓް ލެވެލް ވަނީ މަތިކޮށްފައެވެ.\nރައީސް ނަޝީދަށް އަމާޒުކޮށް ދީފައިވާ ހަމަލާއާއި ގުޅިގެން އެސަރަޙައްދުން އެވަގުތު ޝައްކުކުރެވޭ އެއްވެސް ކަމެއް ފާހަގަކުރެވިފައިވާނަމަ އެކަންކަން 9704000 އަށް ގުޅާ އެކަން ހިއްސާކުރުމަށް ފުލުހުންވަނީ އެދިވަޑައިގަންނަވާފައެވެ.\nއަނެއްކާ ވެސް ވައިސް ޗީފް އޮފް ޑިފެންސް ފޯސް 241 ކޮމިޓީއަށް ހާޒިރުކޮށްފި


Covid-19: Enburi Geah Ai Iru Fenunee Dharifulhu Rapekoh Maraalaafai Ovva - Vaguthu\nކޮވިޑް-19: އެނބުރި ގެއަށް އައިއިރު ފެނުނީ ދަރިފުޅު ރޭޕްކޮށް މަރާލާފައި އޮއްވާ\nރޭޕްކޮށް މަރާލާފައި އޮއްވާ ފެނުނު ކުއްޖާ\nކޮވިޑް-19 އާ ގުޅިގެން މެކްސިކޯ ފުރަބަންދު (ލޮކްޑައުން)ކޮށްފައިވާ މި ދަނޑިވަޅުގައި އަންހެނަކު ގެއަށް ބޭނުންވާ ތަކެތި ގަތުމަށް ބޭރަށް ނުކުމެފައި އެނބުރި ގެއަށް އައިއިރު ފެނުނީ ފުރާނަ ނެތް ދަރިފުޅުގެ ހަށިގަނޑެވެ.\nއުމުރުން 13 އަހަރުގެ އަނާ ޕައުލާގެ ހަށިގަނޑު ފެނުނުއިރު، އޮތީ ރޭޕްކޮށްލާފައިކަން އިނގެއެވެ. އަނާގެ ހަށިގަނޑު ފެނިފައި ވަނީ އަރިޒޯނާގައި އެ މީހުން ދިރިއުޅެމުންދާ ގޭގެ އެނދުމަތީގައި އޮއްވާއެވެ. އޭނާގެ ހަށިގަނޑުގައި އަނިޔާގެ ނިޝާންތައްވެސް ފެންނަން ހުއްޓެވެ.\nއެ ގައުމުގައި ފުރަބަންދު އިއުލާނުކޮށް ހާއްސަަ ހުއްދައެއްގެ ދަށުން އެ އަންހެން މީހާ ފިހާރައަށް ދިޔައީ ގެއަށް ބޭނުންވާ ކާނާ ގަތުމަށެވެ. އެ ވަގުތުކޮޅު ބަލާފައި މީހަކު ވަނީ އެގެއަށް ވަދެ، އެ އަންހެން ކުއްޖާ ރޭޕްކޮށް މަރާލާފައި ކަމަށް ރިޕޯޓްތައް ބުނެއެވެ.\nރިޕޯޓްތައް ބުނާގޮތުގައި، އެ ކުއްޖާ ރޭޕްކޮށް މަރާލުމަށްފަހު ދިޔަ ނަމަވެސް، އެގެއިން އެއްވެސް އެއްޗެއް ވަގަށް ގެންގޮސްފައެއް ނުވެއެވެ.\nދަރިފުޅަށް ކަމެއް ވެގެން އުޅޭކަންވެސް އޭނާގެ މަންމައަށް އެނގުނީ އޭނާގެ ކުރީގެ ލޯބިވެރިޔާ ގުޅުމުންނެވެ. އަދި އޭނާ ދިޔައިރު، އެ ގެއިން ގިނަ އަދަދެއްްގެ ފުލުހުން ތިބި ކަމަށް ވެއެވެ.\nމިކަން ފުލުހުން ދަނީ ބަލަމުން ދާކަމަށް ރިޕޯޓްތައް ބުނެއެވެ.\nއޭޕްރީލް 14, 2020 14:48\nމަނިކުފާނު ކޮންއިރަކު ހެއްދެވި ނުވަތަ ކުރެއްވި ސާވޭއެއްތޯ،،،،؟\nއޭޕްރީލް 14, 2020 14:54\nކުރީގެ ލޯބިވެރިޔާގެ ކަމެއްތީ! އޭނަ އެކަންތައް ކޮއްފަ އެގުޅީ ފުލުހުންނަށްވެސް..


ހުވަދޫ ރައްޔިތުންގެ މައްޗަށް ދައުލަތުން ކުރާ ދައުވާ އަލުން އަނބުރާ ކްރިމިނަލް ކޯޓަށް ފޮނުއްވުމަކީ ޤާނޫނީ ނިޒާމަށް އިޙްތިރާމް ނުކުރެއްވުން – ރައީސް ނަޝީދު | President Mohamed Nasheed\nހުވަދު އަތޮޅުގެ ގިނަ ރައްޔިތުންތަކެއްގެ މައްޗަށް ދައުލަތުން އުފުލާފައިވާ ޓެރަރިޒަމްގެ ދައުވާގެ މައްސަލަ ދިވެހިރާއްޖޭގެ ކްރިމިނަލް ކޯޓުން ބާތިލް މައްސަލައެއްކަމަށް ނިންމަވާފައިވަނިކޮށް އަލުން އެ މައްސަލް އެކޯޓުގައި ކުރިއަށްގެންދިއުމަށް ޕްރޮސެކިއުޓާރ ޖެނެރަލް ހުށަހެޅުއްވުމަކީ ޤަނޫނީ ނިޒާމަށާއި ކޯޓުގެ ހުރުމަތަށް އިހްތިރާމް ނުކުރެއްވުން ކަމުގައި ރައީސް މުޙައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ އިންޓަރނޭޝަނަލް ޑިމޮކްރަޓް ޔޫނިޔަންގެ ޕާޓީތަކުގެ ލީޑަރުންގެ ބައްދަލުވުން ނިންމަވާލެއްވުމަށްފަހު އެނބުރި ރާއްޖެ ވަޑައިގެން މިއަދު ހެނދުނު މީޑިއާއަށް ދެއްވި އިންޓަވިިއުގައެވެ.\nރައީސް ނަޝީދު ވިދާޅުވީ ދައުލަތުގެ ފަރާތުން ހެކި ހުށަހެޅުއްވުމަށް ކްރިމިނަލް ކޯޓުގެ އިސް ޣާޒީ ފުރުޞަތު ދެއްވުމުން ޝަރީޢަތުގެ މަޖިލީހަށް ދައުލަތުގެ ވަކީލުން ވަޑައިނުގެން އެމައްސަލަ އަލުން ކްރިމިނަލް ކޯޓަށް ހުށަހެޅުއްވުމަކީ ޤާނޫނީ ހަމައެއް ނޫންކަމުގައެވެ. “ކްރިމިނަލް ކޯޓުގެ އިސް ފަނޑިޔާރަކީ ކަންކަމުގައި ވަރަށް ފުންކޮށް ވިސްނަވާ ބޭފުޅެއް ގޮތުގައި އަޅުގަނޑު މިހާރު ދެކެނީ. އެބޭފުޅާ ނިންމަވާ ނިންމެވުންތަކަށް ސިޔާސީ ބޭފުޅުން ކުއްލި ހަރަކާތް ގެންނެވުމަކީ ބުއްދިވެރި ކަމެއް ނޫން. އަބްދުﷲ ޣާޒީ ނިންމަވާފައިވަނީ އެއީ ބާތިލް މައްސަލައެއް ގޮތުގައި. ނިންމެވީމާ ޕްރޮސެކިއުޓަރ ޖެނެރަލް އަލުން އަނބުރާ ދައުލަތުގެ އަރާއި ބާރާއެކު އަނބުރާ ފޮނުއްވެވީމާ އެއީ ޤާނޫނީ ނިޒާމަށާއި ކޯޓުތަކަށް ހުރުމަށް ނުކުރެވުން.” ރައީސް ނަޝީދު ވިދާޅުވިއެވެ. އަދި ކޯޓު ތަކަށާއި ޤާނޫނީ ނިޒާމަށް ހުރުމަތް ކުރަން ޖެހޭ ކަމުގައި ރައީސް ނަޝީދު ވިދާޅުވިއެވެ.\n2015 ވަނ އަހަރަށް ލަފާކުރާ ދައުލަތުގެ ބަޖެޓުގައި މިނިވަން މުވައްސަސާތަކަށް ކަނޑައެޅުނު ބަޖެޓާ ގުޅޭ ގޮތުން ރައީސް ނަޝީދު ވިދާޅުވީ ޑިމޮކްރަސީއަކީ ޚަރަދު ކުޑަ ނިޒާމެއް ނޫން ކަމުގައެވެ. ޑިމޮކްރަސީގެ ނިޒާމް ރަނގަޅށް ހިންގުނީމާ އާމްދަނީ އިތުރުވެގެންދާނެކަމުގައިވެސް ވިދާޅުވިއެވެ. އަދި މިއަދު ޓެކްސްގެ ނިޒާމަށާއި ދައުލަތުގެ އާމްދަނީ އިތުރުކުރުމަށް އެންމެ މުހިއްމީ ފަރުދުންގެ އާމްދަނީން ނެގޭ ޓެކްސް ނެގުންކަމުގައި އެމަނިކުފާނު ފާހަގަކުރެއްވިއެވެ. “ބޮޑެތި އާމްދަނީ ލިބޭ ފަރާތްތަކުން ޓެކްސް ނެގުނީމާ ދައުލަތުގެ ޚަރަދު ދެކޮޅު ޖެހިގެންދާނެ” ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އައީޑީޔޫގެ ބައްދަލުވުމުގައި ޑިމޮކްރަސީއަށް ފުރޮޅެމުންއަންނަ ޤައުމުތަކަށް ދިމާވެފައިވާ މައްސަލަތަކާ ގުޅޭ ގޮތުން މަޝްވަރާކުރެވުނުކަމުގައެވެ. އަދި މި މަޝްވަރާކުގެ ސަބަބުން ދިވެހިރާއްޖެއަށް އެހީތެރިކަން ލިބިގެންދާނެ ކަމުގައި ވިދާޅުވިއެވެ.\nNovember 23, 2014 / Featured, ހަބަރު


Addu Eid Festival: Gina Kulhivaruthakaai Harakaaiythakaa'eku Thayyaareethah Kuriah! – adduLIVE\nގިނަ ކުޅިވަރުތަކާ އެކު އީދުގެ ތައްޔާރީތައް ކުރިއަށް\nJun 19, 2022, 16:29 މުޙައްމަދު ހިޒްޔަމް\nސ.މީދޫގައި މިދިޔަ އަހަރު ފާހަގަކުރި ބޮޑު އީދު ހަރަކާތުގެ ތެރެއިން\nއައްޑޫ އީދު ފެސްޓިވަލްގެ ނަމުގައި ބޮޑު އީދާ ދިމާކޮށް އައްޑޫ މީދޫ އަވަށުގައި ބާއްވަން ހަމަޖެހިފައިވާ އީދު ހަރަކާތްތަކުގެ ތައްޔާރީތައް ދަނީ ބާރަށް ކުރިއަށްކަމަށް އެ ހަރަކާތްތައް އިންތިޒާމުކުރުމުގައި އުޅޭ ފަރާތްތަކުން ހާމަކޮށްފިއެވެ.\nމީދޫ ޒުވާނުންތަކެއް އިސްނަގައިގެން މި އަހަރުގެ ބޮޑު އީދު ކުލަގަދަކޮށް މީދޫގައި ފާހަގަކުރުމަށް ވަނީ ހަމަޖެހިފައެވެ. މި ފެސްޓިވަލުގައި އެ އަވަށުގެ ޖަމްޢިއްޔާ ޖަމާޢަތްތަކާއި، މުވައްސަސާތަކުން ބައިވެރިވާއިރު، ކުޅިވަރާއި އެހެނިހެން ގިނަ ހަރަކާތްތައް އޮންނާނެކަމަށް އިންތިޒާމުކުރާ ފަރާތުން މަޢުލޫމާތު ދެއެވެ.\nއެގޮތުން، ކްލަބް ލޮތާރީން އިންތިޒާމުކޮށްގެން މަސްރޭސް ކުރިއަށްގެންދަން ހަމަޖެހިފައިވާއިރު، މުލިމަތި ޔުނައިޓެޑުން އިސްނަގައިގެން މާލި ޕެރޭޑާއި ފައިގަތަޅާ މުބާރާތެއް ކުރިއަށް ގެންދިއުމަށް ވަނީ ހަމަޖެހިފައެވެ. މީގެއިތުރުން، ނަލަފެހި މީދޫއިން ބޮޑުމަސް ތައްޔާރުކުރަން ހަމަޖެހިފައިވާއިރު، މީދޫ އެކުވެރިންގެ ޗޭނުން ވާދެމުމުގެ މުބާރާތެއްވެސް ކުރިއަށްގެންދަން ވަނީ ހަމަޖެހިފައެވެ.\nއައި ރަނަރސްގެ ފަރާތުން އައްޑޫ ޓްރެއިލް ރަން އިވެންޓެއްވެސް ކުރިއަށްގެންދަން ވަނީ ހަމަޖެހިފައެވެ. އަދި އައްޑޫ ސިޓީ ކައުންސިލްގެ ފަރާތުން ޕާކް ވޮލީ މުބާރާތެއްވެސް މި އީދު ފެސްޓިވަލްގެ ތެރޭގައި ކުޅެވިގެންދާނެ އެވެ.\nމި ފެސްޓިވަލުގެ އެންމެ ބޮޑު އެއް ހަރަކާތަކަށް ވެގެންދާނީ އީދު ޝޯ އެވެ. ގިނަގުނަ ފަންނާނުންނާއެކު މިނިސްޓްރީ އޮފް އާރޓްސް، ކަލްޗަރ އެންޑް ހެރިޓޭޛް ގުޅިގެން ކުރިއަށްގެންދާ މި އިވެންޓަކީ އެ އަވަށުގައި މިހާތަނަށް ބޭއްވޭ އެންމެ ބޮޑު އެއް ޝޯއަށް ވެގެންދާނެ އެވެ.\nއީދު ފެސްޓިވަލުގެ ތެރޭގައި ސ.އަތޮޅު މަދަރުސާ އާއި ދިވެހި ފުލުހުންގެ ޚިދުމަތް ގުޅިގެން ކުޑަކުދިންނަށާއި އިސްރަށްވެހިންނަށް ޚާއްސަ ހަވީރުތަކެއް އިންތިޒާމުކުރެވިފައިވާއިރު، ޝާއިރުންގެ ވާދީއިން އިސްނަގައިގެން އިހުގެ ސަގާފީ ހަރަކާތްތައް ހިމެނޭ އިވެންޓެއްވެސް ކުރިއަށް ގެންދެވޭނެއެވެ.\nމި ފެސްޓިވަލުގެ ގިނަ ހަރަކާތްތައް އޮންނާނީ މީދޫ ޓުއަރިޒަމް ޒޯން ސަރަހައްދުގައެވެ. އަދި މި ފެސްޓިވަލުގައި ބައިވެރިވުމަށް ރާއްޖޭގެ އެކި ކަންކޮޅުތަކުން މީހުން ޒިޔާރަތްކުރާއިރު، މިހާރުވެސް ގިނަ ބަޔަކު ދަނީ ގެސްޓްހައުސްތަކަށް ބުކިންގ ހަދަމުންކަމަށް ގެސްޓްހައުސް ހިންގާ ފަރާތްތަކުން މަޢުލޫމާތު ދެއެވެ.\nމީގެއިތުރުން، ގެސްޓްހައުސްތަކުން ވަނީ މި ފެސްޓިވަލާ ދިމާކޮށް ޚާއްސަ ޕްރޮމޯޝަންތަކެއް ފަށާފައެވެ. އަދި ކެނެރީފް ރިސޯޓުންވެސް އައްޑޫ އީދު ފެސްޓިވަލްގެ ނަމުގައި ޕްރޮމޯޝަނެއް ފެށުމަށް ނިންމާފައިވާކަން ފާހަގަކޮށްލެވެއެވެ.\nއައްޑޫ އީދު ފެސްޓިވަލަކީ ރާއްޖޭގެ ދެކުނުގައި ބޭއްވޭ އެންމެ ބޮޑު އެއް އީދު ފެސްޓިވަލަށް ހެދުމަށް މިކަމުގައި އިސްކޮށް ހަރަކާތްތެރިވާ ޒުވާނުން ވަނީ އަމާޒު ހިފާފައެވެ. މި ފެސްޓިވަލުގެ ހުރިހައި ކަމެއްގައި އައްޑޫ ސިޓީ ކައުންސިލާއި، މީދޫ އަވަށުގެ ކައުންސިލަރ އާމިނަތު ޞާލިހާގެ އެއްބާރުލުން ފުރިހަމައަށް ލިބެމުން އަންނަކަމަށް ފެސްޓިވަލުގެ ކަންކަމުގައި އިސްކޮށް އުޅޭ ޒުވާނުން ވަނީ ފާހަގަކޮށްފައެވެ.\nމި ފެސްޓިވަލާ ގުޅޭ ގިނަ މައުލޫމާތުތައް އައްޑޫ އީދު ފެސްޓިވަލް ޕޭޖުން ލިބިލައްވާނެއެވެ.


Rayyithunge majilieehuge memberun chuttee ah | Mihaaru\nރައްޔިތުންގެ މަޖިލީހުގެ މެމްބަރުން ޗުއްޓީ އަށް\n16 އޯގަސްޓް 2018 - 15:076comments\nމަޖިލިހުގެ ގަވައިދަށް ދާދި ފަހުން ގެނައި ބަދަލާ ގުޅިގެން، ދެވަނަ ދައުރުގެ ޖަލްސާތައް ކުރިއަށް ގެންދާނީ ކޮންމެ އަހަރެއްގެ ވެސް ޖޫން މަހުގެ ފުރަތަމަ ދުވަހުން ފެށިގެން މިއަދުގެ ނިޔަލަށެވެ. ގަވައިދުގައި ކުރިން އޮންނަ ގޮތުން ދެވަނަ ދައުރަކީ ޖޫން މަހުގެ ފުރަތަމަ ދުވަހުން ފެށިގެން މި މަހުގެ ނިޔަލަށެވެ.\nމަޖިލިހުގެ ދެވަނަ ދައުރުގެ މުއްދަތު ކުޑަ ކުރުމަށް ނިންމި ކަމުގައި ވިޔަސް، މެމްބަރުންނަށް ލިބިވަޑައިގަންނަވާނީ އެންމެ 12 ދުވަހުގެ ޗުއްޓީއެކެވެ. ކުރިން ނަމަ، އެއް މަސް ދުވަހުގެ ޗުއްޓީއެއް ލިބިވަޑައިގަންނަވަ އެވެ.\nގަވައިދަށް މިހާރު ގެނައި ބަދަލުގައިވާ ގޮތުން، ތިން ވަނަ ދައުރު ހިނގާނީ މި މަހުގެ 27 އިން ނޮވެމްބަރު މަހުގެ ނިޔަލަށެވެ. އެހެންވެ، އަންނަ އަޟްހާ އީދު ބަންދަށް ފަހު، ޖަލްސާތައް ފަށަން ޖެހޭނެ އެވެ. ކުރިން އޮތް ގޮތުން، ތިން ވަނަ ދައުރު ހިނގާނީ އޮކްޓޯބަރު މަހުގެ ފުރަތަމަ ދުވަހުން ފެށިގެން ނޮވެމްބަރު މަހުގެ ނިޔަލެވެ.\nމަޖިލީހުގެ ދައުރު ތިން ދައުރަކަށް ބަހާފައިވާއިރު، ފުރަތަމަ ދައުރުގެ ޖަލްސާތައް ހިނގާ މުއްދަތަކަށް އެއްވެސް ބަދަލެއް ނުގެނެ އެވެ. މަޖިލިހުގެ ގަވައިދުގައިވާ ގޮތުން ފުރަތަމަ ދައުރުގެ ޖަލްސާތައް ހިނގާނީ ފެބްރުއަރީ މަހުގެ ފުރަތަމަ ދުވަހުން ފެށިގެން އޭޕްރީލް މަހުގެ ނިޔަލަށެވެ.\nދެވަނަ ދައުރު ޖަލްސާތައް ނިންމައި، މެމްބަރުން ޗުއްޓީ އަށް ވަޑައިގެންނެވިއިރު، ދެވަނަ ދައުރުގައި ބޭއްވީ އެންމެ 13 ޖަލްސާ އެވެ. އެ ޖަލްސާތަކުގައި ވަނީ ރިޔާސީ އިންތިހާބާއި އިންތިހާބުތަކާ ބެހޭ އާންމު ގާނޫނަށް ބޮޑެތި ބަދަލުތަކެއް ގެނެސްފަ އެވެ. އަދި ގިނަ އަދަދެއްގެ ބިލްތަކެއް މަޖިލިހަށް ހުށަހަޅާފައި އޮތް އިރު، މެމްބަރުން ޗުއްޓީއަށް ވަޑައިގެންނެވީ އެ ބިލުތަކާ މެދު ގޮތެއް ނުނިންމަ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ޕީޕީއެމް މަޖިލިސް ރިސެސް


Chinage bodu ehee ah Raees ge Shukureh nei. India ge ehee thakah Raees Solih Shukuru adhaakuravvaifi\nޗައިނާގެ ބޮޑު އެހީއަށް ރައީސްގެ ޝުކުރެއް ނެތް. އިންޑިއާގެ އެހީތަކަށް ރައީސް ޞާލިހް ޝުކުރު އަދާކުރައްވައިފި\nކޮވިޑް-19 އާއި ގުޅިގެން އިންޑިއާއިން ވަމުން އަންނަ އެހީތެރިކަމަށްޓަކައި ރައީސުލްޖުމްހޫރިއްޔާ އިބްރާހިމް މުހައްމަދު ޞަލިހް ޝުކުރު އަދާކުރައްވައިފިއެވެ.\nރައީސް ޞާލިހް މިއަދު ކުރެއްވި ޓުވީޓެއްގައި ވިދާޅުވެފައިވަނީ އިންޑިއާއަކީ ހަޤީގީ އެކުވެރިއެއްކަމާއި، މި ދަތި ދަނޑިވަޅުގައިވެސް އިންޑިއާއިން ރާއްޖެއަށް އެހީތެރިވަމުން އަންނަކަމީ އެކަމުގެ ހެއްކެއްކަމުގައެވެ.\nރާއްޖެއަށް ބޭނުންވާ ކާޑުގެ ބާވަތްތައް އިންޑިއާއިން ފޯރުކޮށްދޭކަމަށްޓަކައި އިންޑިއާގެ ބޮޑު ވަޒީރު ނަރެންދްރަ މޯދީއަށް ރައީސް ޞާލިހް ވަނީ ޝުކުރު އަދާކުރައްވާފައެވެ.\nރައީސް ޞާލިހް މިފަދައިން ޝުކުރު އަދާކުރެއްވިކަމުގައި ވިނަމަވެސް، އިންޑިއާއިން މިހާތަނަށް ރާއްޖެއަށް ގެނެސްފައިވާ ކާޑުގެ ބާވަތްތަކަކީ ރާއްޖެއިން ގަނެފައިވާތަކެއްޗެވެ. ރައީސް ސޯލިހް އިންޑިއާއަށް ޝުކުރު އަދާކުރައްވާފައި މިވަނީ އިންޑިއާއިން ރާއްޖެއަށް ހަދިޔާކުރުމަށް ނިންމާފައިވާ 580 ޓަނުގެ ހިލޭ އެހީ ހިފައިގެން އެގައުމުގެ މަނަވަރެއް ރާއްޖެއަށް މިއަދު ބަނދަރު ކުރުމާ ގުޅިގެންނެވެ.\nޗައިނާގެ ބޮޑު އެހީއަށް ރައީސްގެ ޝުކުރުގެ ބަހެއްނެތް!\nޗައިނާގެ އިން ރާއްޖެއަށް ވަނީ ކޮވިޑް-19 އާއި ގުޅިގެން އެންމެ ބޭނުންވެފައިވާ ސިއްހީ ދާއިރާއަށް ބޭނުންވާ ތަކެތި ހިލޭ ފޯރުކޮށްދީފައެވެ. ޗައިނާގެ ފަރާތުން ދިވެހިރާއްޖެއަށް އެހީގެ ގޮތުގައި ލިބުނު ބައެއް ތަކެތީގެ ތެރޭގައި 10،000 ޓެސްޓިންގ ކިޓް އަދި ސާމްޕަލް ސްޓިކް، 209،080 ޑިސްޕޯސެބަލް މާސްކް، 11،500 އެން95 މާސްކް، 350 މެޑިކަލް ޕްރޮޓެކްޓިވް ސޫޓް އަދި 10 ވެންޓިލޭޓަރުވެސް ހިމެނެއެވެ.\nމިއެހީގެ ތަކެތި ފޯރުކޮށްދީފައިވަނީ ޗައިނާގެ މިނިސްޓްރީ އޮފް ފޮރިން އެފެއާޒް، މާލޭގެ ސިސްޓަރ ސިޓީ ކަމުގައިވާ ގުއަންގްޒީ ޝުއަންގ އޮޓޮނޮމަސް ރީޖަންގެ ސަރުކާރު، އަލީބާބާ ފައުންޑޭޝަން، ވާވެއި އަދި ދިވެހިރާއްޖޭގައި ހަރަކާތްތެރިވާ ޗައިނާގެ އެކި ކުންފުނިތައް ހިމެނެއެވެ.\nމިއަދު ރާއްޖެއަށް ގެނެސްފައިވާ ކާބޯތަކެތީގެ ތެރޭގައި ހިމެނެނީ 200 ޓަނުގެ ހަނޑުލާއި، 140 ޓަނުގެ ގޮދަން ފުށް، 90 ޓަނުގެ ހަކުރު، 120 ޓަނުގެ ރީނދޫ މުގު، 26 ޓަނުގެ ފިޔާ އަދި 14 ޓަނުގެ އަލުވި ކަމަށް ރާއްޖޭގައި ހުންނަ އިންޑިއާގެ ހައިކޮމިޝަނުން ބުނެއެވެ. ކާބޯތަކެތީގެ މިއެހީއަކީ އިންޑިއާގެ ރައްޔިތުންގެ ފަރާތުން ދިވެހިރާއްޖޭގެ ރައްޔިތުންނަށް ރަމަޟާން މަހުގައި ދެވޭ، ދެގައުމުގެ އެކުވެރިކަން ރަމްޒު ކޮށްދޭ ހަދިޔާއެއް ކަމަށްވެސް ހައިކޮމިޝަނުން ބުނެއެވެ.\nކޮވިޑް-19 އާއި ގުޅިގެން އޭއައިއައިބީން އިންޑިޔާއަށް 750 މިލިޔަން ޑޮލަރުގެ ލޯނު އެހީއެއް!02 weeks ago\nއިންްޑިއާގެ އެޗް.ސީކި.އު ބޭސް ކޮރޯނާއާއި ދެކޮޅަށް މަސައްކަތް ނުކުރޭ: ކޮލަމްބިއާ ޔުނިވާރސިޓީ01 month ago\nޗައިނާގެ ބޮޑު އެހީއަށް ރައީސްގެ ޝުކުރެއް ނެތް. އިންޑިއާގެ އެހީތަކަށް ރައީސް ޞާލިހް ޝުކުރު އަދާކުރައްވައިފި01 month ago\nއިންޑިޔާއިން ދިވެހިރާއްޖެއަށް 580 ޓަނުގެ ކާބޯތަކެތި ހަދިޔާކުރަނީ 1 1 month ago\nވިކްޓިމް ބްލޭމިންގްއަކީ ގާނޫނީގޮތުން ބޮޑު ކުށަކަށް ހަދަން ޖެހޭ: ހައިތަމް07 minutes ago\nޚާރިޖީ ވަޒީރުގެ މަގާމުގައި ހުންނެވީ އެ މަގާމަށް އެންމެ ކުޅަދާނަ ބޭފުޅާ: ރައީސް ނަޝީދު06 hours ago\nއައިލެންޑް އެކްސްޕާޓުން ބުނަނީ ފްލެޓްތަކުގެ މަސައްކަތްތައް ނުނިމި ލަސްވަނީ ސިޔާސީ ކަންކަމާއި ހެދިކަމަށް!06 hours ago\nކޮވިޑް-19 ގައި ދިވެހިންނަށް އޮތް އެންމެ އެއް ބޮޑު ނަސީބަކީ އެމްޑީޕީގެ ވެރިކަމެއް އޮތުން: ރައީސް ނަޝީދު617 hours ago\nއުމަރު ނަސީރު ދައްކާ ސިޔާސީ ވާހަކަތަކަށް ޖަވާބުދޭ ވަރެއް ނޫން: އަދުރޭ020 hours ago


Dhiraagun ithuru dhe moabail intanet pleyneh thaaaraf kohfi\nދިރާގުން އިތުރު ދެ މޯބައިލް އިންޓަނެޓް ޕްލޭނެއް ތައާރަފް ކޮށްފި\nދިރާގުން ރާއްޖެއަށް މިހާތަނަށް ލިބެންހުރި އެންމެ ބޮޑު ދެ މޯބައިލް އިންޓަނެޓް ޕްލޭން އިއްޔެ ތައާރަފް ކޮށްފި އެވެ.\nޕަވާ ޑޭޓާ ޕްލޭން އާއި ޕަވާ ޕްލަސް ޑޭޓާ ޕްލޭން ގެ ނަމުގައި އުފައްދާފައިވާ މި ދެ ޑޭޓާ ޕްލޭނަކީ މޮބައިލް ފޯނާއި އޮފީސްތަކަށް އަދި ވިޔަފާރިތަކަށް ހާއްސަކޮށް މިހާތަނަށް ރާއްޖޭގައި ތައާރަފުކުރި އެންމެ ބޮޑު ޑޭޓާ ޕެކޭޖް ނުވަތަ މޮބައިލް އިންޓަނެޓް ޕްލޭން އެވެ.\nތްރީޖީއާއި ފޯޖީ ނެޓްވޯކުގައި ވެސް ބޭނުންކުރެވޭ ގޮތަށް އެކްސެސް ޔޫސޭޖް ޗާޖް އެމް.ބީއަކަށް 10 ލާރީގެ ރޭޓުން ޗާޖުކުރާ މި ހިދުމަތަކީ މިވަގުތު މިވަގުތު ރާއްޖޭގައި ލިބެންހުރި އެންމެ ބޮޑު މޯބައިލް ޑޭޓާ އެލަވެންސް 15ޖީބީ ލިބިގެން ދާނެ ހިދުމަތެއް ކަމަށް ދިރާގުން މައުލޫމާތު ދެއެެވެ.\nއޭގެ އިތުރުން އަލަށް ތައާރަޕް ކޮށްފައިވާ ދެ ޕެކޭޖުގެ ތެރެއިން ޕަވާ ޑޭޓާ ޕްލޭނަކީ މޯބައިލް ފޯނުތަކާއި މައިފައި ޑިވައިސް އަދި ޑޮންގުލް ފަދަ ޑިވައިސްތަކަށް ހާއްސަ ޕެކޭޖެކެވެ. އެގޮތުން “ފޯޖީ މައިފައި ޑިވައިސް” އާއި “ފޯޖީ ރައުޓަރ” ގެ ނަމުގައި ދިރާގުންވަނީ ހާއްސަ ދެ ހާއްސަ ދެ ޑިވައިސްއެއް ވެސް ތައާރަޕް ކޮށްފަ އެވެ.\nއެގޮތުން ފޯޖީ މައިފައި ޑިވައިސްގެ އެހީގައި 10 މީހުންނަށް އެއްފަހަރާ ފޯޖީ އިންޓަނެޓް ބޭނުންކުރެވޭނެ އެވެ. އަދި ފޯޖީ ރައުޓަރުގެ އެހީގައި 32 މީހުންނަށް އެއްފަހަރާ އިންޓަނެޓް ބޭނުންކުރެވޭނެ ކަމަށް ދިރާގުން މައުލޫމާތު ދެ އެވެ.\nޕެކޭޖް ނެންގެވުމަށްޓަކައި ބޭނުންވާ ޑޭޓާ ޕްލޭންގެ އަދަދު ޖެއްސެވުމަށްފަހު 343 އަށް ފޮނުވާލުމުން ޕެކޭޖް އެކްޓިވޭޓް ކުރެވޭނެ އެވެ.


ޝުމްބާގެ ޝަރީއަތް ކުރިއަށް ނުގެންދާތާ 11 މަސް، އަދިވެސް ޖަލުގައި\nޝުމްބާގެ މައްޗަށް ދައުލަތުންކޮށްފައިވާ ބިރުދެއްކުމުގެ ދައުވާގެ ޝަރީއަތުގެ އަޑު އެހުމެއް އެންމެފަހުން ބާއްވާފައިވަނީ، މިދިޔަ އަހަރުގެ މާޗް މަހުގެ ތެރޭގައި\nޝުމްބާ ހައްޔަރުކޮށްފައިވަނީ 2015 ވަނަ އަހަރުގެ އޮކްޓޯބަރު މަހު ލަންކާ އިން\n17 ޖެނުއަރީ 2017 | އަންގާރަ 04:01\nއަހުމަދު އަޝްރަފު ކުރީގެ ނައިބް ރައީސް އަހުމަދު އަދީބާއެކު\nސޯޝަލް މީޑިއާ އެކްޓިވިސްޓް އަހްމަދު އަޝްރަފް (ޝުމްބާ ގޮންގު)ގެ މައްޗަށް ކޮށްފައިވާ ބިރުދެއްކުމުގެ ދައުވާގެ ޝަރީއަތުގެ އަޑުއެހުމެއް ނުބާއްވާތާ 11 މަސް ދުވަސްވެއްޖެ އެވެ.\nކުރީގެ ނައިބް ރައީސް އަހުމަދު އަދީބާއި ގާތް ގުޅުމެއް އޮތް ޝުމްބާ ހައްޔަރުކޮށްފައިވަނީ 2015 ވަނަ އަހަރުގެ އޮކްޓޯބަރު މަހު ލަންކާ އިންނެވެ. އޭގެފަހުން އޭނާ ހުންނީ ޖަލު ބަންދުގަ އެވެ. ނަމަވެސް ޝުމްބާގެ މައްޗަށް އެއްވެސް ކުށެއް ސާބިތުވެފައެއް ނުވެއެވެ.\nޝަރީއަތް ނިމެންދެން ޖަލު ބަންދުގައި ބަހައްޓާފައިހުރި، ޝުމްބާގެ މައްޗަށް ދައުލަތުން ކޮށްފައިވާ ބިރު ދެއްކުމުގެ ދައުވާގެ ޝަރީއަތުގެ އަޑު އެހުމެއް އެންމެފަހުން ބާއްވާފައިވަނީ، މިދިޔަ އަހަރުގެ މާޗް މަހުގެ ތެރޭގަ އެވެ. އޭގެފަހުން އަޑުއެހުމެއް ބޭއްވުމަށް ތާވަލްކުރިނަމަވެސް، އެ އަޑުއެހުން ފަހުން ވަނީ ކެންސަލްކޮށްފަ އެވެ.\nޝުމްބާގެ މައްޗަށް ބިރުދެއްކުމުގެ ދައުވާކުރަނީ، ޕީޕީއެމްގެ ކުރީގެ ކައުންސިލް މެމްބަރު އަދި ރައީސް އަބްދުﷲ ޔާމީންގެ ފެކްޝަނަށް ތާއީދުކުރައްވާ ޒާހިދު ޒަމީރަށް އެކި ފަހަރު މަތިން ފޯނުންނާއި ސޯޝަލް މީޑިއާ މެދުވެރިކޮށް މަރުގެ އިންޒާރު ދިން މައްސަލައެއްގަ އެވެ.\nކުށެއް ސާބިތު ނުވެ، ޝުމްބާ ޖަލު ބަންދުގައި ހުންނާތީވެ ގިނަ ބަޔަކު އަދުލު އިންސާފުގެ ނިޒާމަށް ފާޑުކިޔަމުން އަންނައިރު، އޭނާއާ ދޭތެރޭ ބޭއިންސާފުން އަމަލުކުރަމުން ދާތީވެ އެ މައްސަލަ އާއިލާގެ ފަރާތުން ވަނީ އެޗްއާރުސީއެމްގެ ސަމާލުކަމަށްވެސް ގެނެސްފަ އެވެ. ނަމަވެސް މިހާތަނަށްވެސް އަހުމަދު އަޝްރަފު އިންސާނީ ހައްޤުތައް ގެއްލިފައިވާކަމަށް ކަނޑައަޅާ އެނާ މިނިވަންކުރުމަށް އެޗްއާރުސީއެމްއިން ގޮވާލާފައެއް ނުވެއެވެ.


vnews - Hazard ge ebbasvun aakuran Chelsea othee thayyaarah: Sarri\nހަޒާާޑްގެ އެއްބަސްވުން އާކުރަން ޗެލްސީ އޮތީ ތައްޔާރަށް: ސާރީ\nބެލްޖިއަމްގެ މިޑްފީލްޑަރު އެޑެން ހަޒާޑް ---\nބެލްޖިއަމްގެ މިޑްފީލްޑަރު އެޑެން ހަޒާޑްގެ އެއްބަސްވުން އާކުރަން ޗެލްސީ އޮތީ ތައްޔާރަށް ކަމަށް އެޓީމުގެ ކޯޗު މައުރީޒިއޯ ސާރީ ބުނެފިއެވެ.\nހަޒާޑްގެ އެއްބަސްވުން އާކުރަން ޗެލްސީން މަސައްކަތް ކުރަމުން އަންނައިރު، ދާދިފަހުން އޭނާ ވަނީ ރެއާލްއަށް ބަދަލުވުމަކީ އެންމެ ކުޑައިރުއްސުރެ އޭނާ ދެކެމުން އަންނަ ހުވަފެނެއް ކަމަށް ބުނެފައެވެ.\nރެއާލްއަށް ބަދަލުވުމަކީ ހުވަފެނެއް ކަމަށް ބުނި ނަމަވެސް، ހަޒާޑް ބުނީ އޭނާ ޗެލްސީގައި ހުރީ ހިތްހަމަޖެހިގެން ކަމަށާއި، ޗެލްސީ ދޫކޮށްދިޔަޔަސް ހުންނާނީ ހިތްހަމަޖެހިގެން ކަމަށެވެ. އަދި ޗެލްސީ ދޫކޮށް ދާން ޖެހިއްޖެނަމަ، އެއީ ކްލަބާމެދު ހިތްހަމަނުޖެހިގެން ނިންމާ ނިންމުމަކަށް ނުވާނެ ކަމަށްވެސް ވަނީ ބުނެފައެވެ.\nމި ސީޒަނުގައި ޗެލްސީއާ ގުޅުނު ސާރީ ބުނީ އޭނާގެ ޓީމުގައި ހަޒާޑް ބެހެއްޓުމަށް ވަރަށް ބޮޑަށް ބޭނުން ކަމަށެވެ. އަދި އޭނާގެ އެއްބަސްވުން އާކުރަން ޗެލްސީ އޮތީ ތައްޔާރަށް ކަމަށާއި، އެކަމަކު ގޮތް ނިންމާނީ ހަޒާޑް ކަމަށް ސާރީ ބުންޏެވެ.\nޗެލްސީއާއެކު ހަޒާޑް ހަދާފައިވާ އެއްބަސްވުން 2020 ވަނަ އަހަރަށް ހަމަވާއިރު، ބެލެވޭ ގޮތުގައި ކުރިޔަށް އޮތް ޖެނުއަރީ ޓްރާންސްފާގައި ނުވަތަ ކުރިޔަށް އޮތް ސީޒަނުގައި ޗެލްސީ ދޫކޮށް ހަޒާޑް ރެއާލް އަށް ބަދަލުވާނެއެވެ. އަދި އެކަމަށް ރެއާލުންވެސް އަންނަނީ މަސައްކަތް ކުރަމުން ކަމަށް ރިޕޯޓުތައް ބުނެއެވެ.\nފްރާންސްގެ ލިއްލޭއިން ކެރިޔަރު ފެށި ހަޒާޑް ޗެލްސީއަށް ބަދަލުވީ 2012 ވަނަ އަހަރު އެވެ. އޭނާ ވަނީ ޗެލްސީއަށް މިހާތަނަށް ކުޅުނު 317 މެޗުގައި 97 ލަނޑު ކާމިޔާބު ކޮށްފައެވެ.\nޗެލްސިއާއެކު ޔޫރޮޕާ ލީގު ކާމިޔާބުކޮށްފައިވާ ހަޒާޑް ވަނީ އެޓީމާއެކު ޕްރިމިއާ ލީގު ދެފަހަރު އަދި ފުޓްބޯލް ލީގު ކަޕް ވެސް ކާމިޔާބުކޮށްފައެވެ. އޭނާ ވަނީ ބެލްޖިއަމް ގައުމީ ޓީމަށް ކުޅުނު 98 މެޗުގައި 27 ލަނޑު ކާމިޔާބު ކޮށްފައެވެ.


Lanka in Covid jehunu adhadhu 10,000 aa gaathah\nލަންކާ އިން ކޮވިޑް ޖެހުނު އަދަދު ދިހަ ހާހާ ގާތަށް\n30 އޮކްޓޯބަރ 2020 - 11:36:09\nއަވަށްޓެރި ސްރީލަންކާގައި ދެ މަސް ދުވަސް ވަންދެން ކޮވިޑް ކޮންޓްރޯލްކުރެވިފައި އޮތުމަށް ފަހު، ގާމެންޓް ފެކްޓަރީއެއްގައި މަސައްކަތް ކުރާ ބަޔަކު ޕޮޒިޓިވްވެ ބަލި އިތުރަށް ފެތުރެމުން އަންނައިރު އެގައުމުން ބަލި ޖެހުނު މީހުންގެ ޖުމްލަ އަދަދު 9791 އަށް އަރައިފި އެވެ.\nމިމަހުގެ ކުރީކޮޅާ ހަމައަށް އެގައުމުން ބަލި ޖެހުނީ އެންމެ ތިން ހާހެއްހާ މީހުންނަށެވެ. އަދި ބަލީގައި މަރުވި މީހުންގެ އަދަދު އުޅުނީ 13 ގަ އެވެ. އެކަމަކު މިހާރު ބަލި ޖެހުނު މީހުންގެ އަދަދު ދިހަ ހާހާ ގާތްވެފައިވާއިރު 19 މީހަކު ވަނީ މަރުވެފަ އެވެ.\nމިހާރު އެގައުމުގައި ދުވާލެއްގެ މައްޗަށް ފެންނަ ކޭސްތަކުގެ އަދަދު 500 ގައި އުޅޭއިރު ބަލި ކޮންޓްރޯލްކުރުމަށް ފިޔަވަޅުތައް ވެސް ދަނީ ވަރުގަދަކުރަމުންނެވެ. އެގޮތުން މިހާރު ވެސް 60 އެއްހާ ސަރަހައްދުގައި ކާފިއު ދަނީ ހިންގަމުންނެވެ. އަދި 29 ވަނަ ދުވަހުގެ ރޭ 12:00 އިން ފެށިގެން ވަނީ ލަންކާގެ ވެރިކަން ކުރާ ކޮލަމްބޯގެ ވެސްޓަން ޕްރޮވިންސްގައި 72 ގަޑިއިރަށް ކާފިއު ހިންގަން ފަށާފަ އެވެ.\nއޭގެ އިތުރުން އެގައުމުގެ ގާނޫނު ހަދާ މަޖިލިސް ވެސް މިވަގުތު އޮތީ ބަންދުކޮށްފަ އެވެ. އަދި ކުރިއަށް އޮތް ހަފުތާގެ ޖަލްސާތައް ނުބާއްވަން ނިންމާފައި މިވަނީ ކޮލަމްބޯގައި ކޮވިޑްގެ ކޭސްތައް އިތުރުވެ، ކޮމިއުނިޓީ ޓްރާންސްމިޝަނުގެ ބިރު ބޮޑުވެފައިވާތީ އެވެ. އަދި އަލުން ޖަލްސާތައް ފަށާއިރު ކުރިއަށް ގެންދާނީ ހަތަރު ގަޑިއިރަށް ކަމަށް ވެސް ބުނެ އެވެ.\nއާބާދީގައި 21 މިލިއަނެއްހާ މީހުން ދިރިއުޅެމުންދާ ލަންކާއަށް ކޮވިޑްގެ ދެވަނަ ރާޅެއް އައިސްފައިވާތީ ވަނީ އެއްވުން ވެސް މަނާކޮށްފަ އެވެ. އަދި ބާތަކާއި ސްޕާތައް އަދި ރެސްޓޯރަންޓުތަަކާއި ނައިޓްކްލަބްތައް ވެސް ބަލި ފެތުރެމުންދާތީ ވަނީ ބަންދުކޮށްފަ އެވެ.